Usthaaz Iyaz naseem ge Arabic Language courhe. Course fee mulhin hiley - AO News\nއުސްތާޛް އިޔާޒް ނަސީމްގެ އޮންލައިން ޢަރަބިކް ލޭންގުއޭޖް ކޯހެއް – ކޯސް ފީ މުޅިން ހިލޭ!\nލިޔުނީ: މުހައްމަދު ހިޒްޔަމް\nއައްޑޫ ހުޅުމީދޫ ގައިހުންނަ ޝަމްސުއްދީން ސެންޓަރ ފޮރ އިސްލާމިކް ސްޓަޑީޒް(އެ.ސް.ސީ.އައި.އެސް) ގެ ފައުންޑަރ މެމްބަރ އުސްތާޛު އިޔާޒް ނަސީމްގެ އޮންލައިން ޢަރަބި ކޯހެއްގައި ބައިވެރިވުމުގެ ފުރުޞަތު ހުޅުވާލައިފިއެވެ. މިއީ ބޭސިކް ލެވެލްގެ ކޯހެކެވެ.\nކޮވިޑާއި ގުޅިގެން ދިރިއުޅުމުގެ ވައްޓަފާޅިއަށް އައި ބަދަލާއި އެކު ކިޔެވުމާއި ކިޔަވައިދިނުމަށް އައި ބަދަލާއި އެކު އެ.ސް.ސީ.އައި.އެސްގެ މި ކޯސްވެސް ކުރިއަށް ގެންދިއުމަށް ހަމަޖެހިފައިވަނީ ޒޫމް މެދުވެރިކޮށް ގޫގުލް ކްލާސްރޫމްގައެވެ. އެގޮތުން މި ކޯހުގައި ބައިވެރިވުމުގެ ޝަރުތުތަކުގެ ތެރޭގައި ޒޫމް އަދި ގޫގްލް ކްލާސްރޫމް ބޭނުންކުރަން އެނގުމުގެ އިތުރުން ޢަރަބިބަހުން ލިޔަންކިޔަން އެނގުމާއެކު އުމުރުން 16 އަހަރުން މަތީގެ މީހަކަށް ވާން ޖެހެއެވެ. ،މި ކޯހުގެ މުއްދަތަކީ2މަސްދުވަހެވެ.\nމި ކޯހުގައި ބައިވެރިވާން ބޭނުންވާ ފަރާތްތަކަށް ނަން ނޯޓުކުރުމުގެ ފުރުޞަތު މިހާރުވަނީ ހުޅުވާލާފައެވެ. ނަން ނޯޓުކުރަން ބޭނުންވާ ފަރާތްތަކުން އަދި އިތުރު މަޢުލޫމާތު ސާފުކުރައްވަން ބޭނުންފުޅުވާ ފަރާތްތަކުން 7786362 މި ނަންބަރަށް ގުޅުއްވުމުން އެކަން ހަމަޖެހިގެން ދާނެއެވެ.\nޝަމްސުއްދީން ސެންޓަރ ފޮރ އިސްލާމިކް ސްޓަޑީޒްއަކީ ހުޅުމީދޫގެ ދަރިންނަށް މަތީތަޢުލީމުގެ ފުރުޞަތު ހޯދައިދިނުމަށް ގިނަގުނަ މަސައްކަތް ކުރަމުންދާ މަރުކަޒެކެވެ. މިވަގުތު މިސެންޓަރުގައި އަރަބިކް ލެންގްވިޖް ލެވެލް 2ގެ ކޯހަކާއި، އެވިޑް ކޮލެޖްގެ ޝަރީޢާ ޑިޕްލޮމާ، އޮފީސް މެނޭޖްމަންޓް ޑިޕްލޮމާ ކޯހާއި، ޔޫސީމަސް ކިލާސް ތައްވެސް ކުރިއަށް އެބަދެއެވެ. އަދި މިހިންގާ ސެޕްޓެމްބަރ މަހުގެ ފަހުކޮޅު ޕޮލިޓެކްނިކްގެ އިލެކްޓްރީޝަން ކޯހެއް ފެށުމަށްވެސް ދަނީ ތައްޔާރުވަމުންނެވެ. މި ކޯހަކީ6މަސް ދުވަހަށް ހިންގާނެ ކޯހެއްކަމަށް އެތަނުން މައުލޫމާތު ދެއްވައެވެ،\nޢަރަބިކް ލޭންގުއޭޖް ކޯސްޝަމްސުއްދީން ސެންޓަރ ފޮރ އިސްލާމިކް ސްޓަޑީޒް\nއައްޑޫ ސިޓީގައި ކާފިއު އިޢުލާންކޮށްފި


ކޮންމެ ދެމަފިރިއަކަށްވެސް ޢިބްރަތްތެރި ފިލާވަޅެއް!: ބައްޕަ ދޫކޮށް "ޖިންނި މަންމަ" އަކާއެކު ދާން ދަރިފުޅު ބޭނުންވި ސަބަބުގެ ވާހަކަ-\nއެއީ އުމުރުން ހައަކަ އަހަރުގެ އަންހެންކުއްޖެކެވެ. އޭނާގެ ބައްޕަ ބުނީ ބައްޕަގެ ދިރިއުޅުން އެހެން އަވަށަކަށް ބަދަލުކުރީ މަންމަ މަރުވުމުން ކަމަށެވެ. މަންމައަށްވީގޮތެއް ދަރިފުޅަކަށް ނުއެނގެއެވެ.\nކޮންމެއަކަސް ދުވަސްކޮޅެއް ފަހުން ބައްޕަ ގޭގައި ނުއުޅޭ ވަގުތުތަކުގައި މަންމަ ގޭތެރެއިން ފެންނަން ފަށައިފިއެވެ. ދަރިފުޅާއެވެ ކިޔައިގެން ވާހަކަ ދައްކައި ދަރިފުޅު ބޭނުންވާ ކަންކަން ކުރިއާއި އެއެއްގޮތަށް ކޮށްދޭން ފަށައިފިއެވެ.\nބައްޕައަކީ ވަރަށް ހަރުކަށި މިޒާޖުގެ މީހެކެވެ. ވާހަކަދެއްކުމުގައި އެއްވެސް އޯގާތެރިކަމެއް ނުހުރެއެވެ. ބައްޕަ ގޭގަ ނޫޅޭ ވަގުތުތަކުގައި މަންމަ ގެއަށް އަންނަ ވާހަކަ ބުނެފައި މަރުވި މީހަކު އަންނަނީ ކިހިނެއްތޯ ސުވާލުކުރުމުން ވެސް ދިނީ ވަރަށް ހަރުކަށި ޖަވާބެކެވެ. "ތިއައީ ވިސްނޭ ގޮތް ކަމަށާއި މަންމަ އެގެއަށް ނާންނާނެ ކަމަށެވެ. އަދި އެބާވަތުގެ އިތުރު އެއްވެސް ވާހަކައެއް ބައްޕަ ގާތު ނުދެއްކުމަށެވެ.\nއެހިސާބުން ކުއްޖާއަށް ޤަބޫލުކުރެވުނީ މަންމަގެ ސިފައިގައި ގެއަށް އަންނަނީ ޖިންއެއް ކަމަށެވެ. އެހެންވެ ވަރަށް ބޮޑަށް ބިރުގަންނަން ފެށިއެވެ. އެވާހަކަ ބައްޕަ ގާތުގައި ބުނުމުން ވެސް ދިނީ ވަރަށް ރުންކުރު ޖަވާބެކެވެ. "މަންމަވީ މަރުވެފަ! މަންމަ މިގެއަކަށް ނާންނާނެ! ތިއަ ވާހަކަ ނުދައްކަން ކިތައްފަހަރު ބުނެފިންތަ؟"\nއަނެއްދުވަހު މަންމަ އައުމުން ދަރިފުޅު މާބޮޑަށް ބިރުގަންނަހެން ހީވުމުން މަންމަ ބުންޏެވެ. "ދަރިފުޅާއެވެ. މަންމަގެ ގައިގަ ނިކަން އަތްލަބަލާށެވެ! ރޫހާނީ އެއްވެސް އެއްޗެއްގައި އަތެއް ނުލެވޭނެއެވެ. ވީމާ ބިރު ނުގަންނާށެވެ! މިއީ ހަމަ މަންމައެވެ." (ރޫޙާނީ އެއްޗެއްގައި އަތްނުލެވޭނެ ކަމަށް އެބުނީ ދަރިފުޅު ބިރުގަތުމުން ސަލާމަތްކުރުމަށެވެ.)\nކޮންމެއަކަސް ކުއްޖާ ހުރީ ނަފްސާނީ ބިރުވެރިކަމެއްގައެވެ. ޤަބޫލުކުރަންވީ މަންމަގެ ބަސް ކަމެއް ނުވަތަ ބައްޕަގެބަސްކަމެއް ނުއެނގެއެވެ. ކޮންމެއަކަސް އެއްދުވަހަކު މަންމަ ގޭގައި އުޅެނިކޮށް ބައްޕައަށް ގެއަށް ޢާދެވިއްޖެއެވެ. ދެމީހުންގެ މެދުގައި ސިއްރުން ޒުވާބުތަކެއް ކުރެވުނެވެ. އެކަމާ ކުއްޖާ މާބޮޑަށް ބިރުގަތެވެ.\nޒުވާބަށްފަހު މަންމަ ބުންޏެވެ. އަހަރެން މިދަނީ ދަރިފުޅު ގޮވައިގެންނެވެ. ކަލޭ ކަލޭގެ ރަންދުނިޔޭގައި އުޅޭށެވެ. ބައްޕަ ހީކުރީ އެއީ ޖިންނިއެއް ކަމަށް ހީކޮށް މަންމަ އާއިއެކުގައި ދަރިފުޅު ނުދާނެ ކަމަށެވެ. ނަމަވެސް ކަންތައްވީ އެހެންނަކުން ނޫނެވެ. ދަރިފުޅު ފެށީ ދަބަހަށް އެއްޗެތި އަޅައިގެން މަންމަ އާއިއެކުގައި ދާން ތައްޔާރުވާށެވެ! އެހިސާބުން ވެސް މަންމަވީ މަރުވެފައިކަމަށާއި ތިއަދަނީ ޖިންނިއަކާއިއެކުގައިކަމަށް ބައްޕަ ބުންޏެވެ. ނަމަވެސް ކުއްޖާ އެވާހަކަތަކަށް އަޅައިވެސް މަންމަ އާއިއެކުގައި ދާން ހިނގައިގަތީއެވެ.\nއެހިސާބުން ބައްޕައަށް ކެތް ނުކުރެވިގެން ދަރިފުޅު ގެއްލިދާނެ ކަމުގެ ބިރަށް އަނބިމީހާގެ ގާތުން މާފަށް އެދި އާދޭސްކޮށް ދެމީހުން ޞުލްޙަވެ އަލުން އެކުގައި ދިރިއުޅެން ފެށީއެވެ.\nޙަޤީޤަތަކީ ބައްޕަ އެހެން އަންހެނަކާއި ކައިވެނިކުރަން ބޭނުންވުމުން މަންމަ ގެއިން ބޭރުކޮށްލައި މަންމަ މަރުވެއްޖެ ކަމަށް ބުނީއެވެ. މަންމަ އޭނާގެ މަސައްކަތުން ފިރިމީހާ ދިރިއުޅޭތަން ހޯދައިގެން ދަރިފުޅު ގާތަށް އަންނަން ފެށީއެވެ. ދަރިފުޅަށް އަޅާލުމާއި ލޯބިދީގެން ގެންގުޅެން މަސައްކަތްކުރީއެވެ.\nމިއީ އަޅުގަނޑު ސޯޝަލް މީޑިއާއިން ކިޔާފައިވާ ވާހަކައެކެވެ. އަޅުގަނޑު މިއަދުނޫހުގެ ކިޔުންތެރިންގެ ސަމާލުކަމަށް ގެންނަން ބޭނުންވާ ކަމަކީ ބައްޕް ދޫކޮށް އެއީ މަންމަކަން ޔަޤީންވެސް ނުވާ "ޖިންނި"އަކާއިއެކު ދާން ބޭނުންވުމެވެ. އަޅުގަނޑު ޤަބޫލުކުރާ ގޮތުގައި ކުއްޖާއަށް މުހިންމުވީ މަންމައަކީ ޖިންނިއަކަށްވުމާއި ނުވުމެއް ނޫނެވެ. ކުއްޖާ ބޭނުންވީ ބައްޕަގެ ހަރުކަށިކަމުން ސަލާމަތްވާށެވެ. ޖިންނިއެއް ނަމަވެސް ކުއްޖާއަށް އޯގާތެރިކަމާއިއެކު ލޯބިދޭތީ ކުއްޖާ ބޭނުންވީ އެކަމެވެ.\nވީމާ އަޅުގަނޑު ޤަބޫލުކުރާ ގޮތުގައި މިއީ ކޮންމެ މަންމައަކުވެސް އަދި ބައްޕައަކުވެސް ވިސްނައިލުން މުހިންމު ކަމެކެވެ. ދަރިންނާއި ލޯބިން މުޢާމަލާތުކުރުމާއި އޯގާތެރިކޮށް ކަންކަން ކޮށްދިނުމަކީ ދަރިންނަށް އެންމެ ބޭނުންވާ ކަންތައްކަމުގައި ކޮންމެ ބައްޕައަކުވެސް މަންމައަކުވެސް ޤަބޫލުކުރަން އެބަ ޖެހޭ ނޫންތޯއެވެ؟\n- ފާޠިމަތު ޝީރީން / މިއަދުނޫހުގެ ކިޔުންތެރިއެއް


COVID baleegai faruvaa hoadhamundhiya 77 aharuge meehaku niyaavehje – Iru\nކޮވިޑް ބަލީގައި ފަރުވާ ހޯދަމުންދިޔަ 77 އަހަރުގެ މީހަކު ނިޔާވެއްޖެ\nހުޅުމާލޭ މެޑިކަލް ފެސިލިޓީގައި ކޯވިޑް-19އަށް ފަރުވާދެމުންދިޔަ ދިވެއްސަކު ނިޔާވެއްޖެއެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ވިދާޅުވީ ހުޅުމާލޭ މެޑިކަލް ފެސިލިޓީގައި ފަރުވާދެމުންދަނިކޮށް ނިޔާވެފައިވަނީ އުމުރުން 77 އަހަރުގެ ދިވެހި ފިރިހެނެއްކަމަށެވެ. އޭނާ ނިޔާވީ މިއަދު ހެނދުނު 9:50 ހާއިރުކަމަށް އެޗް.ޕީ.އޭއިން ވިދާޅުވެއެވެ.\nމިމީހާއާއެކު ރާއްޖެއިން ކޯވިޑް ބަލީގައި ނިޔާވި މީހުންގެ ޖުމްލަ ޢަދަދު މިވަނީ 190 އަށް އަރާފައެވެ. މީގެތެރޭގައި ހިމެނެނީ 173 ދިވެހިންނާއި 17 ބިދޭސީންނެވެ.\nރާއްޖެއިން ކޯވިޑްގައި ނިޔާވި މީހުންގެ ތެރެއިން މިހާތަނަށް އެންމެ ޢުމުރުން ދުވަސްވީ މީހަކަށް ނިޔާވީ 100 އަހަރުގެ މީހެކެވެ. އަދި އެންމެ ހަގު ޢުމުރުގެ ކުއްޖަކަށް ނިޔާވެފައިވަނީ 10 އަހަރުގެ ކުއްޖެކެވެ. އެޗް.ޕީ.އޭގެ ތަފާސް ހިސާބުތައް ދައްކާގޮތުން މި ވަގުތު ކޯވިޑަށް ފަރުވާ ހޯދަމުން އަންނަ 17000 އަށް ވުރެ ގިނަ މީހުން އެބަތިއްބެވެ. އަދި ހޮސްޕިޓަލުގައި 150 އަށްވުރެ ގިނަ މީހުން އެޑްމިޓްކޮށްގެން އަންނަނީ ފަރުވާދެމުންނެވެ.\nކޯވިޑް-19ގެ ބަލިމަޑުކަމުގެ ތެރެއިން ރާއްޖޭގެ ޙާލަތު އެންމެ ބޮޑަށް ގޯސްވެގެންދިޔައީ ނިމުނު މެއިމަހުގެ ތެރޭގައެވެ. އެގޮތުން މިދިޔަ މެއިމަހު އެކަނިވެސް 34561 މީހުން ކޯވިޑް-19އަށް ޕޮޒިޓިވްވެ، 88 މީހުން މި ބަލީގައި ވަނީ ނިޔާވެފައެވެ. އަދި މެއި މަހުގެ 26 ވަނަ ދުވަހުން ފެށިގެން އެޅި އިތުރު ފިޔަވަޅުތަކާއެކު، ޕޮޒިޓިވްވާ މީހުންގެ ޢަދަދު ކޮންމެވެސްވަރަކަށް މިހާރު ދަށްވަމުންދާކަން ޓެކްނިކަލް އެޑްވައިޒަރީ ގްރޫޕުންވެސް ވަނީ ފާހަގަކުރައްވާފައެވެ.\nރާއްޖޭގެ މިހާރުގެ ޙާލަތަށް ބަލާ، މެއިމަހުގެ 26 ވަނަ ދުވަހު އެޅި ރައްކާތެރިކަމުގެ ފިޔަވަޅުތައް އިތުރު ހަފްތާއަކަށް ދަންމާލުމަށް ސަރުކާރުން މިހާރު ވަނީ ނިންމަވާފައެވެ.


“ޗީޕް ތްރިލްސް” ލަވައިން އަނެއްކާވެސް އެލީގެ ހުނަރު ދައްކާލައިފި! – Feshun.mv\n"ޗީޕް ތްރިލްސް" ލަވައިން އަނެއްކާވެސް އެލީގެ ހުނަރު ދައްކާލައިފި!\n29 ނޮވެމްބަރ 2021 - 12:52\nޔޫތު މިނިސްޓަރު އަހުމަދު މަހުލޫފާއި އަނބިކަނބަލުން ނަޒްރާ ނަސީމް (ނަޒޫ) ގެ ދަރިކަނބަލުން، ލައިބާ އަހުމަދު މަހްލޫފް (އެލީ)ގެ ގެ އަޑުން ކިޔައިފައިވ،ާ "ޗީޕް ތްރިލްސްގެ" ގެ ކަވާ ވާޝަން ރިލީޒްކޮށްފިއެވެ.\nކުރިއަރަމުން އަންނަ އެލީ މިފަހަރު ގެނެސްދިން މި ލަވައަކީ، ބޭރުގެ މަޝްހޫރު ލަވަކިޔުންތެރިޔާ ސިއާ، ކިޔައިފައިވާ ހިޓް ލަވަ، "ޗީޕް ތްރިލްސްގެ" ކަވާ ވާޝަން އެކެވެ. މިއީ އެލީ ގެ އަޑުން އިވިގެންދިޔަ ދެވަނަ އިނގިރޭސި ކަވާ ވާޝަންއެވެ.\nއެލީގެ ހިތްގައިމު އަޑުން އިވިގެންދާނެ "ޗީޕް ތްރިލްސް" ގެ ކަވާ ވާޝަންގައި، އެލީ އާއެކު، އޭނަގެ އޮންލައިން ވޯކަލް ކޯޗުވެސް ފެނިގެންދިޔަ އެވެ.\nއެލީ ބުނިގޮތުގައި، މި ލަވައިގައި އެލީގެ ކޯޗު ބައިވެރިވެފައި ވަނީ ވީ އޭނާ ރާއްޖެ ކުރި ދަތުރެއްގައެވެ. އެކަމަށް އެލީ ވަނީ ކޯޗަށް ވަރަށް ބޮޑަށް ޝުކުރު އަދާކޮށްފައެވެ. މި ލަވައިގެ މިއުޒިކް އާއި ރެކޯޑިންވެސް ހަދައިދީފައި ވަނީ، އެލީގެ ފުރަތަމަ އިނގިރޭސި ލަވައިގެ ކަވާ ވާޝަންގެ މުއިޒިކްވެސް ހަދައިދިން، ރާއްޖޭގެ މަޝްހޫރު މިއުޒީޝަން ބާޗީ އެވެ.\nއެލީގެ ލަވަކިޔުމުގެ ހުނަރާއެކު ގިނަ ދިވެހިންގެ ހިތްތަކާއި އޭނާ ވަނީ ކުޅެލައިފައެވެ. ދިވެހި ލަވަތަކުގެ އިތުރުން، އޭނާ ވަނީ އިންޑިއާގެ މަޝްހޫރު ލަވަކިޔުންތެރިކާ ޖާވިޑް އަލީ އާއެކުވެސް ލަވައެއް ކިޔާ އެ ލަވައިގެ ވީޑިއޯ އެއްވެސް ނެރެފައެވެ.\nލަވަ ކިޔުމަށް ހުންނަ ޝައުގުވެރިކަމާއެކު އެލީގެ ހުނަރުވެރިކަން ދައްކަމުން އަންނައިރު، އެލީ ފުރަތަމަ ގެނެސްދިން އިނގިރޭސި ލަވައެއްގެ ކަވާ ވާޝަން އަކީ، ޓޯންސް އެންޑް އައިގެ މަޝްހޫރު އިނގިރޭސި ލަވަ "ޑާންސް މަންކީ" ގެ ކަވާ ވާޝަން އެވެ. އެ ލަވަ ރިލީޒްކުރީ މިދިޔަ އޯގަސްޓް މަހުގެ ފަހުކޮޅުއެވެ. ރީތި ވީޑިއޯ އަކާއެކު ނެރެނު މި ލަވަ ގިނަ ބަޔަކަށް ކަމުގޮސް، ބޮޑު ތަރުހީބެއް ލިބުނެވެ.\nހުނަރު އެއީ ކޯންޗެށް ކަން މިމީހުންނަށް އެނގޭބާ….. ޅޮޅް\nޝަަރީއަތް ލައިވްކުރަން ޔާމިން އެދިވަޑައިގަތް ނަމަވެސް، ނައީމް ކުރީ އިންކާރު\nޔާމީން ޖަލުގައި ހުންނެވި މުއްދަތަށް 2.4 މިލިއަން ރުފިޔާ ދީފި


IMF aai currency swap in 178.9 million dollar libihje: MMA | Mihaaru\nރާއްޖޭގެ މަރުކަޒީ ބޭންކު އެމްއެމްއޭ: ކަރަންސީ ސްވަޕް އާއި އައިއެމްއެފްގެ ފައިސާ ލިބިއްޖެ ކަމަށް ވަނީ ބުނެފައި-- ފޮޓޯ:ނިޝާން އަލީ/މިހާރު\nއައިއެމްއެފް އާއި އިންޑިޔާއިން 178.9 މިލިއަން ޑޮލަރު ލިބިއްޖެ: އެމްއެމްއޭ\n28 އެޕްރީލް 2020 - 17:07 21 comments\nއެމްއެމްއޭއިން ބުނީ މި ވަގުތު ރާއްޖޭގެ އިގްތިސާދަށް ކޮށްފައިވާ ނޭދެވޭ އަސަރުތަކަށް ހައްލު ހޯދުމަށް އަޅަން ޖެހޭ ފިޔަވަޅުތައް އެޅުމުގެ ގޮތުން ރިޒާވް ބޭންކް އޮފް އިންޑިއާއާ ދެމެދު ވެފައިވާ 400 މިލިއަން ޑޮލަރުގެ ކަރަންސީ ސްވޮޕް އެއްބަސްވުމުގެ ދަށުން 150 މިލިއަން ޑޮލަރު (2.3 ބިލިއަން ރުފިޔާ) ލިބިފައިވާ ކަމަށެވެ. އަދި އައިއެމްއެފުން ދޭން ނިންމި 28.9 މިލިއަން ޑޮލަރު (445 މިލިއަން ރުފިޔާ) ވެސް މިހާރު ލިބިފައިވާ ކަމަށް އެމްއެމްއޭއިން ބުންޏެވެ.\nރާއްޖެ އާއި އިންޑިއާ އާ ދެމެދު ކަރަންސީ ސްވޮޕް އެއްބަސްވުމުގައި ސޮއި ކޮށްފައިވަނީ މިދިޔަ އަހަރުގެ ޖޫންމަހުގެ ތެރޭގަ އެވެ. މިއީ 2018 ވަނަ އަހަރު ރައީސް އިބްރާހިމް މުހައްމަދު ސޯލިހު އިންޑިއާއަށް ކުރެއްވި ދަތުރުފުޅުގައި ސޮއިކުރެއްވި 1.4 ބިލިއަން ޑޮލަރުގެ އިގްތިސާދީ ޕެކޭޖުގެ ތެރޭގައި ހިމެނޭ ބައެކެވެ.\nއެމްއެމްއޭ އަށް ލިބުނު މި ޑޮލަރުގެ ސަބަބުން މިވަގުތު ރާއްޖެއަށް ބޭނުންވާ ޒަރޫރީ ކާބޯތަކެތި އމްޕޯޓު ކުރުމަށާއި ސިއްހީ ދާއިރާއަށް ބޭނުންވާ ތަކެތި އިމްޕޯޓު ކުރުމުގައި ބޭރު ފައިސާ ފޯރުކޮށްދޭނެ އެ އޮތޯރިޓީ އަށް ފަސޭހަ ވާނެކަމަށް އެމްއެމްއޭއިން ބުންޏެވެ.\nރާއްޖޭގެ އިގްތިސާދު ދެމެހެއްޓުމަށް ސަރުކާރުން ނަގާފައިވާ އިތުރު ފިޔަވަޅުތަކުގެ ތެރޭގައި އެކްސްޗޭންޖު ރޭޓު ދެމެހެއްޓުމަށް ބޭންކުތައް މެދުވެރިކޮށް ފޮރިން އެކްސްޗޭންޖް މާކެޓަށް ފޮރުކޮށްދޭ ފައިސާގެ އަދަދު ވެސް ވަނީ އިތުރު ކޮށްފަ އެވެ. އަދި އެމްއެމްއޭގައި ހުރި ވަސީލަތްތައް ބޭނުންކޮށްގެން ބޭންކުތަކަށް ބޭރު ފައިސާ ފޯރުކޮށްދެވޭ ގޮތް ވެސް މިހާރު ވަނީ ރާވައިފަ އެވެ.\nއެމްއެމްއޭއިން ބުނީ ރާއްޖޭގެ ކޮވިޑް-19އާ ގުޅިގެން ރާއްޖޭގެ އިގްތިސާދަށް ނޭދެވޭ އަސަރު ކޮށްފައިވާއިރު އެ އަސަރުތައް ވަރަށް ގާތުން ބަލަމުން އަންނަ ކަމަށެވެ. އަދި ވަގުތުން އަޅަން ޖެހޭ ފިޔަވަޅުތައް އަޅަމުންދާ ކަމަށް ވެސް އެ އޮތޯރިޓީން ބުންޏެވެ.\nމި އަހަރުގެ މާޗު މަހުގެ ނިޔަލަށް ރާއްޖޭގެ އިންޓަނޭޝަނަލް ރިޒާމް ހުރީ 741.4 މިލިއަން ޑޮލަރުގަ އެވެ. ނަމަވެސް އިއްޔެގެ ނިޔަލަށް މި އަދަދު ވަނީ 882.6 މިލިއަން ޑޮލަރަށް އިތުރުވެފަ އެވެ.\nއިތުރު ލިޔުންތައް އައިއެމްއެފް އެމްއެމްއޭ ރާއްޖެ-އައިއެމްއެފް ކަރެންސީ ސްވެޕް\nދަރަނި ނުދެއްކޭ ގޮތް ވުމުގެ ނުރައްކާ ބޮޑު:އައިއެމްއެފް


"މަދީނާގެ އިސްލާމިކް ޔުނިވަރސިޓީގެ ގާނޫނީ ޑިގްރީ އަދި އޮކްސްފޯޑް ޔުނިވަރސިޓީގެ ގާނޫނީ ޑިގްރީ ދިވަހިރާއްޖޭގެ ބާރކައުންސިލަށް ބަލައިނުގަނެވުނު! ބަލައިގަނެވޭނެ ގާނޫނީ ޑިގްރީތަކުގެ ތަފްސީލު ޔުނިވަރސިޓީތަކާއިއެކު އާންމުކުރެއްވެވުން ބުއްދިވެރި. ކޮންމެ ކަމެއް މަޖިލީހާއި މަތިކުރެއްވުން ރަނގަޅެއްނޫން!"\n- މުހްތާޒް މުޙްޞިން\nއިސްލާމް ދީން ނޫން އެހެން ދީނަކަށް ރާއްޖެއިން ޖާގަ ނުދެއްވާނެ ކަމަށާއި ދިވެހިރާއްޖެއަކީ ސައްތައިން ސައްތަ މުސްލިމް ޤައުމެއްގެ ގޮތުގައި ދަމަހައްޓާނެ ކަމަށް ސަރުކާރުގެ ވެރިން ވިދާޅުވާ ބަސް ޤަބޫލުނުކުރެވިގެން މިއުޅެނީ އެކަން އެގޮތަށް ސަރުކާރުން ނުކުރާނެ ކަމުގެ މިފަދަ ހެކިތައް ލޮލަށް ފެންނާތީއެވެ!\nމަދީނާގެ އިސްލާމިކް ޔުނިވަރސިޓީގެ ގާނޫނީ ޑިގްރީ އަދި އޮކްސްފޯޑް ޔުނިވަރސިޓީގެ ގާނޫނީ ޑިގްރީ @MvBarCouncil އަށް ބަލައިނުގަނެވުނު.ބަލައިގަނެވޭނެ ގާނޫނީ ޑިގްރީތަކުގެ ތަފްސީލު ޔުނިވަރސިޓީތަކާއި އެކު އާންމުކުރެއްވެވުން ބުއްދިވެރި. ކޮންމެ ކަމެއް މަޖިލީހާއި މަތިކުރެއްވުން ރަނގަޅެއްނޫން.\n— Muhuthaz Muhusin (@Muhuthaz) November 20, 2020


Case thah ginaee hadhaa resort thakuga, inspection fashaifin\nކޭސްތައް ގިނައީ ހަދާ ރިސޯޓުތަކުގައި، އިންސްޕެކްޝަނެއް ފަށައިފިން: މިނިސްޓަރު މައުސޫމް\n21 ނޮވެންބަރ 2020 - 14:37:49\nފަތުރުވެރިކަމުގެ ދާއިރާއާ ގުޅުން ހުރި ކޮވިޑް-19 ޕޮޒިޓިވް ކޭސްތައް ގިނައިން ފެންނަމުން ދަނީ ހަދަމުންދާ ރިސޯޓުތަކުން ކަމަށާއި އެފަދަ ތަންތަނުގެ އިންސްޕެކްޝަން ފަށާފައިވާ ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް މިއަދު ވިދާޅުވެއްޖެ އެވެ.\nސީއެންއެމަށް މައުލޫމާތު ދެއްވަމުން މައުސޫމް ވިދާޅުވީ ކޮވިޑް-19 ގެ ކޭސްތައް އިތުރުވެފައި ވަނީ ހަދަމުންދާ ރިސޯޓްތަކުގައި ކަމަށްވާ އިރު، ކޮވިޑަށް ޕޮޒިޓިވްވާ ފަތުރުވެރިންގެ އިންސައްތަ އެއްވަރެއްގައި ހިފެހެއްޓިފައިވާ ކަމަށެވެ.\nހަދަމުންދާ ރިސޯޓުތަކުގައި ކޮވިޑް ޕޮޒިޓިވް ކޭސްތައް އިތުރުވަމުން ދާތީ އިކޮނޮމިކް މިނިސްޓްރީ އާއި ޓޫރިޒަމް މިނިސްޓްރީ ގުޅިގެން މިހާރު އެފަދަ ރަށްތަކުގެ ހާއްސަ އިންސްޕެކްޝަނެއް ފަށާފައިވާ ކަމަށް މައުސޫމް ފާހަގަކުރެއްވި އެވެ.\nމައުސޫމް ވިދާޅުވީ ބައެއް ރިސޯޓްތަކުން މިނިސްޓްރީންނާއި އެޗްޕީއޭ އިން އެކުލަވާލާފައިވާ ގަވާއިދުތަކަށް ވުރެ ހަރުދަނާ ފިޔަވަޅުތަކެއް އަޅާފައިވާ ކަން ފާހަގަކުރެވޭ ކަމަށާއި އެކަމަށްޓަކައި އެ ރިސޯޓްތަކުގެ މެނޭޖްމެންޓަށް ޝުކުރު ދަންނަވާ ކަމަށެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާއްމުކުރި އެންމެ ފަހުގެ މައުލޫމާތުތަކުން ދައްކާ ގޮތުގައި ރިސޯޓްތަކުން ޕޮޒިޓިވްވި ފަތުރުވެރިންގެ އަދަދު މިހާރު އުޅެނީ 42 ގައެވެ. އަދި ރިސޯޓްތަކުގައި މަސައްކަަތްކުރާ މުވައްޒަފުންގެ ތެރެއިން އިތުރު 45 މީހަކު ޕޮޒިޓިވްވެ ކޮވިޑް-19 އަށް ޕޮޒިޓިވި މުވައްޒަފުންގެ އަދަދު ވަނީ 158 އަށް އަރާފައެވެ. މިއާއެކު ފަތުރުވެރިކަމުގެ ދާއިރާއާ ގުޅުން ހުރި 200 އަށް ވުރެ ގިނަ ޕޮޒިޓިވް ކޭސް ވަނީ ފާހަގަވެފަ އެވެ.\nރޭ އާއްމުކުރި މައުލޫމާތަށް ބަލާއިރު އިތުރު ދެ ރިސޯޓުން ކޮވިޑް-19 ޖެހިފައިވާ މީހުން ވަނީ ފެނިފަ އެވެ. އެޔާއިއެކު މިހާތަނަށް ކޮވިޑް-19 ގެ ކޭސްތައް 27 ރިސޯޓަކުން ވަނީ ފެނިފަ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގެތަރުޖަމާނު ޑރ. ނަޒްލާ ރަފީގު ރޭ ވިދާޅުވީ ކޭސްތައް އިތުރުވީ ރިސޯޓެއްގެ ގޮތުގައި ތަރައްގީ ކުރަމުން އަންނަ ރަށްފަޅު ހުރާގައި އުފެދިފައިވާ ކްލަސްޓާގެ 15 މީހުންނާއި މާލެ ސަރަހައްދުގައި އޮތް ޔޮޓެއްގައި ތިބި 14 މީހަކާއި ވެލާނާ އިންޓަނޭޝަނަލް އެއާޕޯޓުގެ ކޮންސްޓްރަކްޝަން ސައިޓަކާއި އެމްއޭސީއެލްގެ ކާގޯ ބައިގައި އުފެދުނު ކްލަސްޓާގެ މީހުން ހިމެނޭތީ ކަމަށެވެ.\nއޭގެ ތެރެއިން ރަށްފަޅުހުރާގެ ކްލަސްޓާއިން ޖުމްލަ 53 މީހަކަށް ކޮވިޑް ޖެހިފައި ވެއެވެ. އިއްޔެ އެޗްއީއޯސީގެ ޓީމެއް އެ ރަށަށް ގޮސްފައިވާއިރު އެ ކްލަސްޓާގައި ހިމެނޭ ހަތަރު ރަށުން ކޮންޓެކްޓުންނާ އެކު ޖުމްލަ 134 މީހަކު މިހާތަނަށް ވަނީ ކަރަންޓީނުކޮށްފަ އެވެ.\nއޭގެ އިތުރުން ދ. އަތޮޅުގައި ހިންގާ ކަނޑިންމަ ރިސޯޓުގައި މަސައްކަތް ކުރި އުމުރުން 60 އަހަރުގެ މުވައްޒަފަކު ކޮވިޑް-19 ޖެހިގެން މަރުވުމާއި ގުޅިގެން ހެދި ސާމްޕަލްތަކުން އެ ރިސޯޓުގެ ގިނަ އަދަދެއްގެ މުވައްޒަފުންތަކެއް ވެސް ޕޮޒިޓިވްވެފައި ވެއެވެ.\nރާއްޖޭން ކޮވިޑް ޖެހުނު މީހުންގެ އަދަދަކީ މިހާރު 12،452 އެކެވެ. އެ ބަލީގައި މަރުވި މީހުންގެ އަދަދަކީ 45 އެވެ.\nޓޫރިޒަމްޓޫރިޒަމް މިނިސްޓްރީ ޓޫރިޒަމް މިނިސްޓްރީގެ ދާއިރާޑރ.މައުސޫމްކޮވިޑް-19ރިސޯޓް


MDP Ge Badhalu Hifumu Ge Shikaara Akah Miadhu Fairoosh, Maadhama Kon Fuluheh?: Jameel - Vaguthu\nއެމްޑީޕީގެ ބަދަލު ހިފުމުގެ ޝިކާރައަކަށް މިއަދު ފައިރޫޝް، މާދަމާ ކޮން ފުލުހެއް؟: ޖަމީލް\nއެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ހުންނެވި ޑރ. އަހުމަދު ފައިރޫޝް ފުލުހުންގެ ވަޒީފާއިން ރިޓަޔާކުރުމަކީ އެމްޑީޕީގެ ބަދަލު ހިފުމުގެ ޝިކާރައަކަށް އޭނާ ހެދުން ކަމުގައި އިދިކޮޅު ކޯލިޝަންގެ އެޑްވައިޒަރު އަދި ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ސިފަކުރައްވައިފިއެވެ.\nފުލުހުންގެ ވަޒީފާއިން ފަައިރޫޝް ރިޓަޔާކޮށްފައިވާއިރު، ކޮމިޝަނާ އޮފް މުހައްމަދު ހަމީދު ވަނީ ފައިރޫޝް ކޮށްދެއްވި ޚިދުމަތަށް ޝުކުރު އަދާކުރައްވައި ޓްވީޓެއް ކުރައްވައިފައެވެ. އޭގެ ފަހުން އެމްޑީޕީގެ ސަޕޯޓަރުންނާއި ލީޑާޝިޕްގެ ގިނަ ބޭފުޅުން ވަނީ ހަމީދަށް ވަރަށް ބޮޑަށް ފާޑުކިޔައިފައެވެ.\nއެމްޑީޕީގެ ސަޕޯޓަރުން މިކަމާ ނުރުހުން ފާޅުކުރަމުން ދަނިކޮށް ޖަމީލް ކުރެއްވި ޓްވީޓެއްގައި ވިދާޅުވީ އެމްޑީޕީގެ ސުޕަ މެޖޯރިޓީ އޮވެގެން ރައްޔިތުންގެ މަޖިލީހުން ދާދި ފަހުން ފާސްކުރި ފުލުހުންގެ އާ ގާނޫނަކީ ބަދަލު ހިފުމުގެ މަގްސަދުގައި ފާސްކުރި ގާނޫނެއް ކަމަށެވެ. އެމްޑީޕީއިން އިސް ނަގައިގެން ހުނަރުވެރި ޒުވާނުންގެ މުސްތަގުބަލު "ކަތިލާފައިވާ" ކަމަށާއި އެއަށް ފަހު އެ ކަމަށް އުފާ ފާޅު ކުރުމަކީ ލަދުވެތި ކަމެއް ކަމަށެވެ.\n"ވައުދުވި މިނިވަން، ވަޒީފާގެ ބިރުވެރިކަން ނެތް މުޖުތަމައު ކޮބައި؟ މިއަދު ޑރ. ފައިރޫޝް، މާދަމާ ޝިކާރަކައަށް ވާނީ ކާކުބާ؟ ދިވެހި ގައުމަށް، ވަކިން ޚާއްސަކޮށް އައްޑޫ ރައްޔިތުންނަށް މި ސަރުކާރުންނާއި އެމްޑީޕީން އަބަދުވެސް ދެނީ ކެހި،" ޖަމީލް ލިޔުއްވާފައިވެއެވެ.\nއެމްޑީޕީގެ ގިނަ ސަޕޯޓަރުންގެ ނުރުހުން ފައިރޫޝްއަށް އަމާޒުކުރެއެވެ. އެއީ އެ ޕާޓީގެ ފުރަތަމަ ސަރުކާރު އަދި ކުރީގެ ރައީސް މުހައްމަދު ނަޝީދުގެ ވެރިކަން ނިމުނު ދުވަހު ފެބްރުއަރީ 7، 2012 ގައި ފުލުހުންނަށް ކޮމާންޑް ދިނުމަށް ވަކި ހިސާބަކުން ހަވާލުވި ބޭފުޅާ ކަމަށް ވާތީއެވެ.\nއެމަނިކުފާނުގެ ވެރިކަން އެ ދުވަހު ނިމުނީ، އިދިކޮޅު ފަރާތްތަކުން ކުރަމުން ދިޔަ މުޒާހަރާގައި ފުލުހުންގެ ތެރެއިން ބަޔަކު ވެސް ބައިވެރިވެ، ހިނގި ހަމަނުޖެހުންތަކަށް ފަހު ނަޝީދު ވެރިކަމުން އިސްތިއުފާ ދެއްވުމުންނެވެ.\nރައީސް ނަޝީދާއި އެމަނިކުފާނުގެ އެތައް ހާސް ސަޕޯޓަރުން ގަބޫލުކުރަނީ އެއީ "ބަޣާވާތެއް" ކަމަށެވެ. އެކަމަކު އެ މައްސަލަ ތަހުގީގު ކުރަން އެކުލަވާލި ރިޔާސީ ކޮމިޝަނުން ނިންމާފައިވަނީ އެ ދުވަހު އެމަނިކުފާނު ރައީސް ކަމުން އިސްތިއުފާ ދެއްވީ އެއްވެސް މަޖުބޫރު ކަމެއް ނެތި އަމިއްލަފުޅަށް ކަމަށެވެ.\nޖެނުއަރީ 3, 2021 15:04\nޔާމީން ވެރިކަމުގައި އަދީބުގެ އަމުރަކަށް ތަބާ ނުވެގެންވެސް ފައިރޫޝްގެ ދުވަސް ދުއްވާލި. ވަކި ސަހަލު ބައެއް އެބައުޅޭތަ؟ ސިޔާސީ މީހުން ބޭނުންގޮތަކަށް މޮޑެވެން ބޭނުންނުވާތީވެ ކެނޑިގެން އެދިޔައީ. އެއީ މީހުންނަކީ.\nޖެނުއަރީ 3, 2021 15:16\nބާޢީންތައް ހައްުަރުކުރާނެ.. އަދަބު ނުލިބޭނެ ކަމަށްދޯ 20ް2 ބަޢާވާތްކުރީ..\nޖެނުއަރީ 4, 2021 07:47\nޕީޕީއެމް ގެ ޝިކާރައަކަށް ފައިރޫޝް ހަދާ ޔާމީނު ވަނީ ފައިރޫސްގެ ވަޒީފާވެސް ގެއްލުވާލާފައި، ހަމަ ތިބޭފުޅާގެ ވަޒީފާގެއްލުވާލި ފަދައިން، ދެންމިހާރު ކޮން ހާސަރެއްތަ ތިދަމަނީ


SunOnline: Breaking News: Qasim Ibrahim anekkaaves hayyarukoffi\n19 އޭޕްރީލް 2017 ވަނަ ދުވަހު ގާސިމް އިބްރާހިމް ފުލުސް އޮފީހަށް ހާޒިރުކުރުން: ފުލުހުން ވަނީ ގާސިމް އަނެއްކާވެސް މިރޭ ހައްޔަރުކޮށްފައި -- ސަން ފައިލް ފޮޓޯ\nގާސިމް އިބްރާހީމް އަނެއްކާވެސް ހައްޔަރުކޮށްފި\nހައްޔަރުކުރި ސަބަބެއް ނޭނގެ\nފުލުހުން ބުނީ ގާސިމް ހައްޔަރުކުރި ސަބަބު ހާމަކުރެވެން ނެތްކަމަށް\nގާސިމާ ބައްދަލުކުރަން އޭނާގެ ވަކީލުން ދޫނިދުއަށް ފުރައިފި\n1 އަހަރު2ދުވަސް ކުރިން - 21 އޭޕްރިލް 2017 2\nޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ މާމިގިލީ ދާއިރާގެ މެންބަރު ގާސިމް އިބްރާހިމް އަނެއްކާވެސް ހައްޔަރުކޮށްފިއެވެ.\nފުލުހުންގެ މީޑިއާ އޮފިޝަލް ވިދާޅުވީ، މީގެ ކުރިން ގާސިމް ހައްޔަރުކުރި އިރު ސަބަބު ހާމަކުރި ނަމަވެސް، މިފަހަރު ހައްޔަރުކުރީ ކޮން މައްސަލައަކާ ގުޅިގެންކަން ހާމަކުރެވެން ނެތްކަމަށެވެ. އޮފިޝަލް ވިދާޅުވީ، މީޑިއާއަށް ފުލުހުން ހަމައެކަނި މިވަގު ހާމަކޮށްދެވެން އޮތީ، ގާސިމް ހައްޔަރުކުރީ ބަލަމުންދާ މައްސަލައަކާ ގުޅިގެން ކަމެވެ.\nThahgeegu kuramundha massalaakai gulhigen court amurehge dhashun M. Maafannuvilla, Qasim Ibrahim fuluhunge belumuge dhashahvany genevifai.\nޖުމްހޫރީ ޕާޓީގެ ސްޕޯކްސް ޕާސަން އަލީ ޞާލިހު، ވިދާޅުވީ، މިރޭ 12:00 ކަންހާއިރު ފުލުހުން ވަނީ ގާސިމް އިބްރާހީމްގެ ގެކޮޅުކަމަށްވާ، މ. މާފަންނުވިލާއަށް ވަދެ، ކޯޓު އަމުރެއްގެ ދަށުން ގާސިމް ހައްޔަރުކޮށްގެން ދޫނިދުއަށް ގެންގޮސްފައި ކަަމަށެވެ.\n"ގާސިމް ހައްޔަރުކުރުމަށް ފުލުހުންގެ މައްޗަށް ނެރެފައިވާ ކޯޓު އަމުރު ބަލާލުމުގެ ފުރުސަތު އެއްވެސް ފަރާތަކަށް ނުދޭ. އެހެންކަމުން ހައްޔަރުކުރީ ކޮން މައްސަލައަކާ ގުޅިގެންކަން އަދި ނޭނގެ،" އަލީ ޞާލިޙް ވިދާޅުވިއެވެ.\nގާސިމް އިބްރާހީމްގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ، ހިސާން ހުސެއިން ސަންއަށް ވިދާޅުވީ، ގާސިމް ހައްޔަރުކުރި އިރު، ލޯޔަރުންނަށް އެމަނިކުފާނު ހައްޔަރުކުރި ސަބަބު އޮޅުންފިލުވުމުގެ ފުރުސަތު ލިބިފައި ނުވާ ކަމަށެވެ.\n"ގާސިމް އިބްރާހީމް ހައްޔަރުކުރުމުން އަޅުގަނޑުމެން ވަކީލުން ފުލުހުންގެ އިދާރާއަށް ދިއުމުން އެތަނަށް ނުވެއްދި. އެ ސަރަހައްދުގެ މަގުތައް ވަނީ ބަންދުކޮށްފައި. ފުލުހުން އެންގީ އެސަރަހައްދަށް ނުވަދެވޭނޭކަމަށް. މިއީ ގާނޫނުއަސާސީއާ ޚިލާފަށް ކޮށްފައިވާ ކަމެއް،" ހިސާން ވިދާޅުވިއެވެ.\nފުލުހުން ވަނީ، މިމަހުގެ ހަވަނަ ދުވަހުވެސް ކޯޓުއަމުރެއްގެ ދަށުން ގާސިމް ހައްޔަރުކޮށްފައެވެ. ނަމަވެސް، އޭނާ ދޫކޮށްލީ ހައިކޯޓުން އޭނާ ބަންދުން ދޫކޮށްލުމަށް އަމުރުކުރުމާ ގުޅިގެންނެވެ.\nހައިކޯޓުން ކުރި ހުކުމުގައި ބުނެފައި ވަނީ، ރައްޔިތުންގެ މަޖިލީހުގެ މެންބަރަކު ހައްޔަރުކުރުމުގެ އަމުރަށް ކޯޓުގައި އެދެން ޖެހޭނީ ޕްރޮސިކިއުޓަރ ޖެނެރަލް ކަމަށް ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނުގައި ބަޔާންކޮށްފައި ވާ ކަމަށެވެ. ނަމަވެސް އޭރު، ގާސިމް ހައްޔަރުކުރުމުގެ އަމުރަށް ކޯޓުގައި އެދުނީ، ފުލުހުން ކަމަށް ވާތީ، އެއީ ގާނޫނާ ޚިލާފު އަމަލެއް ކަަމަށް ހައިކޯޓުން ވަނީ ކަނޑައަޅައިފައެވެ.\nރައްޔިތުންގެ މަޖިލީހުގެ އިމްތިޔާޒްތަކާއި ބާރުތަކުގެ ގާނޫނުގެ 13 ވަނަ މާއްދާގެ (ހ)\nއަދި ގާސިމް ހައްޔަރުކުރުމަށް އޭރު ކްރިމިނަލް ކޯޓުން ނެރުނު އަމުރަކީ ގާނޫނާ ޚިލާފަށް ނެރެފައިވާ އަމުރެއް ކަމަށްވެސް ހައިކޯޓުން ވަނީ ކަނޑައަޅައިފައެވެ.\nއޭރު ފުލުހުން، ގާސިމް އިބްރާހިމް ހައްޔަރުކޮށްފައި ވަނީ މަޖިލީހުގެ ރައީސް އަބްދުﷲ މަސީހް މުހައްމަދު އިތުބާރު ނެތްކަމަށް ހުށަހެޅުނު މައްސަލާގައި މަޖިލީހުގެ މެމްބަރުންނަށް ރިޝްވަތު ދިނުމުގެ އަމަލުތައް ހިންގާފައިވާ ކަމަށް ތުހުމަތު ކުރެވޭތީ އާއި ރައްޔިތުން މަޖިލީހުގެ ނައިބު ރައީސްގެ މައްޗަށް ނެގުމަށް އުޅޭ ވޯޓަށް ނުފޫޒު ފޯރުވުމަށް މަސައްކަތް ކުރާ ކަމަށް ތުހުމަތު ކުރެވޭތީ ކަމަށެވެ.\nގާސިމްގެ ގާނޫނީ ވަކީލުން ވިދާޅުވެފައި ވަނީ، މ. ކުނޫޒުގައި ބޭއްވި ޖަލްސާގައި ގާސިމް ދެއްކެވި ވާހަކަފުޅުގެ ވީޑިއޯ ރެކޯޑިން ފިޔަވައި އެތިން ދައުވާގައި ގާސިމާ ދެކޮޅަށް އެއްވެސް ހެއްކެއް ނެތްކަމަށެވެ.\nދައުވާ އުފުލިފަހުން ރިޝްވަތު ދޭން އުޅުނުކަމުގެ ތުހުމަތުގައި ގާސިމް ދިރިއުޅުއްވާ، މ. މާފަންނުވިލާއާއި، ވިލާޝިޕިންގެ ބައެއް އޮފީސްތައް ފުލުހުން ވަނީ ކޯޓުއަމުރެއްގެ ދަށުން ބަލައިފާސްކޮށްފައެވެ. އަދި އެއިން އެއްވެސް ތަނަކުން ގާސިމާ ދެކޮޅަށް އެއްވެސް ހެއްކެއް ފެނިފައި ނުވާކަމުގެ ލިޔުމެއް ފުލުހުން ވަނީ، ގާސިމަށް ދީފައެވެ.\nފުލުހުން ސިޔާސީ ގާސިމް އިބްރާހީމް ޖުމްހޫރީ ޕާޓީ (ޖޭޕީ)\nގެއްލިގެން ހޯދަމުންދާ ކުއްޖެއްގެ ޓީޝާޓެއް ފެނިއްޖެ9ގަޑި 58 މިނެޓް ކުރިން\nސުޕްރިންޓެންޑެންޓެއްގެ މަގާމަށް ޑިމޯޓް ކުރި ޖަމްޝީދަށް އަލުން އޭސިޕީގެ މަގާމް ދެއްވައިފި3ދުވަސް 19 ގަޑި ކުރިން\nލޯންޗް އެކްސިޑެންޓުގައި އަނިޔާވި ބިދޭސީއަކު މަރުވެއްޖެ3ދުވަސް 22 ގަޑި ކުރިން\nދައުލަތަށް ލޮޅުމެއް އަރާނަމަ ފުލުހުންގެ ވާޖިބު އަދާކޮށް ގައުމަށް އަމާންކަން ކަށަވަރުކޮށްދޭނަން: ނަވާޒު4ދުވަސް 20 ގަޑި ކުރިން\nއެކެއް ފެބްރުއަރީގެ ހާދިސާ އާއެކު ޚާއިނުންނާއި ވަފާތެރިން އެނގިއްޖެ: އަޒްލީން4ދުވަސް 21 ގަޑި ކުރިން


BREAKING: Himmafushi Asseyri Jalun 80 Gaidheen Covid Ah Fassi! - Vaguthu\nހިންމަފުށި އައްސޭރި ޖަލުން 80 ގައިދީން ކޮވިޑަށް ފައްސި!\n3 ހަފްތާ ކުރިން ( މެއި 28, 2021 )\nކ. ހިންމަފުށި އައްސޭރި ޖަލުން 80 ގައިދީން ކޮވިޑް-19 އަށް ފައްސިވެފައިވާ ކަމަށް އެ ރަށު ސިއްހީ މަރުކަޒުން މިރޭ ބުނެފިއެވެ.\nހިންމަފުށީ ސިއްހީ މަރުކަޒުގެ އޮފިޝަލަކު "ވަގުތަށް" ވިދާޅުވީ ހިންމަފުށިން ކޮވިޑް ޖެހުނު 643 މީހުންގެ ތެރެއިން 80 ގައިދީއަކު ކޮވިޑަށް ފައްސިވި އިރު، އެމީހުންގެ ހާލަތު ގާތުން މޮނިޓަ ކުރަމުން އަންނަ ކަމަށެވެ. އަދި އެއްވެސް މީހެއްގެ ހާލު އަދި ސީރިއަސް ނޫން ކަމަށް އޭނާ ވިދާޅުވިއެވެ.\nއައްސޭރި ޖަލުގެ އިތުރުން ހިންމަފުށީގައި ހުންނަ ޑްރަގް ޓްރީޓްމަންޓް އެންޑް ރިހިބިލިޓޭޝަން ސެންޓަރު (ޑީޓީއާރުސީ) ގައި ފަރުވާ ހޯދަމުން އަންނަ 31 މީހަކު ވެސް ކޮވިޑަށް ފައްސިވެފައިވާ ކަމަށް އޮފިޝަލް ވިދާޅުވިއެވެ.\n"ރަށުން ކޮވިޑަށް ފައްސިވި މީހުންގެ ތެރެއިން އެއްވެސް މީހެއްގެ ހާލު ސީރިއަސްވެގެން ރިޕޯޓުކޮށްފައެއް ނެތް. އެކަމަކު، ހުރިހާ އެންމެންގެ ވެސް ހާލު ބަލަމުން މި ދަނީ،" ހިންމަފުށީ ސިއްހީ މަރުކަޒުގެ އޮފިޝަލް ވިދާޅުވިއެވެ.\nހިންމަފުށީގައި މި ފަހުން ކޮވިޑް ފެތުރެމުން އަންނަ ކަމަށް ބަލާފައި އެ ރަށަށް އަރައި ފޭބުން މަނާކޮށްފައި ވަނީ މިދިޔަ މަހުގެ 19 ވަނަ ދުވަހުއެވެ. އެ ދުވަހު ކޮވިޑް-19 އަށް ފައްސިވެފައި ވަނީ މާލެ ދިޔަ މޯލްޑިވްސް ކަރެކްޝަނަލް ސާވިސްގެ އޮފިސަރެކެވެ.\nއޭގެ ފަހުން، މިހާތަނަށް އައިއިރު އެ ރަށުން ނެގި 1،419 ސުންކުގެ ތެރެއިން 623 ސުންކު ކޮވިޑް-19 އަށް ވަނީ ނައްސިވެފައެވެ. ނަތީޖާ ނުލިބޭ 58 މީހެއްގެ ސުންކެއްވާ އިރު، ނަތީޖާ ކަށަވަރު ނުވާ 95 ސުންކެއް ހިމެނެއެވެ.\nމި ބަލި ޖެހުނު މީހުންގެ ތެރެއިން 295 މީހަކު ވަނީ ބަލިން ރަނގަޅުވެފައެވެ. އަދި ބަލީގައި މިވަގުތު ފަރުވާ ހޯދަމުން އަންނަ މީހުންގެ އަދަދު 346 އަށް އަރައެވެ. ހިންމަފުށިން މި ބަލި ޖެހުނު މީހުންގެ ތެރެއިން ދެ މީހަކު ވަނީ ނިޔާވެފައެވެ.\nރާއްޖެ އިން މިހާތަނަށް 60،000 އަށް ވުރެ ގިނަ މީހުން ކޮވިޑަށް ފައްސިވެ 155 މީހުން ވަނީ މި ބަލީގައި ނިޔާވެފައެވެ. މި ބަލި ޖެހުނު މީހުންގެ ތެރެއިން 35،365 މީހުން ބަލިން ރަނގަޅުވި އިރު، ބަލީގައި ފަރުވާ ހޯދަމުން އަންނަ މީހުންގެ އަދަދު 25،000 އަށް ވުރެ މައްޗަށް އަރައެވެ.\nހއ. ދިއްދޫގައި ކާފިއު ވަގުތު އިތުރު ކުރިކަން އެޗްޕީއޭ އަށް އެނގިފައެއް ނެތް!\nމަނާކޮށްފައި ވަނިކޮށް މާލޭގެ ބައެއް މިސްކިތްތަކުގައި ޖަމާއަތް ހަދައިގެން ހުކުރު ނަމާދު ކޮށްފި\nމިސްކު ބަލި މަދު ކުރަންޏާ މަދު ކުރަންވީ ކޮވިޑް: ޑރ. ފައިސަލް


އިންސާނުންގެ ވިސްނުމާއި ދިރިއުޅުމަށް އައިސްފައިވާ އެންމެ ނުބައި އެއް ބަދަލަކީ ރޭގަނޑު ރައްޓެހިންނާއިއެކު ވަގުތު ހޭދަކުރުމެވެ. ރެސްޓޯރަންޓްތަކާއި ކޮފީޝޮޕްތަކާއި މުނިފޫހިފިލުވުމަށާއި ކުޅިވަރުކުޅުމަށް ވަގުތު ހޭދަކުރުމެވެ.\nމިފަދައިން ދިރިއުޅެމުންދާ ޒުވާނުން އެބަ ކައިވެނިކުރެއެވެ. ކައިވެންޏަށްފަހުވެސް އެމީހުން ދިރިއުޅެނީ ހަމަ ކުރިންވެސް ދިރިއުޅެމުން އައިފަދައިންނެވެ. ރޭގަނޑުގެ ވަގުތުތައް ހޭދަކުރަނީ ރައްޓެހިންނާއިއެކުގައެވެ. އަނބިމީހާ ގާތަށް ދެވޭކަމަށްވަނީ 12، 1،2ޖަހާފަހުންނެވެ. އެއިރު އަނބިމީހާއަށް އޮންނަނީ އިންތިޒާރުކޮށްކޮށް ވަރުބަލިވެގެން ނިދިފައެވެ. އަދި އެދަންވަރު ގެއަށް ދެވުމުންވެސް ބޭނުންވާ ކަންކަން ކޮށްދޭން އުނދަގޫވުމުން އެބަ ޝަކުވާވެސް ކުރެއެވެ.\nމީގެ އިތރުން ދެން ކުރިމަތިވާ އަދި އެންމެ ނުބައި ކަމަކީ އަނބިމީހާ އެކަނި ގޭގައި އޮންނަން ޖެހުމުން ފޫހފިލުވަން ނުވަތަ ފރިމީހާއަށް އިންތިޒާރުކުރަން ކުރެވޭ ނުބައި އަމަލުތަކެވެ. އެހާލަތުގައި ސޯޝަލް މީޑިއާ ބޭނުންކުރެވުމުން ކުރެވޭ ފާފަތަކެވެ. ހިލޭ ފިރިހެނުންނާއި ގުޅުން އުފައްދަން މަގުފަހިވުމެވެ. ފިލްމް ބަލަން ދެވިހިފުމެވެ.\nތިމާ ރައްޓެހިންނާއިއެކު މަޖާކުރާއިއރު އަނބިމީހާ ބަސްއަހައިގެން ގޭގައި ހަމަ ނިދަންޖެހޭނެކަމަށް ވިސްނުމަކީ މިފަދަ ޝައިޠޯނީ ޒަމާނެއްގައި ކިހިނަކުން ބުއްދިއަށް ޤަބޫލުކުރެވޭނެ ކަމެއް ހެއްޔެވެ؟ އަނބިމީހާއަށް މަގުފުރެދެން ފުރުޞަތުދީ މަގުފަހިކުރުވާފައިވެސް ކަމެއް މެދުވެރިވުމުން ކުށްވެރިކުރަނީ އަނބިމީހާއެވެ. މިއީ ކޮން އިންޞާފެއް ހެއްޔެވެ؟\nވީމާ ކައިވެނިކުރުމަށްފަހު ރޭގަނޑުގެ ވަގުތުތައް އެކުވެރިންނާއިއެކު ހޭދަކުރާ މީހުން އަނބިމީހާއަށް އެދެނީ ވަރަށްބޮޑު އަނިޔާއެކެވެ. ކުރިން މިބުނިފަދައިން އެންމެ ބޮޑު އަނިޔާއަކީ އެމީހުން މަގުފުރެއްދުމެވެ. ކައިެންޏަށްފަހު ރޭގަނޑުގެ ވަގުތުތައް އެކުވެރިންނަށް ދީ އެހައި އަނިޔާވެރިވާން ކައިވެނިނުކުރާށެވެ! މީހުންގެ ލޯބިވާ ދަރިން މިލްކުކޮށް ގެއްލުންދޭން އޮތީ ކޮން ޙައްްެއް ހެއްޔެވެ؟\nމިހައިވަރަށް ފިރިހެނުންނަށް ބަސްބުނަން މިޖހެނީ އެގޮތަށް ކަންކަންކުރާ ފިރިހެނުން ގިނަވުމުންނެވެ. އަނހެނުން އެގޮތަށް ކަންކުރުން މަދުވުމުންނެވެ. އަންހެނުންގެ ތެރޭގައިވެސް އެގޮތަށް ކަންކަންކުރާ އަންހެނުން އެބަ ތިއްބެވެ. ކޮންމެވެސް އެކުވެރިއަކާއިއެކު ރޭގަނޑު ބޭރަށްދާން އާދަކޮށްގެން އުޅޭ އަންހެނުންވެސް ތިބެއެވެ. އެމީހުންވެސް އެކަން ހުއްޓައިލާށެވެ! ފިރިމީހާ ގޭގައި ބަހައްޓާފައި އެކުވެރިންނާއިއެކު ބޭރަށް ނުދާށެވެ!\nއަންހެނުން އެގޮތަށް ބޭރަށް ދިއުން ހުއްޓުވުމުގައިވެސް ފިރިހެނުންނަށް މުހންމު ދައުރެް އަދާކުރެވިދާނެއެވެ. އެއީ އަނބިމީހާ ދާންޖެހޭ، ދާންބޭނުންވާ ތަންތަނަށް އަނބިމީހާ ގޮވައިގެން ދިއުމެވެ. އެއީ ފިރިން ކޮށްދޭންޖެހޭ ފިރިންގެ މައްޗަށް ވާޖިބުވެސް ކަމެކެވެ. ދެމަފިރިންގެ ގުޅުން ބަދަހިކަމާއިއެކު ދެމެހެއްޓޭނީ ވެސް އެކަންކޮށްދީގެންނެވެ.


Dortmund balivumuge faidhaa Bayern in nagaifi | Mihaaru\nޑޯޓްމަންޑް ބަލިވުމުގެ ފައިދާ ބަޔާނުން ނަގައިފި\n29 އޮކްޓޯބަރ 2017 - 10:38\nމިއުނިކް (އޮކްޓޯބަރު 29) - ހެނޯވާ އަތުން 4-2 އިން ބޮރޫޝިއާ ޑޯޓްމަންޑް ބަލިވުމުގެ ފައިދާ ނަގައި އާރްބީ ލިޕްޒިގު 2-0 އިން ބަލިކޮށް ބަޔާން މިއުނިކް ޖަރުމަނު ލީގުގެ އެއް ވަނަ އަށް ޖެހިލައިފި އެވެ.\nބަޔާން އެއް ވަނައިގައި އޮތީ 10 މެޗުން 23 ޕޮއިންޓާ އެކު އެވެ. ދެ ވަނައިގައި އޮތް ޑޯޓްމަންޑަށް ލިބިފައިވަނީ 10 މެޗުން 23 ޕޮއިންޓް ހޯދައިގެންނެވެ. ތިން ވަަނައިގައި އޮތް ލިޕްޒިގަށް ލިބިފައިވަނީ 10 މެޗުން 19 ޕޮއިންޓެވެ.\nސީޒަނުގެ ކުރީކޮޅުގެ ދަށް ނަތީޖާތަކުގެ ސަބަބުން ބަޔާނަށް ލީގުގެ އެއް ވަނަ ގެއްލުނެވެ. ބަޔާނުގެ ނަތީޖާތަށް ރަނގަޅުވީ އެ ޓީމުގެ ކޯޗުކަމުން ކާލޯ އަންޗެލޮޓީ ވަކިކޮށް ކުރީގެ ކޯޗު ޔުޕް ހެއިންކެސް ގެނައި ފަހުންނެވެ. ރޭގެ މެޗުގެ ބޮޑުބައި ލިޕްޒިގުން ކުޅުނީ އެއް ކުޅުންތެރިއަކު މަދުކޮށެވެ. އެއީ މެޗުގެ 13 ވަނަ މިނިޓްގައި ލިޕްޒިގުގެ ކެޕްޓަން ވިލީ އޯބަން އަށް ރަތް ކާޑު ދެއްކުމުންނެވެ.\nރޭގެ މެޗުގައި ބަޔާނުގެ ލަނޑުތައް ކާމިޔާބުކުރީ ރޮބަޓް ލެވަންޑޯސްކީ އާއި ޖޭމްސް ރޮޑްރިގޭޒް އެވެ. މި މެޗުގެ ފުރަތަމަ ހާފުގައި ލިބުނު އަނިޔާއަކާ ގުޅިގެން ލެވަންޑޯސްކީ ވަނީ ބަދަލުކޮށްފަ އެވެ.\nމެޗަށް ފަހު ހެއިންކެސް ބުނީ ލީގުގެ އެއް ވަނަ އަށް އެރުމަކީ އޭނާ ހަވާލުވުމަށް ފަހު ފުރަތަމަ ކަނޑައެޅި ޓާގެޓް ކަމަށެވެ.\n"އަހަރެން ހަވާލުވިއިރު ބަޔާން އޮތީ މި ކްލަބް އޮންނަން ޖެހޭ މަގާމުގައެއް ނޫން. އެހެންވެ އަހަރެން މަސައްކަތް ފެށީ މި ކްލަބްގެ ހައްގު މަގާމަށް ގެންދަން. އެ މަސައްކަތް މިހާރު ކާމިޔާބުވީ. ދެން އޮތީ މިކަން ދެމެހެއްޓުމަށް ކުރެވެން ހުރި ހުރިހާ މަސައްކަތެއް ކުރުން،" 2013 ވަނަ އަހަރު ބަޔާނަށް ޗެމްޕިއަންސް ލީގާއި ޖަރުމަނު ލީގު އަދި ޖަރުމަނު ކަޕް ކާމިޔާބު ކޮށްދިން ހެއިންކެސް ބުންޏެވެ.\nރޭގެ މެޗުގައި އަނިޔާވެގެން ބަދަލުކުރި ޕޮލެންޑުގެ ފޯވާޑް ލެވަންޑޯސްކީ އަށް ހަފްތާއެއްގެ ތެރޭގައި ކުޅުމަށް އެނބުރި އާދެވޭނެ ކަމުގެ އުއްމީދު އެބައޮތް ކަމަށް ހެއިންކެސް ވަނީ ބުނެފަ އެވެ.\nއިތުރު ލިޔުންތައް ބަޔާން މިއުނިކް ޖަރުމަން ލީގު ބޮރޫޝިޔާ ޑޯޓްމަންޑް\nބަޔާނުން ފުރުސަތު ނަގާލުމުން ލީގު ފޯރިގަަދަވެއްޖެ\nޑޯޓްމަންޑް ބަލިވުމުގެ ފައިދާ ހެއިންކެސްގެ ބަޔާނަށް


Biden konme gothakah heefulhu kurehviyas kanbodu vumeh neiy: Mohamed\nބައިޑަން ދެކެވަޑައިގަންނަވާ ގޮތަކުން ކަންބޮޑުވުމެއް ނެތް: މުހައްމަދު\nސައޫދީ އަރަބިއްޔާގެ ވަލީއަހުދު ޕްރިންސް މުހައްމަދު ބިން ސަލްމާން: އެމެރިކާއަށް މުހިންމު ވާން ޖެހޭނީ އެމެރިކާ އެހެން ގައުމުތަކެއް ނޫން\nސައޫދީ އަރަބިއްޔާގެ ވަލީއަހުދު، ވަލީއަހުދު މުހައްމަދު ބިން ސަލްމާން ވިދާޅުވި ގޮތުން އެމަނިކުފާނާ މެދު އެމެރިކާގެ ރައީސް ޖޯ ބައިޑަން ވިސްނަވާ ގޮތެއް މުހިންމެއް ނޫނެވެ.\nވަލީއަހުދު ވިދާޅުވީ އެމެރިކާގެ ރައީސަށް މުހިންމު ވާން ޖެހޭނީ އެމެރިކާ ކަމަށާއި އެހެން ގައުމުތަކަށް ވެސް އެ އިޚްތިޔާރު އޮންނަން ވާނެ ކަމަށެވެ.\nއެމެރިކާގެ ރައީސް ކަމުގެ ހުވާ މިދިޔަ އަހަރުގެ ޖެނުއަރީ މަހު ޖޯ ބައިޑަން ކުރެއްވި ފަހުން އުޅުއްވަނީ ސައޫދީއާ ވަރަށް ދުރުދުރުންނެވެ.\nއެމެރިކާއަށް މުހިންމު ކަމެއްގައި ސައޫދީއާ މަޝްވަރާ ކުރަން ޖެހިވަޑައިގެންނެވި ނަމަވެސް ގުޅުއްވަނީ ޕްރިންސްގެ ބައްޕާފުޅު، ސަލްމާން ބިން އަބްދުލް އަޒީޒަށެވެ.\nބައިޑަން ދެކެވަޑައިގަންނަވާ ގޮތުން އެމެރިކާ ނުކުރާ ކިތަންމެ ކުށެއް ސައުދީން ވަނީ ކޮށްފަ އެވެ. އެމެރިކާގެ ވެރިންގެ އަތުގައި ހޭކިފައި ނެތް ލެޔެއް، ސައޫދީ ވެރިންގެ އަތުގައި ހުރީ ހޭކިފަ އެވެ. އަދި އެލޭ ފިލާނެ ގޮތެއް ވެސް ނެތެވެ.\nއެމެރިކާގައި މިހާރު އޮތް ސަރުކާރުން ވަލީއަހުދު މުހައްމަދާ ވާހަކަދައްކަން ބޭނުން ނުވަނީ އިންސާނީ ހައްގުތަކުގައި ސައޫދީ ފޭލިވެފައި އޮތް ކަމަށް ބުނެ އެވެ.\nފަލަސްތީންގައި ކުށެއް ނެތް ތުއްތު ކުދިންނާއި މައިން ބަފައިން ކޮށައި ކާޅަށް ކާންދިނުމުގައި ދެމިއޮތް އިޒްރޭލާ މެދު އެމެރިކާ ދެކެނީ ގާނޫނީ ގޮތުން ބަލަދުއަރާ ދަރިއެއް ފަދައިންނެވެ. އިންސާނީ ހައްގުތަކުގައި އިޒްރޭލުގެ ރެކޯޑުގައި ކުށެއް އޮތް ކަމަކަށް އެމެރިކާއަށް ގަބޫލެއް ނުކުރެވެ އެވެ.\nއެމެރިކާ ދެކޭ ގޮތުން ސައޫދީ ކޯލިޝަނުން ޔަމަނުގައި އެ ހިންގަނީ ވެސް ހަމަ އެހެން ތިބެލާފައި އެމީހުން ކުރާ ހަނގުރާމައެކެވެ. ހޫތީންނާ ދެކޮޅަށް ހަމަލާ ދިނުމުގައި ސަބަބެއް ނެތެވެ. އެމެރިކާ ބުނާ ގޮތުން ހޫތީންނަކީ ޓެރަރިސްޓުންނެެއް ނޫނެވެ.\nހަގީގަތުގައި ޔަމަން ހަނގުރާމައިގައި ހުރިހާ ގޯހެއް ހަދަނީ ވެސް އެމެރިކާ އެވެ. އެނޫން ގޮތެއްގައި ހަތިޔާރު ވިޔަފާރިން އެމެރިކާއަށް އެއްޗެއް ލިބޭނެ ގޮތެއް ނެތެވެ. އެމެރިކާ އަކީ ހަނގުރާމައެއްގައި ޝާމިލްވާ ދެބައިގަނޑަށް ހަތިޔާރު ވިއްކައި ލިބޭ ފައިދާގެ ބޮޑުކަމުން އަތްޖަހާ ބައެކެވެ.\nވަލީއަހުދު ވިދާޅުވި ގޮތުން އެމެރިކާއާ އެކު ހަރުދަނާ ގުޅުމެއް ސައޫދީ ދަމަހައްޓާނެވެ. ޒަމާނުއްސުރެ ދެ ގައުމުގެ ދެމެދުގައި އޮންނަ ގުޅުން ހީނަރުވާން ދޫކޮށް ނުލައްވާނެ އެވެ.\nވަލީއަހުދު ވިދާޅުވީ ސައުދީން އެމެރިކާއަށް އިހްތިރާމު ކުރާނެ އެވެ. ހަމައެފަދައިން އެމެރިކާގެ އަމަލުތައް ވެސް ބަދަލުވާން ޖެހޭނެ ކަމަށެވެ.\nސައޫދީގެ ވެރިކަމުގެ ނިޒާމު ވޯޓަށް މިސްރާޖު ޖަހާފާނެތޯ ސުވާލު ދެންނެވުމުން ވަލީއަހުދު ވިދާޅޫވީ "ނުޖަހާނެ" ކަމަށާއި ސައުދީގައި އޮންނާނީ ތަބީއީ ރަސްކަމެއް ކަމަށެވެ.\nއެމެރިކާ ފަލަސްތީން އިޒްރޭލް + ސައުދީ އަަރަބިއްޔާ މެދު އިރުމަތި ޖޯ ބައިޑަން މުހައްމަދު ބިން ސަލްމާން\nސައޫދީ އާއެކު އޮތް ގުޅުން ވަރުގަދަ ކުރާނެ: އެމެރިކާ


Covid-19: Milandhoo Ah Araifaibaa Meehunge Mauloomaath Ehkuran Fashaifi - Vaguthu\nމިލަންދޫއަށް އަަރައި ފައިބާ މީހުންގެ މައުލޫމާތު އެއްކުރަން ފަށައިފި\nކޮރޯނާ ވައިރަސް ރާއްޖެއިން ފެނުމާއި ގުޅިގެން އަދި މިބަލީގެ އަސަރު ހުރިކަމަށް ޝައްކުކުރެވޭ ފަރާތެއް ށ.މިލަންދުވަށް އައިސް އުޅުނުކަމަށް މަޢުލޫމާތު ލިބިފައިވާތީ، މިލަންދޫ ޞިއްޙީމަރުކަޒާއި މިލަންދޫ އެހެނިހެން މުއައްސަސާތަކާއިއެކު، އެކުލަވާލެވިފައިވާ ޓާސްކް ފޯހުން، މިލަންދުވަށް އަރައި ފައިބާ ފަރާތްތައް ދެނެގަތުމަށް ނިންމައިފިއެވެ.\nއެރަށު ސިއްހީ މަރުކަޒުން ނެރުނު ބަޔާނެއްގައި ބުނީ މިލަންދޫ ބަނދަރުން ލަފާ ފުރާ އެއްމެހައި ފަރާތްތައް ދެނެގަނެ އެފަރާތްތައް ވޭތުވެދިޔަ 10 ދުވަހުތެރޭ ގޮސްފައިވާ ޤައުމުތަކާއި އަރާފައިބައިފައިވާ ރަށްތައް ދެނެގަނެވޭނެ ކަމަށެވެ.\n"އަދި މިލަންދުވަށް ރަށުންބޭރުން އަރާ އެއްމެހައި ފަރާތްތައް 07 ދުވަސް ވަންދެން ގޭގައި މަޑުކުރުމަށް އިލްތިމާސް ކުރަމެވެ. މިދުވަސްވަރު ކޮންމެހެން ރަށުން ބޭރަށް ދާންޖެހިއްޖެ ހާލަތެއްގައި ނޫނީ ރަށުންބޭރަށް ފުރައިގެން ނުދިއުމަށްވެސް މިލަންދޫ އެއްމެހައި ރައްޔިތުނަށް އިލްތިމާސްކުރަމެވެ. ވީމާ، އެއްމެހައި ރައްޔިތުންގެ ސަލާމަތާއި ރައްކާތެރިކަމަށްޓަކައި މިމަރުކަޒުން އަންގާ އެއްގުން ތަކަށް އެއްބާރުލުން ދިނުމަށް ގޮވާލަމެވެ." ބަޔާނުގައި ބުނެފައި ވެއެވެ.\nކޮރޯނާ ވައިރަސް ރާއްޖެއިން ފެނުމާއި ގުޅިގެން މިލަންދޫ ޞިއްހީމަރުކަޒުގައި އެޑްމިޓްކުރެވިފައިވާ ބަލިމީހުން ކައިރިޔަށް ޒިޔާރަތްކުރުން ވަނީ ވަގުތީ ގޮތުން މެދު ކަނޑާލާފައި ކަމަށް ވެސް އެރަށު ސިއްހީ މަރުކަޒުން ބުންޏެވެ.\nއަދި މިލަންދޫގައި ހިންގާ ޓިއުޝަން ކިލާސްތަކާއި ޤުރުއާން ކިލާސްތައްވެސް ވަގުތީ ގޮތުން މެދުކަނޑާލުމަށް ސިއްހި މަރުކަޒުން ވަނީ އިލްތިމާސް ކޮށްފައެވެ. މީގެ އިތުރުިން މިދުވަސްވަރު މީހުން އެއްވެ އުޅޭ ތަންތަނަށް (ބަނދަރު، ޕާކުތައް) ގޮސް ނުއުޅުމަށް ވެސް އެމަރުކަޒުން ވަނީ އިލްތިމާސް ކޮށްފައެވެ.\nރާއްޖެ އިން ކޮވިޑް-19 ފެނިފައި ވީނަމަވެސް އަދި އާއްމުން ކަންބޮޑުވާން ޖެހޭ ކަމެއް ނެތް ކަމަށާއި، މިހާރެކޭ އެއްގޮތައް އާއްމު ދިރިއުޅުމުގައި ކުރިއަށް ގެންދިއުމަށް ސަރުކާރުން ގެންދަނީ ތަކުރާރުކޮށް އިލްތިމާސް ކުރަމުންނެވެ.\nމާޗް 9, 2020 00:26\nފޯކައިދޫގަ ހުރިމީހެއް ތިޔަރަށްވެސް އެކަމް ކަރަންޓީނޯ\nމާޗް 9, 2020 00:41\nޢެކަކަށްވެސް ޔަޤީންކަމެއް ނުދެވޭނެ. ޢެހެނަސް ﷲ ގެ އިރާދަފުޅާއި މިންވަރުފުޅުން އަވަސް ހައްލެއް ލިބިގެން ދާނެކަމަށް އުންމީދު ކުރެވިދާނެ. ﷲ އީ ހުރިހާކަމެއް މޮޅަށް ދެނެވޮޑިގެންވާ އިލާހް. ޔާ ﷲ އެންމެހާ މުސްލިމް އަހުންނާއި އުހުތުން މި ވަބާއިން ސަލާމަތްކުރަށްވާ އެބައިމީހުން ސާބިތުކަންމަތީ ލަހައްޓަވާ ނަސްރުދެއްވާށި. އާމީން\nމާޗް 9, 2020 01:43\nށައިނާ މީހަކު އެބަހުރި ތިރަސު ސަސޕެކްޓެ\nމާޗް 9, 2020 06:19\nތިރަށުން ތިނެންގެވި ހަރުދަނާ ފިޔަވަޅަށް މަރުހަބާ. އައްޑޫ ސިޓީއަށް އައިކަމަށް ބުނާ ކުރެއްދޫ ރިޒޯޓް މީހާއާ މެދު އެއްވެސް ފިޔަވަޅެއް ނާޅާ އަޑުތައް އެބައިވޭ.\nމާޗް 9, 2020 11:54\nނޮޅިވަ ރަމުގައިވެސް އެބައުޅޭ މީގެ ފަސް ދުވަސް ކު ރިން ކު ރެންދޫ ރިސޯޓުން އައިސްގެން އުޅޭ މިހެއް. ހަމަ އެއްވެސް ފިޔަވަޅެއް ނާޅަ. އެމީހާ މުޅި ރަށުގައި ދުއްވާނީ..


Uzurakaai Nulaa Roadha Mahu Dhuvaalu Kaiboe Ulhey Meehunnah! ޢުޛުރަކާ ނުލާ ރޯދަ މަހު ދުވާލު ކައިބޮއެ އުޅޭ މީހުންނަށް! – Huvadhoo News Uzurakaai Nulaa Roadha Mahu Dhuvaalu Kaiboe Ulhey Meehunnah! Huvadhoo News\nޢުޛުރަކާ ނުލާ ރޯދަ މަހު ދުވާލު ކައިބޮއެ އުޅޭ މީހުންނަށް!\nރަމަޟާންމަހުގެ ރޯދައަކީ އިސްލާމްކަމުގެ ރުކުންތަކުގެ ތެރެއިން ރުކުނެކެވެ. ޢަބްދުﷲ ބިން ޢުމަރު رضي الله عنهما ގެ ކިބައިން ރިވާވެގެންވެއެވެ. ރަސޫލާ صلى الله عليه وسلم ޙަދީޘްކުރެއްވިއެވެ.\n((بُنِيَ الإِسْلامُ عَلَى خَمْسٍ : شَهَادَةِ أَنْ لا إِلَهَ إِلا اللَّهُ وَأَنَّ مُحَمَّدًا رَسُولُ اللَّهِ ، وَإِقَامِ الصَّلاةِ ، وَإِيتَاءِ الزَّكَاةِ ، وَالْحَجِّ ، وَصَوْمِ رَمَضَان)) [رواه البخاري في صحيحه برقم: (8) ومسلم في صحيحه برقم: (18)]\nމާނައީ: “އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ. އެއީ ﷲ ފިޔަވައި ޙައްގުގޮތުގައި އަޅުކަންވެވޭ އިލާހެއް ނުވާކަމަށް ހެކިވުމާއި ، މުޙައްމަދު صلى الله عليه وسلم އީ ﷲ ގެ ރަސޫލާކަމަށް ހެކިވުމާއި ނަމާދު ޤާއިމު ކުރުމާއި ޒަކާތް ދިނުމާއި ޙައްޖުވުމާއި އަދި ރަމަޟާންމަހުގެ ރޯދަ ހިފުމެވެ.”\nޝަރުޢީ ޢުޒުރަކާ ލައިގެން މެނުވީ ބާލިޣުވެ ބުއްދި ސަލާމަތުން ހުރި މުސްލިމަކު ރޯދަ ދޫކޮށްލުން ހުއްދަވެގެން ނުވެއެވެ. ފަހެ ޢުޒުރަކާ ނުލައި ރަމަޟާންމަހުގެ ރޯދަ ދޫކޮށްފި މީހާ ބޮޑުވެގެންވާ ފާފައަކަށް އަރައިގެންފިކަން ކަށަވަރެވެ. އަދި އޭނާގެ ނަފްސު ﷲގެ ކޯފާއާއި ޢަޛާބަށް ހުށައަޅައިފިއެވެ. އަދި ފާފައަށް ތައުބާވެ ﷲގެ މަގަށް ރުޖޫޢަވެ، ދޫކޮށްލި ރޯދަ ޤަޟާކުރުން އޭނާގެ މައްޗަށް ލާޒިމުވެގެން ވެއެވެ.\nޝައިޚް ޢަބްދުލްޢަޒީޒް އިބްނު ބާޒް رحمه الله ވިދާޅުވެފައިވެއެވެ.\n“ޝަރުޢީ ޢުޛުރެއް ނެތި ރަމަޟާން މަހުން ރޯދައެއް ދޫކޮށްފިމީހާ ފަހެ ހަމަކަށަވަރުން ބޮޑުވެގެންވާ މުންކަރާތަކައިގެން އަތުވެއްޖެއެވެ. އަދި އޭނާ ތައުބާ ވެއްޖެނަމަ ﷲ ތައުބާ ލައްވަތެވެ. ފަހެ އޭނާގެ މައްޗަށްވަނީ ތެދުވެރިކަމާއެކު ތައުބާވުމެވެ. އަދި އޭނާއަށް ކުރެވުނު ޢަމަލުގެ މައްޗަށް ހިތާމަކުރުމެވެ. އަދި އެޢަމަލު ނުކުރުމަށް ޢަޒުމް ކަނޑައެޅުމެވެ. އަދި ގިނަގިނައިން އިސްތިޣްފާރު ކުރުމެވެ. އަދި އޭނާގެ މައްޗަށް ވަނީ ދޫކޮށްލެވުނު ރޯދަ ޤަޟާކުރުމަށް އަވަސްވެގަތުމެވެ.” \nއަދި ޝަރުޢީ ޢުޛުރަކާ ނުލައި ރަމަޟާންމަހުގެ ރޯދަ ދޫކޮށްލުމުގެ ޙުކުމާ މެދު ޝައިޚް އިބްނު ޢުޘައިމީން رحمه الله އާއި ސުވާލު ދެންނެވުމުން ވިދާޅުވިއެވެ.\n“ޢުޛުރަކާ ނުލައި ރަމަޟާން މަހުގެ ރޯދަ ދޫކޮށްލުމަކީ ބޮޑުވެގެންވާ ފާފައެކެވެ. އެކަމުގެ ސަބަބުން އޭނާ ފާސިޤެއްކަމުގައި ވެގެން ދެއެވެ. އަދި އޭނާގެ މައްޗަށް ވާޖިބު ވެގެންވަނީ ﷲއަށް ތައުބާވުމެވެ. އަދި އޭނާ ދޫކޮށްލި ރޯދަ ޤަޟާކުރުމެވެ.” \nއަދި ހަމަ އެހެންމެ ޢުޛުރަކާ ނުލައި ރަމަޟާންމަހުގެ ރޯދަ ދޫކޮށްލުމަކީ އާާޚިރަތުގައި އެމީހަކަށް ވޭންދެނިވި ޢަޛާބު ލިބެނިވި ކަމެކެވެ. މާތް ﷲ ރުއްސުންލެއްވި އަބޫ އުމާމާގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ނަބިއްޔާ صلى الله عليه وسلم ޙަދީޡްކުރައްވަނިކޮށް ތިމަންކަލޭގެފާނު އަޑުއެހީމެވެ.\n((بَيْنَا أَنَا نَائِمٌ إِذْ أَتَانِي رَجُلَانِ، فَأَخَذَا بِضَبْعَيَّ، فَأَتَيَا بِي جَبَلًا وَعْرًا، فَقَالَا: اصْعَدْ، فَقُلْتُ: إِنِّي لَا أُطِيقُهُ، فَقَالَا: إِنَّا سَنُسَهِّلُهُ لَكَ، فَصَعِدْتُ حَتَّى إِذَا كُنْتُ فِي سَوَاءِ الْجَبَلِ إِذَا بِأَصْوَاتٍ شَدِيدَةٍ، قُلْتُ: مَا هَذِهِ الْأَصْوَاتُ؟ قَالُوا: هَذَا عُوَاءُ أَهْلِ النَّارِ، ثُمَّ انْطُلِقَ بِي، فَإِذَا أَنَا بِقَوْمٍ مُعَلَّقِينَ بِعَرَاقِيبِهِمْ، مُشَقَّقَةٍ أَشْدَاقُهُمْ، تَسِيلُ أَشْدَاقُهُمْ دَمًا قَالَ: قُلْتُ: مَنْ هَؤُلَاءِ؟ قَالَ: هَؤُلَاءِ الَّذِينَ يُفْطِرُونَ قَبْلَ تَحِلَّةِ صَوْمِهِمْ)) [روى ابن خزيمة (1986) وابن حبان (7491) وصححه الألباني في السلسلة الصحيحة (3951)]\nމާނައީ: “އެއްރެއަކު ތިމަންކަލޭގެފާނު އަވަހާރަފުޅު ލައްޕަވައިގެން އޮންނަވަނިކޮށް (ހުވަފެންފުޅުގައި) ތިމަންކަލޭގެފާނުގެ އަރިހަށް ދެބޭކަލަކު އަތުވެއްޖެއެވެ. ދެން އެދެބޭކަލުން ތިމަންކަލޭގެފާނުގެ ދެއަތްޕުޅުގައި ހިއްޕަވައިގެން އަރަން އުނދަގޫ ފަރުބަދައެއްގެ ކައިރިއަށް ހިނގައްޖެއެވެ. ދެން ތިމަންކަލޭގެފާނަށް ދަންނަވައިފިއެވެ. އަރައިވަޑައިގަންނަވާށެވެ! ފަހެ ތިމަންކަލޭގެފާނު ދަންނަވައިފީމެވެ. ތިކަން ކުރެއްވުން ތިމަންކަލޭގެފާނަށް ކުޅަދާނަވެގެން ނުވެއެވެ. ދެން އެދެމީހުން ދަންނަވައިފިއެވެ. ހަމަކަށަވަރުން ތިމަންމެން ކަލޭގެފާނަށް އެކަން ފަސޭހަކޮށްދެއްވާ ހުށީމުއެވެ. ދެން އެ ފަރުބަދައިގެ މެދާ ހަމައަށް ދެވެންދެން ތިމަންކަލޭގެފާނު އަރައިވަޑައިގެންފީމެވެ. ކުއްލިއަކަށް ވަރުގަދަ އަޑުފަށްގަނޑެއް ތިމަންކަލޭގެފާނަށް އިވިވަޑައިގެންފިއެވެ. ތިމަންކަލޭގެފާނު ދަންނަވައިފީމެވެ. އެއީ ކޮންއަޑުފަށްގަނޑެއް ހެއްޔެވެ؟ އެބޭކަލުން ދަންނަވައިފިއެވެ. އެއީ ނަރަކަ ވަންތަވެރިން ހޭރޭ އަޑުފަށްގަނޑެވެ. ދެން އެމީހުން ތިމަންކަލޭގެފާނު ގޮވައިގެން ހިނގައިގެންފިއެވެ. ފަހެ ކުއްލިއަކަށް ތިމަންކަލޭގެފާނަށް ފެނިވަޑައިގަތީ އެކޮޅުކޮޅުން އެލުވިފައިވާ ބަޔެކެވެ. އެއުރެންގެ މިޔަކަނިތައް (އަނގައިގެ ދެކޮޅުން ދެތުންފަތް ގުޅޭތަން) ވަނީ އިރައިލެވިފައެވެ. އަދި އެމިޔަކަނިތަކުން ލޭފައިބަފައިބާ ހުއްޓެވެ. ތިމަންކަލޭގެފާނު ދަންނަވައިފީމެވެ. މިއީ ކޮންބައެއް ހެއްޔެވެ؟ އެބޭކަލުން ދެންނެވިއެވެ. މިބައިމީހުންނަކީ ރޯދަވީއްލާ ވަގުތު ނުޖެހެނީސް ރޯދަވީއްލައި އުޅުނު މީހުންނެވެ.”\nމި ޙަދީޘް ޞައްޙަ ކުރެއްވުމަށްފަހު އިމާމު އަލްބާނީ رحمه الله ވިދާޅުވިއެވެ.\n“މިއީ ރޯދައަށް ހުރެ ރޯދަވީއްލާ ވަގުތު ޖެހުމުގެ ކުރިން ގަސްތުގައި ރޯދަ ވީއްލާ މީހުންނަށް ހުރި ޢުޤޫބާތެވެ. ވީއިރު އެކީއެކަށް ރޯދަ ނުހިފާ މީހާ ވާނީ ކޮން ޙާލެއްގައިތޯއެވެ؟” \nއަދި الحافظ الذهبي رحمه الله އެކަލޭގެފާނުގެ الكبائر އޭ ކިޔުނު ފޮތުގައި ވިދާޅުވެފައިވެއެވެ.\n“ހަމަކަށަވަރުން އެއްވެސް ބައްޔަކާ ނުލައި ރަމަޟާންމަހުގެ ރޯދަ ދޫކޮށްލައިފި މީހާ ދަންނައެވެ. ޒިނޭކުރާ މީހަކަށްވުރެ އަދި ރާބުއިމުގައި ދެމިހުންނަ މީހަކަށްވުރެ އޭނާ ނުބައިވެގެންވާކަން ހުރިހާ މުއުމިނުންގެ ގާތުގައި ޡާބިތުވެ ކަނޑައެޅިގެންވެއެވެ. އަދި ކިއެއްތަ! އޭނާގެ އިސްލާމްކަމާ ދޭތެރޭގައިވެސް އެބައިމީހުން ޝައްކު ކުރެތެވެ. އަދި އޭނާއަކީ ޒިންދީގެއް ކަމުގައްޔާއި ސޫފީއެއް ކަމުގައިވެސް ދެކެތެވެ.” \nއެހެންކަމުން އެފަދަ ޢަމަލަކަށް އަރައިގަނެވިފައިވާނަމަ އަވަހަށް ﷲގެ މަގަށް ރުޖޫޢަވެ ތައުބާވުން އަވަސްކުރައްވާށެވެ. އެދުވަހުން ﷲގެ ހަޟްރަތުގައި ހުއްޓި ހުންނަންޖެހޭ ދުވަހަށް ބިރުވެތިވެ ރައްކާތެރިވާށެވެ. ފާފަ ކުރެވުނު ކަމުގައިވިޔަސް ﷲގެ ހަޟްރަތުން މާޔޫސްވެ އުންމީދު ކަނޑާ ނުލާށެވެ. އަދި ދަންނާށެވެ! ﷲއީ ހެޔޮގޮތުގައި ތައުބާވާ މީހުންގެ ތައުބާ ޤަބޫލު ކުރައްވާ އިލާހެވެ. އެއީ ރަޙްމާން ވަންތަ، އަޅުތަކުންނަށް އޯޤާވެވޮޑިގަންނަވާ އިލާހެވެ. ﷲ ވަޙީކުރައްވާފައިވެއެވެ.\n﴿أَلَمْ يَعْلَمُوا أَنَّ اللَّـهَ هُوَ يَقْبَلُ التَّوْبَةَ عَنْ عِبَادِهِ وَيَأْخُذُ الصَّدَقَاتِ وَأَنَّ اللَّـهَ هُوَ التَّوَّابُ الرَّحِيمُ﴾ [سورة التوبة ١٠٤]\nމާނައީ: “ހަމަކަށަވަރުން، ﷲއީ، އެކަލާނގެ އަޅުންގެ ކިބައިން ތައުބާ ޤަބޫލުކުރައްވާ އަދި ޞަދަޤާތް ޤަބޫލުކުރައްވާ އިލާހު ކަމާއި، ހަމަކަށަވަރުން، ﷲއީ، ގިނަގިނައިން ތައުބާ ލައްވާ، ރަޙީމުވަންތަ އިލާހުކަން އެއުރެން ނުދަންނަނީ ހެއްޔެވެ؟”\n﴿قُلْ يَا عِبَادِيَ الَّذِينَ أَسْرَفُوا عَلَىٰ أَنفُسِهِمْ لَا تَقْنَطُوا مِن رَّحْمَةِ اللَّـهِ ۚ إِنَّ اللَّـهَ يَغْفِرُ الذُّنُوبَ جَمِيعًا ۚ إِنَّهُ هُوَ الْغَفُورُ الرَّحِيمُ﴾ [سورة زمر ٥٣]\nމާނައީ:” ކަލޭގެފާނު ވިދާޅުވާށެވެ. އެއުރެންގެ އަމިއްލަ ނަފްސުތަކުގެ މައްޗަށް ފާފައިން އިސްރާފު ކޮށްފައިވާ ، ތިމަން އިލާހުގެ އަޅުތަކުންނޭވެ! ތިޔަބައިމީހުން ﷲގެ ރަޙްމަތުން އުންމީދު ކަނޑައިނުލާށެވެ! ހަމަކަށަވަރުން ﷲއީ އެންމެހާ ފާފަތައްފުއްސަވާ އިލާހެވެ. ހަމަކަށަވަރުން އެކަލާނގެއީ ގިނަގިނައިން ފާފަފުއްސަވާ ރަޙީމްވަންތަ އިލާހެވެ.”


އެމްޑީޕީގެ ޗެއަރޕާސަންގެ ބަޔާން – Maldivian Democratic Party\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ގެ ޗެއަރޕާސަން ކަމުގެ މަގާމަށް ޤައުމީ މަޖިލީހުގެ ވަރަށް މަތީ އަޤްލަބިއްޔަތަކުން އަޅުގަނޑު ހޮއްވަވައިދެއްވި ކަމަށްޓަކައި، އެމްޑީޕީގެ އެންމެހާ ލޮބުވެތި މެންބަރުންނަށް ހިތުގެ އިޚްލާސްތެރި ޝުކުރެއް ދަންނަވަމެވެ.\nއެމްޑީޕީ އާއެކު އެ ޕާޓީ އުފެދުނީއްސުރެ މިއަދާ ހަމައަށް ދެގޮތެއްނުވެ އަޅުގަނދު މަސައްކަތްކުރަމުން މިދަނީ، އެއިރަކު ޕާޓީން ބޭނުމެއް ޖެހިއްޖެ ކޮންމެ ކަމެއްގައިމެ، އަޅުގަނދުގެ ލަުޔާޤަތާއި ޤާބިލިއްޔަތު ތަންދިން އެންމެ ފުޅާދާއިރާއެއްގައި ވަފާތެރިކަމާއެކު ޚިދުމަތްކުރުމުގެ ރޫހުގައެވެ.\n18 ޖޫން 2011 ވީ ހޮނިހިރު ދުވަހު އެމްޑީޕީގެ ްައުމީ މަޖިލީހުން ނިންމި ނިންމުމަކީ ޕާޓީގެ އަސާސީ ގަވައިދުގައިވާ ގޮތުން، ޕާޓީ ހިންގުމުގެ އެންމެހާ ޒިންމާއެއް އުފުލަންޖެހޭ ފަރާތަކީ ޕާޓީގެ ޗެއަރޕާސަން ކަމަށްވެފައި، އެމަޤާމުގައި ދެމިހުންނެވި ޕާޓީގެ ކުރީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީ އެ މަޤާމުން އިސްތިއުފާދެއްވުމާ ގުޅިގެން ޕާޓީގެ އެފަދަ މުހިންމު، ޒިންމާދާރު މަޤާމެއް ހުސްކޮށް އޮތުމަކީ ޤައުމީ މަޖިލީހުން އެދެެގޮތް ނޫން ކަމަށް ދެކޭތީ، އަޅުގަނޑާ އެ މަސްއޫލިއްޔަތު ހަވާލުކުރުމަށް ކަމަށްވީހިނދު، އަޅުގަނޑު ކުރިން އަދާކުރަމުން އައި އެމްޑީޕީ ޕާލަމެންޓްރީ ގްރޫޕްގެ ލީޑަރުމކަމުންނާއި، ރައްޔިތުންގެ މަޖިލީހުގެ މެޖޯރިޓީ ލީޑަރުކަމުން އަޅުގަނޑު އިސްތިއުފާދީފައިވާ ވާހަކަ ދަންނަވަމެވެ.\n2005 ވަނަ އަހަރު ހައްދުންމަތީ މެންބަރެއްގެ ގޮތުގައި ރައްޔިތުންގެ މަޖިލީހަށް އިންތިޚާބުވި އަޅުގަނޑު، ރައްޔިތުންގެ މަޖިލީހާއި، ރައްޔިތުންގެ ޚާއްޞަ މަޖިލީހުގައި އިޞްލާޙަށް މަސައްކަތްކުރަމުން ގޮސް، ސިޔާސީ ޕާޓީ އުފެއްދުމަށް މަޖިލީހުން ނިންމި ހިސާބުން، އެމްޑީޕީ އުފެދި، މި ޕާޓީގެ ޕާލަމެންޓްރީ ގްރޫޕް އުފެދި އެ ގްރޫޕްގައި އަޅުގަނޑު މަސައްކަތްކުރަމުން އައިސް އެ ގްރޫޕްގެ ތަފާތު މަގާމުތައް އަޅުގަނޑުވާނީ ފުރާފައެވެ. އާ ޤާނޫނު އަސާސީގެ ދަށުން ފުރަތަމަ އިންތިޚާބުކުރި ރައްޔިތުންގެ މަޖިލީހުގެ އެމްޑީޕީ ޕާލަމެންޓްރީ ގްރޫޕްގެ ލީޑަރެއްގެ ގޮތުން އަޅުގަނޑު މަސައްކަތްކޮށްފައިވާނީ ޕާޓީއަށް އެންމެ ފައިދާކުރަނިވި ގޮތުގައެވެ.\nއިއްޔެ އަޅުގަނޑު ޗެއަރޕާސަން ކަމުގެ މަޤާމަށް އައްޔަންކުރެއްވުމުން، އަޅުގަނޑު އެމްޑީޕީ ޕާލަމެންޓްރީ ގްރޫޕްގެ ލީޑަރުކަމުން އިސްތިޢުފާދިނީ އަޅުގަނޑު ޤަބޫލުކުރާ އަދި އަޅުގަނޑުމެންގެ ޕާޓީގެ ތެރޭގައި އޮންނަ ޑިމޮކްރެޓިކް ރިވެތި އުސޫލުތަކަށް ތަބާވުމުގެ ގޮތުންނެވެ. މި ފުރުޞަތުގައި އަޅުގަނޑު އެމްޑީޕީ ޕާލަމެންޓްރީ ގްރޫޕްގެ ލީޑަރެއްގެ ގޮތުން މަސައްކަތްކުރެއްވި ދުވަސްވަރު، އެ ގްރޫޕްގެ މެންބަރުން އަޅުގަނޑާމެދު ބެހެއްޓެވި ގާތްކަމާއި، އަޅުގަނަޑަށް ދެއްވި ފުރިހަމަ އެއްބާރުލެއްވުމަކީ އެފަދަ ދެވަނައެއް ނުވާ ލާމަސީލު މިސާލެއްކަން ޝުކުރުވެރިކަމާއެކު ފާހަގަކޮށް، އެމްޑީޕީގެ ޕާލަމެންޓްރީ ގްރޫޕްގެ އެންމެހާ މެންބަރުންނަށް ހިތުގެ ލޯތްބާއެކު ޝުކުރުދަންނަވަމެވެ.\nރާއްޖެގެ އެންމެ ބޮދު ސިޔާސީ ޕާޓީ ކަމަށްވާ ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ހިންގުމުގެ ބުރަ މަސްއޫލިއްޔަތު، އަޅުގަނޑަށް އިތުބާރުކުރައްވައި، އެމްޑީޕީގެ ޤައުމީ މަޖިލީހުން އަޅުގަނޑާ ހަވާލުކުރެއްވި ހިނދު، ޕާޓީގެ ލީޑަރޝިޕާއި، އެންމެހާ ގުނަންތަކާއި، އެންމެހާ އާންމު މެންބަރުން އަޅުގަނޑަށް ފުރިހަމަ އެއްބާރުލުން ދެއްވާނޭ ކަމަށް އަޅުގަނޑު ޔަޤީންކުރަމެވެ. އަދި ހަމަ އެހެންމެ ޕާޓީގެ ޤައުމީ މަޖިލީހުގެ ނިންމުމާމެދު ބައެއް މީޑިއާތަކުން ތަފާތު ވާހަކަތައް ފަތުރަމުންދާ ދިއުމާ ގުޅިގެން ޕާޓީގެ އާންމު ބައެއް މެންބަރުން ކަންބޮޑުވުން ފާޅުކުރަމުންދިއުމާ ގުޅެގޮތުން ދަންނަވަމެވެ. އެމްޑީޕީގެ އެންމެ މަތީ ގުނަނަކީ ކޮންގްރެސް ކަމަށްވީ ހިނދު، ޕާޓީގެ ކޮންގްރެސް އިން ކަންކަން ނިންމުމަށް ޖާގަދިނުމާއި، ޕާޓީގެ ޤައުމީ މަޖިލީހުގެ ނިންމުންތަކަކީ އެ ނިންމުމަކާ މެދު ސުވާލު އުފައްދާނޭ ޖާގައެއް ނެތް ނިންމުމެއްކަން ޕާޓީގެ އަސާސީ ޤަވައިދާއި، ހިންގާ ޤަވައިދުން ވަރަށް ސާފުކޮށް ކަޅާއި ހުދުން ފެންނަން އެބައޮތެވެ. ވީ ހިނދު، ޤައުމީ މަޖިލީހުގެ މި ނިންމުމާމެދު އެއްވެސް ސުވާލެއް އުފެދޭ ފަދަ ވާހަކައެއް ޕާޓީގެ ނަމުގައި އެއްވެސް ބޭފުޅަކު ނުދެއްކުމަށް އަޅުގަނޑު ޗެއަރޕާސަންގެ ޙައިސިއްޔަތުން އިލްތިމާސްކުރަމެވެ.\nބަޔާން ނެރުނީ: އެމްޑީޕީގެ އާ ޗެއަރޕާސަން މޫސާ މަނިކު


AFC Cup host kuran Raajje in bid koffi - vNews.mv\nއޭއެފްސީ ކަޕް ހޯސްޓުކުރަން ރާއްޖެއިން ބިޑުކޮށްފި\nއައްފާން މުހައްމަދު 20 February 2021, 16:07\nއޭއެފްސީ ކަޕުގެ ދެކުނު އޭޝިއާ ގުރޫޕުގެ މެޗުތައް ހޯސްޓުކުރަން ރާއްޖެއިން ބިޑުކޮށްފިއެވެ.\nކޮވިޑް-19 ގެ ހާލަތުން އަދި މިހާތަނަށް އެއްކޮށް އަރައިގަނެވިފައި ނުވާތީ މި އަހަރުގެ އޭއެފްސީ ކަޕުގެ ގްރޫޕް ސްޓޭޖް މެޗުތައް ސެންޓްރަލައިޒްކޮށް ބާއްވަން އޭޝިއާގެ މައި ފުޓްބޯޅަ އިދާރާ، އޭއެފްސީން ވަނީ ނިންމާފައެވެ. އެހެންކަމުން މިގޮތަށް ސެންޓްރަލައިޒްކޮށްގެން ކުރިއަށް ގެންދިއުމަށް ހޯސްޓުކުރާނެ ގައުމެއް ކަނޑައެޅުމަށްޓަކާ ބިޑުކުރުމުގެ ފުރުސަތު އޭއެފްސީން ވަނީ ހުޅުވާލާފައެވެ.\nމީގެކުރިން ރާއްޖޭ ޓީވީގެ ޕްރޮގްރާމެއްގައި ވާހަކަދައްކަމުން އެފްއޭއެމްގެ ރައީސް ބައްސާމް އަދީލް ޖަލީލް ވަނީ މިފަހަރުވެސް އޭއެފްސީ ކަޕް ރާއްޖޭގައި ބާއްވަން ބޭނުންކަމަށެވެ. އަދި މި ހާލަތުގައި އެކަމަށް ބިޑް ކުރެވޭނީ އެ މުބާރާތުގެ މެޗުތައް ރާއްޖޭގައި ބޭއްވޭނެ ކަމުގެ ޔަގީންކަން އެޗްޕީއޭއިން ދިނުމުން ކަމަށެވެ. އެހެންނަމަވެސް ރާއްޖޭގައި ހިންގޭ އޮންލައިން ނޫހަކަށް މައުލޫމާތުދެމުން އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވަނީ ރާއްޖެއިން ގްރޫޕް ސްޓޭޖުގެ މެޗުތައް ހޯސްޓްކުރަން ހުށަހަޅާފައިވާކަން ކަށަވަރުކޮށްދީފައެވެ.\nރާއްޖެއިން މިމެޗުތައް ހޯސްޓުކުރަން ހުށަހަޅާފައިވާއިރު އަވައްޓެރި އިންޑިއާއިންވެސް ވަނީ މިކަމަށް ޝައުގުވެރިކަން ފާޅުކޮށް ހޯސްޓުކުރަން ބިޑުކޮށްފައެވެ. އެގޮތުން އޯލް އިންޑިއާ ފުޓްބޯލް ފެޑެރޭޝަން (އޭއައިއެފްއެފް) އިން ވަނީ އޭއެފްސީ ކަޕުގެ މެޗުތައް ކަލްކަތާގައި ކުޅެން ހުށަހަޅާފައިކަމަށް ބޭރުގެ މީޑިއާއިން ރިޕޯޓްކުރެއެވެ.\nއޭއެފްސީ ކަޕުގެ ދެކުނު އޭޝިއާ ގްރޫޕުގައި ރާއްޖޭގެ ޓީމުތައް ވާދަކުރާއިރު، ގްރޫޕް ސްޓޭޖުގެ ސީދާ ޖާގައެއް ލިބިފައިވަނީ މިދިޔަ ސީޒަނުގެ ދިރާގު ދިވެހި ޕްރިމިއާ ލީގުގެ ޗެމްޕިއަންކަން ހޯދި މާޒިޔާ ސްޕޯޓްސް އެންޑް ރެކްރިއޭޝަނަށެވެ. މާޒިޔާގެ އިތުރުން ދެން ގްރޫޕް ސްޓޭޖުގެ ޖާގައެއް ކަށަވަރުކޮށްފައިވަނީ އިންޑިއާގެ މޯހަން ބަގާން އަދި ބަންގްލަދޭޝްގެ ޗެމްޕިއަން ބަޝުންދަރާ ކިންގްސްއެވެ.\nކޮލިފައިންގ ކާމިޔާބުކުރާ ޓީމަކަށް ގްރޫޕް ސްޓޭޖުގެ ފަހު ޖާގަ ލިބޭއިރު، ރާއްޖެއިން ކޮލިފައިންގައި ވާދަކުރާނީ މިދިޔަ ސީޒަނުގެ ދިވެހި ޕްރިމިއާ ލީގުގެ ދެވަނަ ހޯދި ކުލަބު އީގަލްސްއެވެ. އެގޮތުން ކޮލިފައިންގެ ޕްރިލިމިނަރީ ފުރަތަމަ ބުރުގައި ބޫޓާނުގެ ޗެމްޕިއަން ތިމްޕޫ ސިޓީ އެފްސީއާ އީގަލްސް ވާދަކުރަން ޖެހޭއިރު، އެ މެޗު ކުޅޭނީ އޭޕްރީލް މަހުގެ ހަތްވަނަ ދުވަހުއެވެ. އަދި އެ މެޗުން އީގަލްސް މޮޅުވެއްޖެނަމަ ޕްރިލިމިނަރީ ދެވަނަ ބުރުގައި އީގަލްސް ނުކުންނަން ޖެހޭނީ ބަންގްލަދޭޝްގެ ޑާކާ އަބަހާނީއާ ދެކޮޅަށެވެ. އަދި އެ މެޗުން މޮޅުވެއްޖެނަމަ، ޕްލޭއޮފް ބުރުގައި އީގަލްސް ކުޅެން ޖެހުމުގެ އެންމެ ފުރުސަތު ބޮޑީ އިންޑިއާގެ ބެންގަލޫރާއެވެ.


BML'ge ehee'aa eku Gaafaru School'gai SEN class'eh tharahggee koffi\nބީއެމްއެލްގެ އެހީއާއެކު ގާފަރު ސްކޫލްގައި ސެން ކްލާހެއް ތަރައްގީކޮށްފި\nއާ އަހަރާއެކު މި ކްލާސްރޫމް ބޭނުންކުރަން ވަނީ ފަށާފަ\nކ. މާލެ | 14 ޖެނުއަރީ 2020 | އަންގާރަ 12:07 | 2,063\nބީއެމްއެލްގެ އެހީއާއެކު ގާފަރު ސްކޫލްގައި ސެން ކްލާސް - ބީއެމްއެލް\nދެމެހެއްޓެނެވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީތެރިވުމުގެ ގޮތުން ބޭންކް އޮފް މޯލްޑިވްސް އިން ތައާރަފް ކުރި 'އަހަރެންގެ ބޭންކް ކޮމިއުނިޓީ ފަންޑު' ގެ ދަށުން ކ. ގާފަރުގައި ނުކުޅެދުންތެރިކަން ހުންނަ ކުދިންނަށް ހާއްސަކޮށްގެން ކިޔަވައިދޭ ސެންސަރިީ ކްލާސްރޫމެއް ތަރައްގީކޮށްފިއެވެ.\nއެގޮތުން، ބީއެމްއެލްގެ ކޮމިއުނިޓީ ފަންޑުގެ އެހީގައި ވަނީ މި ކްލާސްރޫމަށް މަރާމާތުކޮށް ކްލާސްރޫމަށް ބޭނުންވާ ސެން އިކުއިޕްމަންޓްސް ހޯދައި ތައުލީމީ އާ އަހަރާއެކު މި ކްލާސްރޫމް ބޭނުންކުރަން ވަނީ ފަށާފައެވެ. މި ކްލާސްރޫމް ފަރުމާ ކުރެވިފައިވަނީ ސެން ކުދިންނަށް ކިޔަވާދިނުމަށް ބޭނުންވާ ވަސީލަތްތައް ހިމަނާ ފުރިހަމަ ކުރެވިގެންނެވެ. އަދި މި ކްލާސްރޫމް ވެގެންދާނީ މިކުދިންނަށް ކިޔަވާދިނުމުގައި މިހާރު ދިމާވަމުންދާ ދަތިތަކަށް ލިބިގެންދާ ފުރިހަމަ ހައްލަކަށްކަމަށް ބީއެމުން ބުންޏެވެ.\nމި ކްލާސްރޫމު ހުޅުވުމާއެކު ތައުލީމީ އާ އަހަރު ފެށިގެން މިދިޔައީ ގާފަރު ސްކޫލްގެ ސެން ކްލާސް ކުދިންނާއި ބެލެނިވެރިންނަށް ވެސް ވަރަށް ބޮޑު ހިތްހަމަޖެހުމެއް ލިބިގެން. މި ކްލާހުގައި ބޭނުންކުރާ ވަސީލަތްތަކަކީ ނުކުޅެދުންތެރިކަން ހުންނަ ކުދިންނަށް ކިޔެވުމާއި އެކުދިންގެ ހުނަރު ތަރައްގީކުރުމަށް ވަރަށް އެކަށޭނެ ވަސީލަތްތަކެއް. ކޮމިއުނިޓީ ފަންޑުގެ އެހީގައި ރާއްޖޭގެ އެކި ކަންކޮޅުތަކުގައި ހިންގަމުންދާ ޕްރޮޖެކްޓްތަކަށް މާލީ ގޮތުން އެހީތެރިކަން ފޯރުކޮށްދެވި، މުޖުތަމައުގެ ކުރިއެރުމަށާއި ލާބައަށް ހިންގޭ މިފަދަ ހަރަކާތްތައް ކާމިޔާބުކަމާއެކީ ނިންމާލެވޭކަމީ އަޅުގަނޑުމެންނަށް ލިބޭ ވަރަށް ބޮޑު އުފަލެއްވެސްމެ.\nގާފަރު ސްކޫލުގައި ކުރިން ހުރި ސެން ކްލާސްރޫމަކީ ކުޑަ ތަނެއް. ކްލާސްރޫމު ގާއިމް ކުރުމުގެ ކުރިން އަޅުގަނޑުމެން ދިރާސާ ކުރިން ރާއްޖޭގެ އެހެން ސްކޫލުތަކުގައި މިފަދަ ކްލާސްރޫމުތައް ހުރީ ކިހިނެއްކަން، ކޮންކަހަލަ ވަސީލަތްތަކެއްތޯ ހުރީ. ދުނިޔޭގެ އެހެން ގައުމުތަކުގައި ހާއްސަ އެހީއަށް ބޭނުންވާ ކުދިންނަށް ކިޔަވައިދޭ ކްލާސްރޫމުތަކާއި ވަސީލަތްތައް ހުންނަގޮތް ދިރާސާ ކުރުމަށްފަހު ގާފަރުގައި ސެން ކްލާސްރޫމެއް ގާއިމް ކުރީ. އަޅުގަނޑުމެން [އަބޫބަކުރު އަލީ ފައުންޑޭޝަން] މަސައްކަތް ކުރަނީ ރަށުގެ ތައުލީމީ ކަންތައް ކުރިއަރުވަން. ކުރިން ސެން ކްލާހުގައި ކުދިންނަށް ކިޔަވައިދެނީ އެކްލާހުގެ ޓީޗަރު އަމިއްލައަށް ތައްޔާރުކުރާ ވަސީލަތްތަކާއެކު. އެކަމަކު މިހާރު އަޅުގަނޑުމެން މި ގާއިމްކުރި ކްލާސްރޫމުގައި އޮކިޔުޕޭޝަނަލް ތެރަޕީ އާއި ޕްލޭ ތެރަޕީ ކުދިންނަށް ދެވޭނެ. މިއީ ބޮޑު ހަރަދެއް ހިނގާނެ ކަމަކަށް ވާތީ ކޮމިޔުނިޓީ ފަންޑަށް ޕްރޮޕޯޒަލް ލީ. ބީއެމްއެލްގެ އެހީ އާއި ފައުންޑޭޝަނުގެ ފައިސާ އިން މި ޕްރޮޖެކްޓު މި ނިންމާލެވުނީ.\n~ އަބޫބަކުރު އަލީ ފައުންޑޭޝަންގެ އެގްޒެކެޓިވް ޑިރެކްޓަރު، އައިޝަތު ސާނާ\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތަޢުލީމު، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓް ތަކަށް މިއަހަރުގެ ކޮންމެ ކުއާޓަރ އެއްގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައި، ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ދިނުމަށް ކަނޑައަޅައިގެން ހިންގޭ ޕްރޮގްރާމެކެވެ. މިގޮތުން ބީއެމްއެލް އިން ވަނީ މިވޭތުވެދިޔަ 2019 ވަނަ އަހަރުތެރޭ ވަނީ 20 ރަށެއްގައި ޕްރޮގްރާމް ހިންގުމަށް އެއްމިލިއަން ރުފިޔާ ހޭދަކޮށްފައެވެ.


EPA ge huhdha nethi ruhgas nagaanama fiyavalhu alhanee – Iru\n60 މީހުންގެ ޖާގައިގެ ކަރަންޓީން ފެސިލިޓީއަކަށް ދޫގަސް ބަދަލުކޮށްފި\nމިމަހު ފަހުކޮޅު ބަހުގެ ހިދުމަތް ދިނުމަށް އެމްޓީސީސީއާ ހަވާލުކުރެވޭނެ: އެމްޕީއެލް\nއީޕީއޭގެ ހުއްދަ ނެތި ރުއްގަސް ނަގާނަމަ ފިޔަވަޅު އަޅަނީ\nލަހޫ· 11 ޖޫން 2021\nހަމައެކަނި ރަށު ކައުންސިލްގެ ހުއްދައަށް ރިއާޔަތްކޮށް މީހުން ދިރިއުޅޭ ރަށްރަށުން ރުއްގަސް ނުނެގޭނެކަން އެންވަޔަރަމެންޓަލް ޕްރޮޓެކްޝަން އެޖެންސީ (އީޕީއޭ) އިން އަންގައިފި އެވެ.\nއީޕީއޭ އިން އިއްްޔެ ނެރުނު ބަޔާނެއްގައި ބުނީ މީހުން އާބާދުވެފައިވާ ރަށްރަށުން ގިނަ އަދަދެއްގެ ރުއްގަސް ނަގައި، ރިސޯޓުތަކާއި ހިއްކާފައިވާ ބިންތަކުގައި އިންދަން ގެންދިއުމަށް އެކިފަރާތްތަކުން އެ އެޖެންސީގައި އެދެމުން އަންނަ ކަމަށެވެ.\nއީޕީއޭ އިން ބުނީ ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާއި ބެހޭ ގާނޫނުގެ ދަށުން އެކުލަވާލާފައިވާ “ރުއްގަސް ކެނޑުމާއި، އުފުރުމާއި، ކޮނެގެންނެގުން އަދި އެއްރަށުން އަނެއްރަށް ގެންދިއުމާއި ބެހޭ ގަވާއިދުގެ ދަށުން އެކަން ކުރެވޭނީ އީޕީއޭގެ ހުއްދަ ލިބިގެން ކަމަށެވެ.\nއެހެން ނަމަވެސް ހަމައެކަނި ކައުންސިލުގެ ހުއްދައަކަށް ރިއާޔަތްކޮށް ގަވާއިދާ ހިލާފަށް ގިނަ ފަރާތްތަކުން ރުއްގަސް ނަގަމުން އަންނަކަމަށް އީޕީއޭ އިން ބުންޏެވެ. ރުއްގަސް ނެގޭނީ ކައުންސިލްގެ ހުއްދައިގެ އިތުރުން އެ އެޖެންސީގެ ހުއްދަ ލިބިގެންކަން ރިސޯޓް ތަރައްޤީކުރާ ފަރާތްތަކުންނާއި ކޮންޓްރެކްޓަރުން އަދި ކައުންސިލްތަކުން ޔަގީންކުރުމަށް ވަނީ އިލްތިމާސްކޮށްފައެވެ.\nމިގޮތުން މައިގަނޑު ހަތަރު ކަމަކަށް ބެލުމަށް އީޕީއޭ އިން ވަނީ އެދިއެވެ. އެ ކަންކަމަކީ:\n– އެމަޝްރޫޢުއަކަށް ދޫކޮށްފައިވާ އީ.އައި.އޭ ޑިސިޝަން ސްޓޭޓްމަންޓް ނުވަތަ ރުއްގަސް ގަވާއިދުގެ ދަށުން ދެވިފައިވާ ހުއްދަ\n– ދޫކުރެވިފައިވާ ހުއްދައިގެ ދަށުން ނެގުމަށް ހުއްދަ ދެވިފައިވާ ރުއްގަހުގެ އަދަދު.\n– ރުއްގަސް ނެގުމަށް ހުއްދަ ދެވިފައިވާ ސަރަހައްދުގެ ބޮޑުމިން.\n– ރުއްގަހާއި އެކު ރަށްރަށުން ކަޅު ފަސް ބޭރުނުކުރުން.\nއީޕީއޭ އިން ވަނީ ލިޔެކިޔުންތައް ފުރިހަމަ ނުކޮށް ރުއްގަސް ކަނޑައި ނުވަތަ ނަގައި އެއްރަށުން އަނެއް ރަށަށް އުފުލާ ފަރާތްތައް ޤާނޫނު ތަންފީޒުކުރާ ފަރާތްތަކުގެ އެހީގައި ހުއްޓުވާ ފިޔަވަޅުއަޅާނެ ކަމަށް ބުނެފައެވެ.


United ah nudhiya sababu Haaland haama kohfi\nހާލޭންޑް ޑޯޓަމުންޑްގެ ކިޓް ގައި\nމެންޗެސްޓާ ޔުނައިޓެޑުން ހުށަހަޅާފައި ވަނިކޮށް ބުރޫޝިއާ ޑޯޓަމުންޑްގެ ފުރުސަތުގައި ހިފީ، ޑޯޓަމުންޑްގެ ހުށަހެޅުން އައި ގޮތް ކަމު ދިއުމުން ކަމަށް ދާދި ފަހުން އެ ކުލަބާ ގުޅުނު ނޯވޭގެ ޒުވާން ސްޓައިކަރު އާލިންގް ހާލޭންޑް ބުނެފި އެވެ.\nޖަރުމަންގެ ރެޑްބުލް ސަލްޒްބާގުން، ޑޯޓަމުންޑަށް ހާލޭންޑް ބަދަލުވީީ 22.5 މިލިއަން ޕައުންޑްގެ އަގަކަށެވެ. އެ ޑީލް ފައިނަލު ކުރީ ޑިސެމްބަރު 30 ގައެވެ. ފުރާވަރު އުމުރުގެ ކުޅުންތެރިންގެ ތެރެއިން މިހާރު ޔޫރަޕްގައި އެންމެ މަގުބޫލު ކުޅުންތެރިޔާ ގެންދިއުމަށް އޭނާގެ ކުރީގެ ކޯޗް އޮލޭ ގަނާ ސޮލްޝަޔާގެ ޔުނައިޓެޑުން މަސައްކަތް ކުރި އެވެ. ސޮލްޝަޔާ ނޯވޭގެ މޯލްޑްގައި ކޯޗް ކޮށްދިން އިރު ހާލޭންޑް ވަނީ އެ ޓީމަށް ދެ އަހަރު ކުޅެފަ އެވެ.\n"އެމީހުން [ޑޯޓަމުންޑުން] ހުށަހެޅުން އައީ ވަރަށް ޑައިރެކްޓްކޮށް،" ހާލޭންޑް 19، ބުންނެވެ. "އެމީހުން ބުނީ، ޓީމުގެ ކުރީގައި ހުންނަން ތިމަންނަމެން ކަލޭ ބޭނުމޭ، ކަލޭގެ ކުޅުމަށް ތިމަންނަމެން ޝައުގުވެރިވަމޭ، އަދި ތިމަންނަމެންގެ ޓީމުގައި ކަލޭ ހުންނަން ތިމަންނަމެން ބޭނުންވޭ."\nއޭނާ ބުނީ ޑޯޓަމުންޑްގެ ހުށަހެޅުން އައުމުން އޭނާ ހިމަނައިގެން ޕްލޭން ރާވަން ޑޯޓަމުންޑުން ބޭނުންވާކަން އެނގިގެން ދިޔަ ކަމަށެވެ. އެ ކުލަބަށް ސޮއި ކުރުމަށް އޭނާއަށް އެންމެ ބޮޑު ބާރަކަށްވީ އެކަންތައް ކަމަށް ހާލޭންޑް ބުންޏެވެ.\n"އެހާހިސާބުން އަހަންނަށް އެނގިއްޖެ އަހަންނާ ޑޯޓަމުންޑާ ރަނގަޅު ކޮމްބިނޭޝަނަކަށް ވާނޭ."\nހާލޭންޑްގެ އެޖެންޓް މިނޯ ރިއޯލާ، ޓެލެގްރާފް ނޫހަށް ދިން އިޓަވިއުގައި ބުނެފައި ވަނީ، ޔުނައިޓެޑަށް ހޭލޭންޑްގެ ސޮއި ނުހޯދުނީ އެ ކުލަބުން ދޯދިޔާ ވުމުން ކަމަށެވެ. އޭނާ ބުނީ އެހެން ކުލަބުތަކާއެކު ވެސް ހާލޭންޑް ވާހަކަ ދެއްކި ކަމަށެވެ. އަދި އެންމެ ގިނައިން ވާހަކަ ދެއްކީ ޔުނައިޓެޑާ އެކުގައި ކަމަށެވެ.\nއެހެންނަމަވެސް ޔުނައިޓެޑްގެ ހުށަހެޅުމަށް އެއްބަސް ނުވީ، އޭނާއާ ގުޅޭނެ ގޮތަށް ހަރުދަނާ ސްޕޯޓިން ފިލޯސަފީއެއްގެ ޕްލޭން ޔުނައިޓެޑްގެ އަތުގައި ނެތުމުން ކަމަށް ރިއޯލާ ބުންޏެވެ.


ޚަބަރު - ކޮރޮނާ ވައިރަސްއާއި ގުޅިގެން އެކި ޤައުމުތަކުގައި ކިޔަވަންތިބި ދަރިވަރުންގެ ހާލަތު މިނިސްޓްރީ އޮފް ހަޔަރ އެޑިއުކޭޝަނުން އަންނަނީ ވަރަށް ގާތުން ބަލަމުން\nކޮރޮނާ ވައިރަސްއާއި ގުޅިގެން އެކި ޤައުމުތަކުގައި ކިޔަވަންތިބި ދަރިވަރުންގެ ހާލަތު މިނިސްޓްރީ އޮފް ހަޔަރ އެޑިއުކޭޝަނުން އަންނަނީ ވަރަށް ގާތުން ބަލަމުން\nދުނިޔޭގެ އެކި ޤައުމުތަކުގައި ހަލުވި ކަމާއިއެކު ފެތުރެމުން އަންނަ ކޮރޮނާ ވައިރަސްއާއި ގުޅިގެން މިނިސްޓްރީ އޮފް ހަޔަރ އެޑިއުކޭޝަންއިން އަންނަނީ ދަރިވަރުންގެ ހާލަތު ވަރަށް ގާތުން ބަލަމުންނެވެ. ކޮރޮނާ ވައިރަސް ޗައިނާގައި ފެތުރެން ފެށުމާއިއެކު މިނިސްޓްރީގެ ލޯނާއި ސްކޮލަރޝިޕް ސްކީމްގެ ދަށުން ކިޔަވަމުންދާ ދަރިވަރުންގެ މައުލޫމާތު ވާނީ މިނިސްޓްރީ އޮފް ފޮރިން އެފެއާޒްއާއި ހިއްސާ ކުރެވިފައެވެ. އަދި ޗައިނާގެ ހޫބެއި ޕްރޮވިންސްގެ، ވޫހާން ސިޓީގައި ކިޔަވަމުންދާ ދަރިވަރުންނަށް ގުޅާ، ހާލަތު ކައިރިން ބަލަމުން އަންނަކަންވެސް ފާހަގަކުރަމެވެ. އަޅުގަނޑުމެންނަށް ލިބިފައިވާ މައުލޫމާތުތަކަށް ބަލާއިރު ވޫހާން ސިޓީގައި ތިބި ދަރިވަރުންގެ ހާލު ރަނގަޅެވެ. މިވަގުތު ޗައިނަގައި ކިޔަވަމުންދަނީ، ވުހާން ސިޓިގައި ތިބި6ދަރިވަރުންނާއި، ޗައިނާގެ އެހެނިހެން ސަރަހައްދުތަކުގައި ކިޔަވަމުންދާ 44 ދަރިވަރުންނާއިއެކު ޖުމްލަ 50 ދަރިވަރުންނެވެ.\nމިނިސްޓްރީ އޮފް ހަޔަރ އެޑިއުކޭޝަންގެ އިލްތިމާސް އަކީ މިނިސްޓްރީ އޮފް ފޮރިން އެފެއާޒުން އެދިލައްވައިފައިވާ ގޮތުގެމަތިން ޗައިނާގައި ކިޔަވަމުންދާ ދަރިވަރުންނާއި، ދަރިވަރުންގެ އާއިލާވެސް ޗައިނާގެ އެމްބަސީއަށް ގުޅުއްވާ ރަޖިސްޓްރީވުމަށެވެ. ވޫހާން ސިޓީގައި ތިބި ބޭރުގައުމުތަކުގެ ދަރިވަރުންގެ ރައްކާތެރިކަން ކަށަވަރުކޮށް އެކުދިންނަށް އެހީތެރިކަން ފޯރުކޮށްދެއްވާނެކަމުގެ ޔަގީންކަން ޗައިނާގެ މިނިސްޓްރީ އޮފް ފޮރިން އެފެއާޒު އިންވަނީ ދެއްވާފައެވެ. އަދި ދަރިވަރުން ކިޔަވަމުން ގެންދާ ޔުނިވަރސިޓީތައް މެދުވެރިކޮށް އެ ކުދިންގެ ހާލުބަލައި އެހީތެރިކަން ފޯރުކޮށްދެއްވުމުގެ މަސައްކަތް ކުރައްވަމުން ގެންދަވާ ކަމަށާއި މިގޮތުން ދިވެހި ކިޔަވާކުދިންގެ ކަންތައްތައްވެސް ބައްލަވާނެކަމުގެ ފުރިހަމަ ޔަގީންކަން ޗައިނާ ސަރުކާރުން ވަނީ ދެއްވާފައެވެ.\nދުނިޔޭގެ އެކި ހިސާބުތަކަށް ހަލުވި ކަމާއިއެކު މިވައިރަސް ފެތުރެމުންދާ މި ދަނޑިވަޅުގައި، އެހީތެރިކަން ފޯރުކޮށްދޭންޖެހޭ ހާލަތްތަކުގައި އެކަންކުރުމަށްޓަކައި، އެ ގައުމެއްގައި ތިއްބެވި ދިވެހިން، އެފަރާތްތަކާއި ގުޅޭނެ މައުލޫމާތު މިނިސްޓްރީ އޮފް ފޮރިން އެފެއާޒު ނުވަތަ އެ ގައުމއެއްގައި ހުންނަ ދިވެހިރާއްޖޭގެ އެމްބަސީ ނުވަތަ ކޮންސިއުލާ އޮފީސްއާއި ހިއްސާކުރެއްވުމުގެ މުހިންމުކަން ފާހަގަ ކޮށް އެ މައުލޫމާތު ހިއްސާކުރެއްވުމަށް އިލްތިމާސްކުރަމެވެ.\nއަދި އެމްބަސީތަކުންދޭ އިރުޝާދުތަކަށް ހުރިހާ ދަރިވަރުންވެސް ސަމާލުވުމަށްވެސް އިލްތިމާސްކުރަމެވެ.\nމި ޚަބަރު ޝާއިޢުކުރީ 26/01/2020


Hama Mihaarun Mihaarah Raajje ah Floating Hospital eh Gennan Govaalan: Jabiru ހަމަ މިހާރުން މިހާރަށް ރާއްޖެއަށް ފްލޯޓިންގ ހޮސްޕިޓަލެއް ގެންނަން ގޮވާލަން: ޖާބިރު – Huvadhoo News Hama Mihaarun Mihaarah Raajje ah Floating Hospital eh Gennan Govaalan: Jabiru Huvadhoo News\nހަމަ މިހާރުން މިހާރަށް ރާއްޖެއަށް ފްލޯޓިންގ ހޮސްޕިޓަލެއް ގެންނަން ގޮވާލަން: ޖާބިރު\nހަމަ މިހާރުން މިހާރަށް ރާއްޖެއަށް ފްލޯޓިންގ ހޮސްޕިޓަލެއް ގެނައުމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ގޮވާލައްވައިފިއެވެ.\nލ.ގަމު ރީޖަނަލް ހޮސްޕިޓަލުގެ ހާލަތު ގޯސްވުމާއި ގުޅިގެން މާވަށު ދާއިރާގެ މެމްބަރު މުހައްމަދު ސައީދު މަޖިލީހަށް ހުށަޙެޅުއްވި މައްސަލައަށް ބަހުސް ކުރައްވަމުން ޖާބިރު ވިދާޅުވީ ރާއްޖެތެރޭ ރަށްތަކުގެ ހޮސްޕިޓަލްތަކުގެ ހާލަތު ރަނގަޅުކުރުމަށް އެ ރަށްރަށުގެ ކައުންސިލުތަކާ ހަވާލުކޮށް، ހޮސްޕިޓަލުތައް ޕްރައިވެޓައިޒް ކުރަން ޖެހޭ ކަމަށާއި ކޮންމެ ގޭބިސީއަކަށް ހޮސްޕިޓަލެއް އެޅުމަކީ ކުރެވޭނެ ކަމެއް ނޫން ކަމަށެވެ.\nޖާބިރު އިތުރަށް ވިދާޅުވީ އިންޑިޔާ އަދި އެމެރިކާގެ އެހީއާއެކު ލ.އަތޮޅަށް މަނަވަރެއް ގެނެސް ވަގުތުން ވަގުތަށް ލ.އަތޮޅުގެ ރައްޔިތުން ހިތްހަމަޖެހޭވަރު ކޮށްދިނުމަށެވެ. އަދި ރާއްޖެއަށް ފްލޯޓިން ހޮސްޕިޓަލެއް ގެނައުމަށް ރައީސް އިބްރާހީމް މުޙައްމަދު ޞާލިޙުއަށް ވަނީ ގޮވާލައްވާފައެވެ.\n“ހަމަ މިހާރުން މިހާރަށް އެމެރިކާގެ އެހީއަށް އެދޭށޭ. އިންޑިއާގެ އެހީއަށް އެދޭށޭ. ޔޫރަޕްގެ އެހީއަށް އެދޭށޭ. ލ.އަތޮޅަށް ވަގުތުން ވަގުތަށް މަނަވަރެއް ގެނެސް، ވަގުތުން ވަގުތަށް ލ.އަތޮޅު ރައްޔިތުން ސެޓިސްފައި(ހިތްހަމަޖެހޭ)ވަރު ކޮށްދޭށޭ.” ޖާބިރު ވިދާޅުވިއެވެ.\nމީގެ އިތުރުން ސައީދު އިކޮނޮމިކް މިނިސްޓަރަކަށް ހުންނެވިއިރު ލ.އަތޮޅަށް ފްލޯޓިންގ ހޮސްޕިޓަލް ނުހޯއްދެވީ ކީއްވެގެންތޯ ސުވާލުކޮށް ޖާބިރު ވަނީ މެމްބަރު ސައީދުއަށް ފާޑުވިދާޅުވެފައެވެ.


vnews - Kaashidhoo gai dhanduverikan kuran bin libun dhathivefa\nކާށިދޫގައި ދަނޑުވެރިކަން ކުރަން ބިން ލިބުން ދަތިވެފައި\nކ. ކާށިދޫ -- ފޮޓޯ: މުހައްމަދު ސިފާހް ސައީދު\nރާއްޖޭގެ ގިނަ ރަށްތަކެއްގެ ބިން ހިއްކައި ބޮޑު ކުރެވެމުންދާއިރު ކ. ކާށިދޫގެ ފަޅު ހިއްކައި ބިން ބޮޑުވުމަކީ އެރަށުގެ ރައްޔިތުން އެދޭ ކަމެކެވެ.\nކާށިދޫ ކަނޑުގެ މެދުގައި އެކަހެރިކޮށް އޮތް ކާށިދޫ އަކީ ބޮޑު ފަޅެއް އޮތް އަދި ދިވެހިރާއްޖޭގެ މާރަށްތަކުގެ ތެރެއިން ރަށެކެވެ.\nމާލޭގެ ލޯކަލް މާރުކޭޓަށް ގެނެވޭ ކާއްޓާއި ކުރުނބަޔާއި ފަތްކޭލާއި އަދި ދަނޑުވެރިކަމުގެ އެނޫންވެސް ގިނަ އުފެއްދުންތައް ހިއްސާކުރާ އެއް ރަށަކީ ކ ކާށިދޫ އެވެ. ޒަމާނުއްސުރެ ކާށިދޫ އަކީ ދަނޑުވެރި ރަށެކެވެ. އެރަށުގެ ރައްޔިތުންނަށް ބޭނުންވާ ކާބޯތަކެތި ދަނޑުތަކުގައި ހައްދައިގެން ދިރިއުޅުނު ޒަމާނަަށްފަހު، ވިޔަފާރީގެ ގޮތުން ދަނޑުވެރިކަމުގެ މަސައްކަތް ކުރެވެން ފެށުމުން ރަށުގެ ބިމުން ބޮޑު ބައެއް ހާއްސަ ކުރެވިފައި ވަނީ ދަނޑުވެރި ކަމަށެވެ.\nކ. ކާށިދޫ ދަނޑެއް\nއެހެން ނަމަވެސް ރަށުގެ އާބާދީ އިތުރުވަމުން ދިޔުމާއި އެކު ގޯތި ގެދޮރުގެ ދަތިކަން ފިލުވުމަށް ގޯތިދިނުންވެސް އިތުރުވުމުން ދަނޑުބިންތަކުންވެސް ގޯތި ދޭންވަނީ ޖެހިފަ އެވެ. ކާށިދޫ އަކީ ރާއްޖޭގައި ފަސްވަނައަށް އެންމެ ބިން ބޮޑު ރަށް ނަމަވެސް ސިޓީ ހޮޓާ އެޅުމަށާއި ޖަލެއް އެޅުމަށާއި އާއްމުން ދިރިއުޅުމަށް ގޯތި ދޫކުރުމަށް ބިން ބޭނުންވުމުން ދަނޑުބިންތަކަށް އެކަމުގެ އަސަރުތައް އަންނަނީ ކުރަމުންނެވެ.\nރަށުގެ ޒުވާނުންނާއި ހަރު އުމުރުގެ މީހުންވެސް އަންނަނީ އެކަމުގެ ކަންބޮޑުވުން ފާޅު ކުރަމުންނެވެ.\nކާށިދޫން މިދިޔަ އަހަރުވެސް 3000 އަކަފޫޓުގެ 175 ގޯތި ދޫކުރުމަށް އިއުލާން ކުރި އިރު، އެފުރުސަތު ޝަރުތު ހަމަވާ ކާށިދޫގެ ރައްވެހީން ނޫން އެހެން މީހުންނަށްވެސް އޮތެވެ. އެހެންކަމުން ދިރިއުޅުމަށް ގޯތި ދޫކުރަމުންގޮސް ދަނޑުވެރިކަން ކުރާނެ ބިން ނެތި ހިނގައިދާނެ ކަމަށް ކާށިދޫ ރައްޔިތުން ކަންބޮޑުވެ އެވެ.\nކާށިދޫގެ ރައްޔިތުންވެސް ބޭނުންވަނީ ރާއްޖޭގެ އެހެން ރަށްތަކެކޭ އެއްފަދައިން އެރަށުގެ ފަޅު ހިއްކައި ބިން ބޮޑުކުރާށެވެ. ދަނޑުބިންތަކުން ގޯތި ދޫކޮށް ހުސްވުމަކީ ރަށުގެ އިގްތިސޯދަށް އެކަމުގެ އަސަރުކޮށް އާއްމު ރައްޔިތުންނަށް އާއްމުދަނީ ލިބޭނެ މަގެއް ބަންދުވެގެންދާނެ ކަމެއްް ކަމުގައި ވެސް ކާށިދޫ ރައްޔިތުން ދެކެ އެވެ.\nއެހެންކަމުން މިހާރު 2000 އަށް ވުރެ ގިނަ މީހުންގެ އާބާދީއެއް އޮތް ކާށީދޫ ރައްޔިތުން އެދެނީ ދަނޑުވެރިކަމަށް ގުދުރަތީ ބިން ބާއްވާށެވެ. މިހާރުވެސް ބޭނުންވާ މިންވަރަށް ދަނޑުބިން ލިބެން ނެތްކަން އެމީހުން ފާހަގަކުރެ އެވެ.\nމާލޭގެ މާރުކޭޓަށް ގެނެވޭ ދަނޑުވެރިކަމުގެ ބާވަތްތަކުގެ ބޮޑުބައެއް ހިއްސާކުރަނީ ކާށިދޫއިން ކަމަށްވާއިރު، އެރަށުގެ ދަނޑުވެރިކަމަށް ކުރާ އަސަރު މާލޭގެ ލޯކަލް މާރުކޭޓުންވެސް ފެންނާނެ ކަމަށް ކާށިދޫގެ ދަނޑުވެރިން ބުނެ އެވެ.\nކާށިދޫގެ ދަނޑުބިންތައް ހިމާޔަތްކޮށް ރައްކާތެރި ކުރުމަށް ރައްޔިތުން ބޭނުންވެ އެވެ. އަދި ގޯތި ގެދޮރުއަޅައި ދިިރިއުޅޭނެ ބިންވެސް ބޭނުންވެ އެވެ. ކާށިދޫ ރައްޔިތުން ދެކޭ ގޮތުގައި އެކަމަށް އޮތް ހަމައެކަނި ހައްލަކީ، ކާށިދޫ ފަޅު ހިއްކުމެވެ.


Barcelona aai Chelsea ah molheh - vNews.mv\nVOD VTV LIVE VFM 99\nVideo On Demand VTV Live VFM Live Photo Gallery iOS App Android App\nސްލާވިއާ ކޮޅަށް ގޯލުޖެހުމަށްފަހު މެސީ އުފާފާޅުކުރަނީ ----\nބާސެލޯނާ އާއި ޗެލްސީއަށް މޮޅެއް\nއިސްމާޢީލް ޝާހު Prague | 24 October 2019, 12:37\nޔުއެފާ ޗެމްޕިއަންސް ލީގުގައި ރޭ ޗެކް ރިޕަބްލިކްގެ ސްލާވިއާ ޕްރާގާގެ މައްޗަށް 2-1 އިން ބާސެލޯނާ ކުރި ހޯދިއިރު، ފަހު ވަގުތު ޗެލްސީން 1-0 އިން އަޔެކްސްގެ މައްޗަށް ކުރިހޯދައިފިއެވެ.\nސްލާވިއާ ޕްރާގްގެ ދަނޑުގައި ކުޅުނު މި މެޗުގެ ތިންވަނަ މިނެޓްގައި މެސީ ވަނީ ބާސާ އަށް ލީޑު ނަގާދީފައެވެ. މި ގޯލާއެކު މެސީ ވަނީ އަނެއްކާވެސް ޗެމްޕިއަންސް ލީގުގެ ރެކޯޑެއް ގާއިމުކޮށްފައެވެ. އެއީ ޗެމްޕިއަންސް ލީގުގައި ޖެހިޖެހިގެން 15 ސީޒަނުގައި ގޯލުޖެހި ފުރަތަމަ ކުޅުންތެރިޔާގެ ޝަރަފެވެ.\nބާސާ ލީޑުގައި އޮވެ ފުރަތަމަ ހާފް ނިމުނު ނަމަވެސް ދެވަނަ ހާފްގެ ކުރީކޮޅު ޖޭން ބޮރިލް ވަނީ ސްލާވިއާ އަށް ނަތީޖާ އެއްވަރުކޮށްދީފައެވެ. ނަމަވެސް އޭގެ ހަތް މިނެޓްފަހުން ބާސާ އިން އަލުން ލީޑު ނެގިއިރު މި ގޯލަކީ ސްލާވިއާގެ ކުޅުންތެރިއެއްގެ އަތުން ބައިކޮޅަށް ވަތް ގޯލެކެވެ.\nމި މޮޅާއެކު ބާސެލޯނާ ތާވަލުގެ އެއްވަނައިގައި ހަތް ޕޮއިންޓާއެކުގައެވެ. ދެވަނައިގައި ހަތަރު ޕޮއިންޓާއެކު އިންޓަމިލާން އޮތްއިރު ހަމަ އެ އަދަދަށް ޕޮއިންޓު ހޯދައިގެން ތިންވަނައިގައި އޮތީ ބޮރޫޝިއާ ޑޯޓްމަންޑެވެ. އެއް ޕޮއިންޓާ އެކު ގްރޫޕްގެ ފުލުގައި އޮތީ ޕްރާގާއެވެ.\nމި ގްރޫޕްގައި ރޭ ކުޅުނު އަނެއް މެޗުގައި ޑޯޓްމަންޓް އަތުން އިންޓަމިލާން ވަނީ 2-0 އިން މޮޅުވެފައެވެ. މި މެޗުގައި އިންޓަރމިލާންގެ ގޯލުތައް ކާމިޔާބުކޮށްދިނީ ލައުޓާރޯ މާޓިނޭޒް އާއި އެންޓޯނިއޯ ކަންދްރޭވާއެވެ.\nޗެލްސީ މޮޅުވީ ފަހުވަގުތު ބަޓްޝުއާއި ޖެހި ގޯލުން\n--- އަޔަކްސް ކޮޅަށް ގޯލުޖެހުމަށްފަހު ބަޓްޝުއާއި އުފާފާޅުކުރަނީ\nމެޗުގެ ފަހުކޮޅު އަޔެކްސް ކޮޅަށް ވައްދާލި ގޯލުން ހޯދި މޮޅާއެކު ޗެލްސީ އޮތީ ގްރޫޕް އެޗްގެ އެއްވަނައިގައި ހަ ޕޮއިންޓާ އެކުއެވެ. ދެވަނައިގައި އޮތް އަޔެކްސް އަށް ވެސް ހަ ޕޮއިންޓު ލިބިފައިވާއިރު ތިންވަނައިގައި އޮތް ވެލެންސިޔާ އަށް ހަތަރު ޕޮއިންޓު އަދި ފުލުގައި އޮތް ލިލް އަށް ލިބިފައިވަނީ އެއް ޕޮއިންޓެވެ.\nއަޔެކްސްގެ ދަނޑުގައި ކުޅުނު މި މެޗުގައި ފެނިގެންދިޔަ ހަމައެކަނި ގޯލު ޗެލްސީ އަށް މެޗުގެ 86 ވަނަ މިނެޓްގައި ކާމިޔާބުކޮށްދިނީ ދެވަނަ ހާފްގައި ކުޅެން އެރި މިޗީ ބަޓްޝުއާއީއެވެ.\nމިއީ މި ސީޒަނުގައި އަޔެކްސް ބަލިވި ފުރަތަމަ މެޗެވެ. އަދި މިއީ 2014 ވަނަ އަހަރަށްފަހު ޗެމްޕިއަންސް ލީގުގެ ގްރޫޕް ސްޓޭޖު މެޗަކުން އެޓީމު ބަލިވި ފުރަތަމަ ފަހަރެވެ.\nމި ގްރޫޕްގައި ރޭ ކުޅުނު އަނެއް މެޗުގައި ވެލެންސިއާ އާއި ފްރާންސްގެ ލިލް ބައްދަލުކުރި މެޗު ނިމުނީ 1-1 އިން އެއްވަރުވެގެންނެވެ.\nޗެލްސީ ބާސެލޯނާ ފުޓްބޯޅަ ޔުއެފާ ޗެމްޕިއަންސް ލީގު ބޭރު ކުޅިވަރު\nއިސްމާޢީލް ޝާހު Twitter\nފޮނުވި ހިޔާލަށް ވަރަށް ބޮޑަށް ޝުކުރިއްޔާ! ރިވިއު ކުރުމަށް ފަހު ޝާއިއު ކުރާނެ!\nފެލިވަރު ބިން ހިއްކުމުގެ މަސައްކަތް އެމްޓީސީސީއަށް\nއަހަރުގެ މިހާތަނަށް ބައިލައްކައަށް ވުރެ ގިނަ ފަތުރުވެރިން!\nފެބްރުއަރީން ފެށިގެން ކަސްޓަމްސް ބްރޯކަރުން ނަގާނީ އޮންލައިންކޮށް\nކޮންޓްރެކްޓު ފާމިންގައި ބައިވެރިވުމުގެ ފުރުސަތު 11 ރަށަކަށް\nފަރެސްމާތޮޑާ އެއަރޕޯޓް ތަރައްޤީ ކުރުމުގެ މަސައްކަތް ދަނީ ކުރިއަށް\nމިއަދުން ފެށިގެން އައްޑޫއިން ރެންޑަމް ސާމްޕަލް ނަގަނީ\nVTV LIVE VFM LIVE vPHOTO V-on-Demand V-DISCUSS\n© 2019 vNews.mv, vMedia / Island Broadcasting Company Pvt Ltd\nTel: +960-3018891, Fax: +960-3303647


Sarukaaruge misraabu huree masverinnah dhaaimee halleh hoadhaidhinumah, vaguthee halleh dhinumakah noon! | Jazeera\tސަރުކާރުގެ މިސްރާބު ހުރީ މަސްވެރިންނަށް ދާއިމީ ހައްލެއް ހޯދައިދިނުމަށް، ވަގުތީ ހައްލެއް ދިނުމަށްކަށް ނޫން! - Jazeera\nސަރުކާރުގެ މިސްރާބު ހުރީ މަސްވެރިންނަށް ދާއިމީ ހައްލެއް ހޯދައިދިނުމަށް، ވަގުތީ ހައްލެއް ދިނުމަށްކަށް ނޫން!\nއަބްދުﷲ ނަސީރު އިބްރާހިމް December 23, 2020 163 views0\nބާނާ މަހަށް ހަމަ އަގު ނުލިބޭކަމުގެ ޝަކުވާ އާއި، އައިސް އަޅަން ކިއޫގައި އެތަކެއް ގަޑިއިރު މަޑުކުރަންޖެހޭކަމުގެ ޝަކުވާތަކާއި، މަސް ކިރަން އެތަށް ގަޑިއިރަކު މަޑުކޮށްވެސް މަސް ނުކިރޭކަމުގެ ޝަކުވާތަކެވެ. މަސްވެރިކަން ރަނގަަޅު ދުވަސްވަރެއްގައި ނަމަ، ބާނާ މަސްކޮޅު އުކާލަންޖެހޭ ފަހަރުވެސް އަންނަނީ މަދެއް ކޮށެއް ނޫނެވެ. ނަމަވެސް މިއިން އެއްވެސް ކަމަކަށް ސަރުކާރުތަކަށް ހައްލެއް ހޯދައިދެވިފައެއް ނުވެ އެވެ.\nއައު ސަރުކާރުވެސް ވެރިކަމާއި ހަވާލުވުމުގައި މަސްވެރިންގެ ހުރި ޝަކުވާތަކަަށް ހައްލުތައް ހޯދައިދޭނެކަމުގެ ގިނަ ވައުދުތަކެވި އެވެ. ސަރުކާރު ހިންގާ މައި ޕާޓީ، އެމްޑީޕީގެ އެޖެންޑާ-19ގެ ތެރެއިންވެސް އެ ވައުދުތައްވެ، ގޭދޮށު މަސް ފެކްޓްރީ ޤާއިމްކުރުމުގެ ވައުދުވެސް، ވައުދުގެ ސިލްސިލާގެ ބޮޅުތަކެގެ ތެރެއަށް އަމުނާލި އެވެ.\nއައު ސަރުކާރަށް2އަހަރު ފުރިގެން ދިޔައިރުވެެސް މަސްވެރިންގެ ހުރި ޝަކުވާތަކަށް ބަދަލެއް ނާދެ އެވެ. ނަމަވެސް ކުރީގައި ފެންނަމުން ދިޔަ މަންޒަރުތަކާއި، އައު ސަރުކާރާއެކު މަސްވެރިންގެ ހުރި ޝަކުވާތަކަށް ހައްލު ހޯދައިދިނުމަށް ސަރުކާރުން މިސްރާބުޖެހި ދިމާ ތަފާތު އެވެ.\nމަސްވެރިން ރުއްސާލުމަށްޓަކައި، ދައުލަތުގެ ކޮންމެވެސް ދިމާލަކުން ފައިސާކޮޅެއް ނެރެ، ސަބްސިޑީސްއަށް ބަޔެއް އިތުރުކޮށްލާ، މަހުގެ އަގު ސަރުކާރުން ކޮންޓްރޯލްކޮށް ވަގުތީ ހައްލެއް ދެއްކުމުގެ ބަދަލުގައި އައު ސަރުކާރުން މިސްރާބުޖެހީ މަސްވެރިންގެ ހުރި ޝަކުވާތަކަށް ދާއިމީ ހައްލެއް ދިނުމަށެވެ. ވަގުތީ ހައްލެއްދީ މަސްވެރިންނަށް ދަޅައެއް ދައްކާލުމަކަށް ނޫނެވެ.\nމަސްވެރިން ބާނާ މަހަށް ހަމަ އަގު ނުލިބުމުގައި އެންމެ ބޮޑު ދައުރެއް އަދާކުރަނީ ސަރުކާރުގެ މަސް ކުންފުނި، މިފްްކޯ އޮތް ހާލަތެވެ. ޖަޕާން ސަރުކާރުން މީގެ 30 ހަކަށް އަހަރުކުރިން ހަދިޔާކުރި މިފްކޯގެ ފެކްޓްރީ އާއި ބޯޓުތައް އަދިވެސް ހުރީ ހަމަ އެގޮތުގަ އެވެ. ބޯޓުތައް ކުޑަ މިނުން މަރާމާތުކޮށްލަނީވެސް ނުދުއްވޭ ވަރުވުމުންނެވެ. މަސް ދަޅު ބަންދުކުރާ ފެކްޓްރީވެސް އޮތީ އޮތް ހާލެއްގައި އޮންނަން ދޫކޮށްލާފަ އެވެ. މަސްވެރިން ބޭނުންކުރާ އުޅުނދު ފަހަރުގައި 65 އިންޗީގެ ޓީވީ ބެހެއްޓިނަމަވެސް، އެ ފްކްޓްރީ ގަނޑު އޮތީ ޒަމާނަށް ކުޑައީންވެސް ފެތޭގޮތަކަށް ނޫނެވެ. ސްޓޯރޭޖް ފެސިލިޓީވެސް އެހާމެ ކުޑަ އެވެ.\nމަސްވެރިންގެ ހުރި ޝަކުވާތަކަށް ހައްލު ހޯދަދިނުމުގައި ދާއިމީ ހައްލުތަކެއް ގެނައުމަށް ސަރުކާރުން މަސައްކަތްކުރާކަމަށް ބުނަންޖެހޭ އެއް ސަބަބަކީ މިފްކޯ ތަރައްޤީކުރުމަށް ސަރުކާރުން ފޫގަޅާލައިފައިވާ މިންވަރު އެވެ. އެކަމަށް ބޭނުންވާ ފައިނޭންސް ހަމަޖައްސާ، އެންމެ ފުރަތަމަ ކަމެއްގެ ގޮތުގައި މިފްކޯގެ ކޯލްޑް ސްޓޯރޭޖް ފެސިލިޓީ ބޮޑުކުރުމަށް ސަރުކާރުން އެ އަންނަނީ މަސައްކަތް ކުރަމުންނެވެ. މަސް ފެކްޓްރީ ޒަމާނާ އެއްގޮތްކޮށް، މިފްކޯގެ ބޯޓުތަކަކީ މަސްވެރިންނަށް ބޭނުންވާ ހިދުމަތްތައް ލިބޭނެ ފެންވަރު ރަނގަޅު އެއްޗެއްސަށް ހެދުމަށް ސަރުކާރުން އެ އަންނަނީ މަސައްކަތް ކުރަމުންނެވެ.\nމަސް ފެކްޓްރީ ފައްކާވުމުން، މަސް ބަންދުކުރާ މިންވަރު އިތުރުކުރެވި، ވެލިއު އެޑްކުރެވި މަހުގެ ބާވަތްތައް ރާއްޖެއިން ބޭރުކުރުމުގެ ފުރުސަތު ލިބިގެންދާނެ އެވެ. ރާއްޖޭން ބޭރުކޮށްގެން އެކަން ކުރާކުރުން ނިމުމަކަށް އައުމުން، މަހުގެ އަގު އުފުލި މަސްވެރިޔާގެ ޖީބު ތަނަވަސްވެގެންދާނެކަމަށް ސަރުކާރުން ބުނެ އެވެ. މަސްވެރިކަމުގެ ސިނާއަތުގައި މަސައްކަތްކުރާ ހުރިހާ ފަރާތްތަކުންވެސް އިއްތިފާޤްވާ ހައްލަކީ މިއީ އެވެ. ސަރުކާރުތަކުން ނުކޮށް ދޫކޮށްލި ކަމަކީވެސް މިއީ އެވެ.\nގޭދޮށު މަސް ފެކްޓްރީ ޤާއިމްކުރުމުގެ ފުރަތަމަ ބުރު އެ އޮތީ ފަށައިގަންނަން ތައްޔާރަށެވެ.\nއިހަކަށް ދުވަހު ސަރުކާރުން ވަނީ ލޮނު ފެނުން އައިސް އުފައްދާ މެށިން ރާއްޖެ އެތެރެކުރުމުގައި ނަގާ ޑިއުޓީ މައާފުކޮށްފަ އެވެ. މިއާއެކު ކޮންމެ ދޯންޏެއްގައި އަމިއްލަ އައިސް ޕްލާންޓެއް ބެހެއްޓުމަށް މަސްވެރިން ކުރަންޖެހޭ ހަރަދު ކުޑަވެ، އެކަމުގައިވެސް ދާއިމީ ހައްލެ ލިބޭނެ ދޮރު އެ ވަނީ ކޮށާދީފަ އެވެ.\nފެންނަން ހުރި މަންޒަރުތަކާއި، ސަރުކާރުގެ މިސްރާބަށް ބަލާއިރު، ސަރުކާރުން އޮތީ މަސްވެރިންނަށް ދަޅައެއް ދައްކާލުމުގެ ބަދަލުގައި ދާއިމީ ހައްލުތަކެއް ގެނެސްދިނުމަށްކަން އެނގެ އެވެ. މިކަމުގައި ސަރުކާރަށް އިތުރަށް ބޭނުންވަނީ މަސްވެރިންގެ އެއްބާރުލުމާއި، ސަރުކާރަށް މަގު ދައްކައިދިނުމެވެ.


Tharaggee Aai Kurierun Onnaanee MDP Visnumugai Kuriah Vadaigathumun - Raees ތަރައްގީއާއި ކުރިއެރުން އޮންނާނީ އެމްޑީޕީ ވިސްނުމުގައި ކުރިއަށް ވަޑައިގަތުމުން – ރައީސް – Huvadhoo News Tharaggee Aai Kurierun Onnaanee MDP Visnumugai Kuriah Vadaigathumun - Raees Huvadhoo News\nތަރައްގީއާއި ކުރިއެރުން އޮންނާނީ އެމްޑީޕީ ވިސްނުމުގައި ކުރިއަށް ވަޑައިގަތުމުން – ރައީސް\nކޮމަންޑޫ ދާއިރާގެ ބައި-އިލެކްޝަން ގެ އެމްޑީޕީ ކެނޑިޑޭޓް ރާޝިދުގެ ކެމްޕެއިން ތެރެއިން، ކޮމަންޑޫގައި ބޭއްވި ޖަލްސާގައި ރައީސް ސޯލިހު ވާހަކަދައްކަވަނީ - ފޮޓޯ: އެމްޑީޕި\nދިވެހިރާއްޖޭގެ ތަރައްގީއާއި ކުރިއެރުން އޮންނާނީ އެމްޑީޕީ ވިސްނުމުގައި ކުރިއަށް ވަޑައިގަތުމުން ކަމަށާއި، މިވިސްނުމުގައި ކޮމަންޑޫ ދާއިރާގެ ރައްޔިތުން ކުރިއަށް ވަޑައިގަތުމަން ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު މިހެން ވިދާޅުވީ، އަންނަ ހޮނިހިރު ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި-އިލެކްޝަންގެ އެމްޑީޕީގެ ފަރާތުން ވާދަކުރައްވާ ކެނޑިޑޭޓް މުހައްމަދު ރާޝިދުގެ ކެމްޕެއިންއަށް މިއަދު ކޮމަންޑޫއަށް ވަޑައިގެން ދާއިރާގެ ރައްޔިތުންނާ އެކު ބޭއްވި ބައްދަލުވުމެއްގައި ވާހަކަ ދައްކަވަމުންނެެވެ.\nމިޖަލްސާގައި ވާހަކަދައްކަވަމުން ރައީސް ސޯލިހު ވިދާޅުވީ، އަންނަ ހޮނިހިރު ދުވަހު އޮންނަ ކޮމަންޑޫ ދާއިރާގެ ބައި-އިލެކްޝަން އަށް ވާދަކުރައްވާ އަނެއް ދެ ކެނޑިޑޭޓުންނަށް އެމަނިކުފާނު އިހްތިރާމް ކުރައްވާ ކަމަށާއި، ނަމަވެސް ދާއިރާގެ ތަރައްގީއަށްޓަކައި ރައްޔިތުން ވޯޓު ދޭންވީ އެމްޑީޕީ އެނޑީޑޭޓަށް ކަމަށެވެ.\nރައީސް ސޯލިހު އިތުރަށް ވިދާޅުވީ، މިއިންތިހާބަކީ ސަރުކާރަށް މުހިންމު އިންތިހާބެއް ކަމަށާއި، ކޮމަންޑޫ ރައްޔިތުން ހިޔާރުކުރަންވީ އެމްޑީޕީގެ ކެނޑިޑޭޓް ރާޝިދުކަމާއި، އެދާއިރާގެ ރައްޔިތުންނަށް ދެރަގޮތެއް ނުވާނެ ކަމަށެވެ.\nސަރުކާރުން ވައުދުވެފައިވާ ގޮތަށް ކޮމަންޑޫއާއި މަތި ކޮމަންޑޫ ގުޅުވާލުމުގެ މަސައްކަތް ރައްޔިތުން ބޭނުންވި ގޮތަށް ކުރަމުންދާ ކަމަށާއި، އެތަނުގައި އިގްތިސާދީ ކަންކަން ކުރިއަށް ގެންދަން ސަރުކާރުގެ ވިސްނުން އެބަހުރި ކަމަށްވެސް ރައީސް ސޯލިހު ވިދާޅުވިއެވެ.\nއެމަސައްކަތް ނިމި، އެތަނުން ބޯހިޔާވަހިކަން ރައްޔިތުންނަށް ލިބި އަދި އިގްތިސާދީ މަސައްކަތްތައް އެތަނުގައި ފެށުމަށް ޕްލޭންތަކެއް އަޅުގަނޑުމެން އެބަކުރަން. ތިބޭފުޅުންނާއެކު މަޝްވަރާތައް ކުރުމަށްފަހު އެކަން ކުރިއަށް ގެންދާނަން – ރައީސް ސޯލިހު ވިދާޅުވިއެވެ.\nމިޖަލްސާގައި ވާހަކަ ދައްކަވަމުން ރައީސް އިތުރަށް ވިދާޅުވީ، މިއަދު ރިޔާސީ ބަޔާން އިއްވިއިރު، ކޮމަންޑޫ ދާއިރާގެ ކުރީގެ މެމްބަރު ހުސައިން ވަހީދު މަޖިލީހުގައި ނެތުމުން އެކަމުގެ ފަޅުކަން އިހްސާސްކުރެވުނު ކަމަށެވެ.\nއަދި މިއަދުގެ ރިޔާސީ ބަޔާނުގައި ވައުދުވެވަޑިއިގެންފައިވާ ފަދައިން ތައުލީމީ ދާއިރާގައި މަސައްކަތް ކުރައްވާ ބޭފުޅުންގެ މުސާރަ ބޮޑު ކުރުމަށް ސަރުކާރުން ނިންމާފައިވާ ފަދައިން، ސިއްހީ ދާއިރާގެ މުވައްޒަފުންގެ މުސާރަ ބޮޑުކުރުމަށްވެސް ނިންމާފައިވާ ކަމަށެވެ. އެގޮތުން ސިއްހީ ދާއިރާގެ މުވައްޒަފުންގެ މުސާރަ ބޮޑުކުރުމަށް ދިރާސާތައް ހަދައި، ނިންމަންޖެހޭ ކަންކަން މިއަހަރު ތެރޭ ނިންމާނެ ކަމަށްވެސް ރައީސް ވިދާޅުވިއެވެ.\nރައީސް އިބްރާހިމް މުހައްމަދު ސޯލިހު ކޮމަންޑޫ ދާއިރާ


Mask Elhun Majubooru — Ihavandhoo.com\nކޮވިޑް-19: އިހަވަންދޫ ހިމެނޭހެން 10 ރަށެއްގައި މާސްކު އެޅުން މަޖުބޫރު\n4 އޮގަސްޓު 20200އިބްރާހިމް ނަޝީދު\nއިހަވަންދޫގެ މަގުމަތި. ފޮޓޯ: ޢަލީ ރަޝީދު\nކޮވިޑް-19ގެ ކޭސްތައް އަތޮޅުތެރެއިން ފެނިފައިވާ ރަށްތަކުގައި މާސްކު އެޅުން އެޗްޕީއޭ އިން މަޖުބޫރުކޮށްފިއެވެ.\nހެލްތު އިމަރޖެންސީ އޮޕަރޭޝަން ސެންޓަރުން މިއަދު ބޭއްވި ނޫސްވެރިންގެ ބައްދަލުވުމުގައި ޕޮލިސީ ޕްލޭނިންގ އެންޑް އިންޓަރނޭޝަނަލް ހެލްތުގެ ޑެޕިއުޓީ ޑިރެކްޓަރ ޖެނެރަލް ޢާއިޝަތު ސާމިޔާ ވިދާޅުވީ މާލޭގެ އިތުރުން އަތޮޅުތެރޭގެ 10 ރަށެއްގައި ކޮވިޑް-19 އަށް ފައްސިވެފައިވާ މީހުން އެބަތިބިކަމަށް ރިޕޯޓްކޮށްފައިވާ ކަމަށާއި އެ ރަށްތަކުގައި ދިރިއުޅޭ ރައްޔިތުން މާސްކު އެޅުން މަޖުބޫރުކަމަށެވެ.\nރާއްޖޭގައި ކޮވިޑް-19 އަށް ފައްސިވާމީހުން އިތުރުވަމުންދާއިރު ހއ އަތޮޅުގެ ދެރަށަކުން ކޮވިޑް-19 ވަނީ ފެނިފައެވެ. އެއީ ހއ. އިހަވަންދޫއާއި ހއ. ކެލައެވެ. މިދެރަށުގެ އިތުރުން ރ. އިނގުރައިދޫ، ބ. އޭދަފުށި، ބ. ހިތާދޫ، ޅ. ކުރެންދޫ، ޅ. ހިންނަވަރު، ކ. މާފުށި އަދި ވ. ފުލިދޫއިންވެސްވަނީ ކޮވިޑް-19 ފެނިފައެވެ.\nއެކޭސްއާ ގުޅުންހުރި 13 ސުންކުނަގައި ޓެސްޓުކުރުމުން2ސުންކު ފައްސިވެފައިވާއިރު 11 ސުންކުވަނީ ނައްސިވެފައެވެ. ފައްސިވެފައިވަނީ 242 ބޯޓުގެ ފަޅުވެރިއަކާއި ތަހުތު ބޯޓުގެ ފަޅުވެރިއެވެ. މި އެއްމެންނަކީވެސް ދިވެހިންނެވެ. އެހެންކަމުން މިވަގުތާ ހަމައަށް އިހަވަންދޫއިންވަނީ ކޮވިޑް-19ގެ3ކޭސް ފެނިފައެވެ.


މަސްތުވާތަކެއްޗާ އެކު ހައްޔަރުކުރި ބައެއްގެ ވަނަވަރު އާންމުކޮށްފި – Dhen.mv\nމަސްތުވާތަކެއްޗާ އެކު ހައްޔަރުކުރި ބައެއްގެ ވަނަވަރު އާންމުކޮށްފި\nމިދިޔަ ޖެނުއަރީ މަހުގެ 30 ވަނަ ދުވަހު ފުލުހުން ހިންގި މަސްތުވާތަކެތީގެ އޮޕަރޭޝަނެއްގައި 10 ގެއެއް ބަލާ ފާސްކޮށް ނުވަ ކިލޯއަށްވުރެ ގިނަ މަސްތުވާތަކެއްޗާއި އެކުގައި ހައްޔަރުކުރި ނުވަ މީހެއްގެ ވަނަވަރު އާންމު ކޮށްފިއެވެ.\nފުލުހުން މިއަދު ބުނީ ގދ. ހޯނޑެއްދޫ، އަލޯރާ، އަރުޝަދު ހާލިދާއި އިތުރު ބަޔަކު ގުޅިގެން މަސްތުވާތަކެތި ރާއްޖެއަށް އެތެރެކޮށް އެތަކެތި ގެންގުޅެ، ފުޅާދާއިރާއެއްގައި އެތަކެތި ޓްރެފިކް ކުރާކަމަށް ފުލުހުންގެ ޑްރަގް އިންޓެލިޖެންސަށް ލިބުނު މައުލޫމާތަކާ ގުޅިގެން، ޖެނުއަރީ 30 ވަނަ ދުވަހު ހިންގި އޮޕަރޭޝަނެއްގައި ކޯޓު އަމުރެއްގެ ދަށުން 10 ގެއެއް ބަލައި ފާސްކޮށްފައިވާ ކަމަށެވެ.\nއެގޮތުން، މި ގެތައް ބަލައި ފާސްކުރިއިރު މަސްތުވާތަކެތީގެ އިތުރުން މަސްތުވާތަކެތި ބަންދުކުރަން ބޭނުންކުރާ ގިނަ އަދަދެއްގެ އަލާތްތަކާއި މަސްތުވާތަކެތީގެ ވިޔަފާރިކޮށްގެން ހޯދާފައިވާކަމަށް ބެލެވޭ ގިނަ އަދަދެއްގެ ފައިސާ ފުލުހުންގެ ބެލުމުގެ ދަށަށް ގެނެވުން ކަމަށެވެ.\nމި މައްސަލައާ ގުޅިގެން ފުލުހުން ހައްޔަރުކުރި ނުވަ މީހުން:\n1. ގދ. ހޯނޑެއްދޫ، އަލޯރާ، އަރުޝަދު ޚާލިދު (24އ) : ވައްކަމާއި ބިރުދެއްކުމުގެ ރެކޯޑު އޮވޭ\n2. ގދ. ހޯނޑެއްދޫ، ގުލޭނޫރަންމާގެ، އަލީ ޒުބައިރު (50އ) : މަސްތުވާތަކެއްޗާއި ވައްކަންކުރުމުގެ ރެކޯޑު އޮވޭ\n3. ގދ. ހޯނޑެއްދޫ، އިރުމަތީގެ، އަހްމަދު ސުނައިނު (23އ) : މާރާމާރީގެ ރެކޯޑެއް އޮވޭ\n4. ލ. ކަލައިދޫ، މަތަރަސްމާގެ، ހުސައިން ޒަހީން (25އ): މަސްތުވާތަކެއްޗާއި ވައްކަންކުރުމުގެ ރެކޯޑު އޮވޭ\n5. ކ. މާލެ، މ. ދާރުލްގަރާރު، އިސްމާއިލް ވިޝާލް (25އ): މަސްތުވާތަކެއްޗާއި އަމުރަށްނުކިޔަމަންތެރިވުމުގެ ރެކޯޑު އޮވޭ\n6. ކ. މާލެ، މއ. ވައިލެޓްމާގެ، އަސްލަމް ނާޒިމް (37އ): މަސްތުވާތަކެއްޗާއި ވައްކަންކުރުމުގެ ރެކޯޑު އޮވޭ\n7. ޅ. ނައިފަރު، މިސްކިތްދޮށުގެ، އަހްމަދު އިމްސާހު (32އ): މަސްތުވާތަކެއްޗާއި ވައްކަންކުރުމުގެ ރެކޯޑު އޮވޭ\n8. ގއ. ގެމަނަފުށި، ސުރައްޔާމަންޒިލް، މުހައްމަދު ސިދުރަތު (27އ): ކުށުގެ ރެކޯޑެއް ނެތް\n9. ގދ. ހޯނޑެއްދޫ، މެޑްރިޓްހައުސް، އަހްމަދު ގިޔާސް (25އ): ކުށުގެ ރެކޯޑެއް ނެތް\nފުލުހުން ބުނި ގޮތުގައި އެ މައްސަލައިގައި ހައްޔަރުކޮށްފައިވާ މުހައްމަދު ސިދުރަތާއި މުހައްމަދު ގިޔާސްއަކީ އެއްވެސް ކުށެއްގެ ތުހުމަތުގައި މީގެ ކުރިން ހައްޔަރުކޮށްފައިވާ ބައެއް ނޫނެވެ. އެގޮތުން ހައްޔަރުކޮށްފައިވާ ސިދުރަތު ފެބްރުއަރީ ފަސް ވަނަ ދުވަހު ކްރިމިނަލް ކޯޓަށް ހާޒިރުކުރުމުން ޝަރުތުކޮށް ވަނީ ދޫކޮށްލާފަ އެވެ. އަދި އޭނާ ފިޔަވައި ހައްޔަރު ކުރި މީހުން އަދިވެސް ތިބީ ފުލުހުންގެ ބަންދުގައި ކަމަށް ފުލުހުން ބުނެ އެވެ.


ވޭމަންޑޫގައި ފިޔަވަޅުތައް ވަރުގަދަކޮށް ކާފިއު އިއުލާނުކޮށްފި - DhiDaily\nވޭމަންޑޫގައި ފިޔަވަޅުތައް ވަރުގަދަކޮށް ކާފިއު އިއުލާނުކޮށްފި\nތ. ވޭމަންޑޫއިން ކޮވިޑް-19ގެ ކޭސްތަކެއް ފެނުމުން އެރަށުގައި ރައްކާތެރިކަމުގެ ފިޔަވަޅުތައް ވަރުގަދަކޮށް ކާފިއުއެއް އިއުލާނުކޮށްފިއެވެ.\nވޭމަންޑޫއިން ޕޮޒިޓިވް ދެ ކޭސް ފެނި އެ ރަށް މޮނިޓަރިންއަށް ލާފައިވަނީ މިދިޔަ ހުކުރު ދުވަހުގައެވެ. އެއާ ގުޅިގެން ރޭގައި ވޭމަންޑޫ ކައުންސިލުން ކުރި އިއުލާނެއްގައި ހާމަކޮށްފައިވަނީ ފިޔަވަޅުތައް ވަރުގަދަ ކުރުމަށް ނިންމާފައިވާ ކަމަށެވެ.\nއެގޮތުން ކައުންސިލުން ބޭއްވި ކުއްލި ޖަލްސާއެއްގައި ވަނީ ރޭގައި ގިނަ ރައްކާތެރިކަމުގެ ފިޔަވަޅުތަކެއް އެޅުމަށް ނިންމާފައެވެ.\nވޭމަންޑޫ ކައުންސިލުން ބުނެފައިވަނީ ރޭގަނޑު 22:00 އަށްފަހު ޒަރޫރީ ބޭނުމެއްގައި ނޫނީ ބޭރަށް ނުކުތުން މަނާވާނެ ކަމަށެވެ. އޭގެއިތުރުން ކެފޭތަކާއި ރެސްޓޯރެންޓް އަދި ސައި ހޮޓާތައް ބަންދުކޮށް ހަމައެކަނި ޓޭކްއަވޭގެ ހިދުމަތް ފޯރުކޮށްދިނުމަށް ވަނީ ކަނޑައަޅާފައެވެ.\nޒަރޫރީ ބޭނުމެއްގައި ނޫނީ ގެއިން ބޭރަށް ނު ނުކުތުމަށްވެސް ކައުންސިލުން އިލްތިމާސްކުރެއެވެ. އޭގެއިތުރުން ފުޓުބޯޅަ ދަނޑުގައި އެއްވެސް ކުޅިވަރެއް ކުޅުން މަނާވާއިރު އެ ސަރަހައްދަށް އެއްވުންވެސް ހުއްދަ ނޫން ކަމަށް ކައުންސިލުން ވަނީ ކަނޑައަޅާފައެވެ.\nމާސްކް ނާޅާ ބޭރަށް ނުކުންނަ ފަރާތްތައް ވަގުތުން ޖޫރިމަނާކުރުމަށް ނިންމާފައިވާ ކަމަށްވެސް ކައުންސިލުން ވަނީ ހާމަކޮށްފައެވެ.


މީރާއަށް މިދިޔަމަހު 1.71 ބިލިއަން ރުފިޔާ މީރާއަށް މިދިޔަމަހު 1.71 ބިލިއަން ރުފިޔާ\nމީރާއަށް މިދިޔަމަހު 1.71 ބިލިއަން ރުފިޔާ\nމޯލްޑިވްސް އިންލަންޑް ރެވެނިއު އޮތޯރިޓީ، މީރާއަށް މިދިޔަމަހު 1.71 ބިލިއަން ރުފިޔާ ބަލައިގެންފައިވާކަމަށް އެ އޮތޯރިޓީން ވިދާޅުވެއްޖެއެވެ.\nމީރާއަށް މިދިޔަ އޮގަސްޓްމަހު 1.71 ބިލިއަން ރުފިޔާ ބަލައިގެންފައިވާއިރު، މިއީ މިދިޔަ އަހަރުގެ އޮގަސްޓްމަހު މީރާއިން ބަލައިގަތް 862.9 މިލިއަން ރުފިޔާގެ އާމްދަނީއާ އަޅާބަލާއިރު 97.6 އިންސައްތަ އިތުރު އަދަދެއްކަމަށް މީރާއިން ބުނެއެވެ. މީރާއިން ބުނީ މިދިޔަ އޮގަސްޓްމަހު ލިބުނު އާމްދަނީ މިދިޔަ އަހަރުގެ އެ މުއްދަތާ އަޅާބަލާއިރު އިތުރުވެފައިވަނީ ގިނަ ޓެކްސްތަކެއްގެ ސުންގަޑި އޮގަސްޓްމަހަށް ލަސްކުރުމުންކަމަށެވެ. އޭގެ ތެރޭގައި ބެންކް ޕްރޮފިޓް ޓެކްސް، ދެވަނަ ކުއާޓަރުގެ ޖީއެސްޓީ ހިމެނެއެވެ.\nމީރާއަށް މިދިޔަމަހު 1.71 ބިލިއަން ރުފިޔާގެ އާމްދަނީއެއް ލިބުނުއިރު، އޭގެ ތެރޭގައި ހިމެނެނީ ޓެކްސްގެ ގޮތުގައި ލިބުނު 1.5 ބިލިއަން ރުފިޔާއާއި ޓެކްސް ނޫން އާމްދަނީގެ ގޮތުގައި ލިބުނު 142.7 މިލިއަން ރުފިޔާއެވެ. އަދި ޑޮލަރުން ބަލައިގަތް އާމްދަނީ އުޅެނީ 21.67 މިލިއަން ޑޮލަރުގައިކަމަށްވެސް މީރާގެ ތަފާސް ހިސާބުތަކުން ދައްކައެވެ.\nމިދިޔަމަހު މީރާއިން ބަލައިގަތް އާމްދަނީގެ ތެރެއިން އެންމެ ބޮޑު ބައެއް ހިއްސާކުރަނީ އާމްދަނީން ނަގާ ޓެކްސްއެވެ. އާމްދަނީން ނަގާ ޓެކްސްގެ ގޮތުގައި މިދިޔަމަހު 783 މިލިއަން ރުފިޔާ ލިބިފައިވާއިރު، މިއީ ޓެކްސްގެ ގޮތުގައި މީރާއަށް ލިބުނު އާމްދަނީގެ 46 އިންސައްތައެވެ. އަދި ބީޕީޓީގެ ގޮތުގައި 474 މިލިއަން ރުފިޔާ ލިބިފައިވާއިރު، މިއީ ޓެކްސް އާމްދަނީގެ 27.8 އިންސައްތައެވެ. ޖީއެސްޓީގެ ގޮތުގައި 293 މިލިއަން ރުފިޔާ ލިބިފައިވާއިރު މިއީ އާމްދަނީގެ 17.2 އިންސައްތައެވެ.\nކޯވިޑްއާ ގުޅިގެން މީރާއިން ދަނީ ވިޔަފާރިވެރިންނާއި ޓެކްސް ދައްކާ ފަރާތްތަކަށް ލުއި ފަސޭޙަ އިންތިޒާމްތަކެއް ހަމަޖައްސަމުންނެވެ. އެގޮތުން މީރާއިން ބަލައިގަންނަ ހުރިހާ ޓެކުހާއި ފައިސާ އޮންލައިންކޮށް ދެއްކޭނެ އިންތިޒާމް ވަނީ ހަމަޖައްސާފައެވެ. ޓެކުހުގެ އިތުރުން މީރާއަށް ބަލައިގަންނަމުންދާ އެހެނިހެން ފައިސާގެ ތެރެއިން އޮންލައިންކޮށް ބަލައިގަތުމުގެ އިންތިޒާމް ހަމަޖެހިފައިނުވާ ފައިސާވެސް މިހާރު އޮންލައިންކޮށް ދެއްކޭނެ އިންތިޒާމްވެސް ވަނީ ހަމަޖައްސާފައެވެ. މިފަދަ ފައިސާ ބަލައިގަތުމަށް ހަމަޖެހިފައިވަނީ ޓެކްސް ފިޔަވައި އެހެނިހެން ފައިސާ ބަލައިގަތުމަށް ޙާއްސަކޮށްފައިވާ މީރާގެ "ވާރުޕޭ" މެދުވެރިކޮށެވެ.


ބޮލުގެ ރިހުމާއި ނިދިނައުންފަދަ މައްސަލަތަކަށް ހައްލު – Haftha\nSat,4July, 2020, 12:06 am\nބޮލުގެ ރިހުމާއި ނިދިނައުންފަދަ މައްސަލަތަކަށް ހައްލު\nއޯގަސްޓް 24, 2019\nޗެރީ އަކީ އޭގައި ވިޓަމިންތަކާއި، މަޢުދަންތައް އެކުލެވޭ އަދި އެހެނިހެން ކާނާގެ މުހިއްމު ބައިތައް ގުދުރަތީގޮތުން އެކުލެވިފައިވާ އަގަޔަށް މީރު ފޮނި މޭވާ އެކެވެ. ތާޒާ މޭވާގެ ގޮތުގަޔާއި، ޖޫސް ގިރައިގެންނާއި، ޖޭމު ހަދައިގެން ވެސް ޗެރީ ބޭނުން ކުރެއެވެ.\nޗެރީގެ ތެރޭގައި ފޮނިރަހަދޭ ޗެރީ އާއި، ހުތްރަހަދޭ ޗެރީ ހުރެއެވެ. ޗެރީއަށް އޭގެ ބޭރުގައި ހުންނަ މަޑު ރަތްކުލަ ލިބިފައިވަނީ އޭގައި ހުންނަ “އެންތޯސިއެނިން”ގެ މަތީ ތާސީރުގެ ސަބަބުންނެވެ.\nޗެރީން އިންސާނައަށް ލިއްބައިދޭ މުހިންމުއެއްމަދާއަކީ ހަށިގަނޑުގެ ނިދީގެ ބުރު ކޮންޓްރޯލްކުރާ ހޯރމޯން މިލެޓޯނިން އެކުލެވިފައި ވުމެވެ. އެކަމުގެ ސަބަބުން ނިދުމަށް، އެހީތެރިވެދޭނެ ކަމެކެވެ.\nއާންމު ގޮތެއްގައި އިންސާނާގެ ހަށިގަނޑުން މިލެޓޯނިން އުފައްދަނީ ރޭގަނޑު ނުވަތަ އަދިރީގެ ތެރޭގައެވެ. އާންމު ގޮތެއްގައި އިންސާނާގެ ހަށިގަނޑުން އުފައްދާ މިލެޓޯނިންގެ ނިސްބަތް، ބޮކިއަލީގެ ސަބަބުން ދަށްވެގެން ދެއެވެ. އެހެން ކަމުން ރޭގަނޑު ރަގަޅަށް ނުނިދުމުންނާއި، މަސައްކަތުގައި އުޅެން ޖެހުމުގެ ސަބަބުން ގެއްލިގެންދާ މިލެޓޯނިންގެ މިންވަރު އަނބުރާ ހަށިގަނޑަށް ހޯދައިދޭން ޖެހެއެވެ.\nމިލެޓޯނިންގެ މިންވަރު ދަށްވުމަކީ ހިތުގެ ބަލިތައް ޖެހުމުގެ ފުރުޞަތު އިތުރުކޮށް، ރޭގަނޑުގެ ވަގުތުތަކުގައި މަސައްކަތްކުރާ މީހުންނަށް ކެންސަރު ޖެހުމުގެ ފުރުޞަތު އިތުރުކުރާ ކަމެކެވެ. މިލެޓޯނިން އަށް “ސިކުނޑިއަށް ލޭފޮނުވުމުގައި ދިމާވާ ހުރަސް ކަނޑަތުކޮށް ސިކުނޑީގެ ތެރެއަށް ދިއުމުގެ ފުރުޞަތު ލިބެއެވެ.\nނަތީޖާއެއްގެ ގޮތުން ސިކުނޑިއަށް، ވާޞިލްވެ، ސިކުނޑީގެ ސެލްތަކަށް ހަމަޖެހުން ގެނެސްދެއެވެ. މިއީ ބޮލުގެ ރިހުމާއި، ނިދިނައުން ފަދަ މައްސަލަތަކަށް، ލުއިކަން ގެނެސްދޭނެ ކަމެކެވެ.


"Andhirikan" ge ticket angaara dhuvahun feshigen | Mihaaru\nއަންގާރަ ދުވަހު ސީޒަންގެ "އަނދިރިކަން" ގެ ޓިކެޓް ވިއްކަން ފަށަނީ\n06 އޮކްޓޯބަރ 2019 - 06:52 1 comment\nއޭނާގެ ފިލްމު ސްޓޫޑިއޯ އެސް ޕްރޮޑަކްޝަނާއި މަޝްހޫރު ކެމެރާމަން އަބްދުﷲ ޝިވާޒް (މާސްކޭ) ގެ މާސްކޭ ސްޓޫޑިއޯ ގުޅިގެން ގެނެސްދޭ ފެމިލީ ޑްރާމާ "އަނދިރިކަން" އަކީ ސީޒަން ޑައިރެކްޓްކޮށް، ބަތަލުގެ ރޯލް ވެސް ކުޅޭ ފިލްމެކެވެ. މީގެ ބަތަލާއިންނަކީ ޝީލާ ނަޖީބާއި އައިމިނަތު ރިޝްފާ އެވެ.\n"އަނދިރިކަން" ގެ މައިގަނޑު މަންޒަރުތައް ނަގާފައި ވަނީ މ. މަޑުއްވަރީގަ އެވެ.\nއަހުމަދު ޒަރީރުގެ ސްކްރީންޕްލޭއަކަށް ހަދާ ފިލްމާ ބެހޭ ގޮތުން ސީޒަން ބުނީ މިއީ ބެލުންތެރިންނަށް ވަރަށް ކަމުދާނެ ފިލްމަކަށް ވާނެ ކަމަށެވެ. އަދި ފިލްމަށް ކުރެވުނު މަސައްކަތްތަކާ ދޭތެރޭ ވަރަށް ހިތްހަމަޖެހޭ ކަމަށް ބުންޏެވެ.\n"އަންގާރަ ދުވަހު ފިލްމުގެ ޓިކެޓް ވިއްކަން ފަށާ އިރު ފިލްމުގެ ޓްރެއިލާ ވެސް ރިލީޒްކުރާނަން،" ސީޒަން ބުންޏެވެ.\nއޭނާ ބުނީ އޮލިމްޕަސް ނަގާފައި ވަނީ މި މަހުގެ 22 ވަނަ ދުވަހުގެ ރެއިން ފެށިގެން އެތަނުގައި 11 ޝޯ ދައްކާ ގޮތަށް ކަމަށެވެ.\n"އަތޮޅުތެރެއިން އެންމެ ފުރަތަމަ ފިލްމު އަޅުވާ ރަށަކަށްވާނީ މީގެ މަންޒަރުތައް ނެގި މަޑުއްވަރީ،" ސީޒަން ބުންޏެވެ. "ދެން އެހެން ރަށްރަށުގައި ފިލްމު އެޅުވުމުގެ ކަންކަން ފަށާނީ އޮލިމްޕަހުން ފިލްމުގެ ޓިކެޓް ވިއްކަން ފަށާ ހިސާބުން."\n"އަނދިރިކަން" އަކީ މި އަހަރު ސިނަމާ އަށް އަންނަ 10 ވަނަ ފިލްމެވެ. އެންމެ ފަހުން އޮލިމްޕަހުގައި އެޅުވީ ބިރުވެރި ފިލްމު "ކާކު؟" އެވެ. މި އަހަރު ދެން އެޅުވި ފިލްމުތަކަކީ ނިވައިރޯޅި، ގޮށްރާޅު، +40، ނަފުރަތުވުމުން، މާމުއި، ދައުވަތު، ލީނާ އަދި ބަވަތި އެވެ.


Nasheedh ah dhin hamalaage thahugeegah Australia ge teame eh honihiru dhuvahu annanee – Iru\nނަޝީދަށް ދިން ހަމަލާގެ ތަހުގީގަށް އޮސްޓްރޭލިއާގެ ޓީމެއް ހޮނިހިރު ދުވަހު އަންނަނީ\nސަމާ·7މޭ 2021\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ދީފައިވާ ހަމަލާގެ ތަހުގީގަށް އޮސްޓްރޭލިއަން ފެޑެރަލް ޕޮލިސްގެ ތަހުގީގު ޓީމެއް ރާއްޖެ އަންނަން ހަމަޖެހިއްޖެ އެވެ.\nއެކަން ހާމަކުރައްވާފައިވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް މިރޭ ގައުމާއި މުހާތަބު ކުރައްވައެވެ.\nމިރޭ މާލޭގައި އެއްޗެއް ގޮއްވާލި ހާދިސާއާ ގުޅިގެން މިރޭ ރައީސް ސޯލިހް ގައުމާ މުހާތަބު ކުރައްވާ ވިދާޅުވީ، ނަޝިދަށް އަނިޔާ ލިބިފައިވާ ކަމަށާއި އެކަމާ ގުޅިގެން ސާޖަރީތަކެއް ކުރަމުން ދާ ކަމަށެވެ. މި ހަމަލާގެ ފުރިހަމަ ތަހުގީގެއް ހިންގުމަށް ފުލުހުންނާއި ސިފައިން މަސައްކަތް ކުރަމުންދާ ކަމަށާއި މި ތަހުގީގުގައި އެހީވުމަށް އޮސްތްރޭލިއަން ފެޑަރަލް ޕޮލިސް އަންނަ ހޮނިހިރު ދުވަހު ރާއްޖެއަށް އަންނާނެ ކަމަށް ރައީސް ވިދާޅުވިއެވެ.\nމި ހަމަލާއަކީ ރައީސް ނަޝީދަށް ދިން ހަމަލާއެއްގެ އިތުރުން ދިވެހިރާއްޖޭގެ ޑިމޮކްރަސީއަށާއި އިގްތިސޯދަށް ދިން ހަމަލާއެއް ކަމަށް ވެސް ރައީސް ވިދާޅުވިއެވެ. އަދި މިފަދަ ކަންކަމުގައި އެއްވެސް ފަސްޖެހުމެއް ނެތި ފިޔަވަޅު އަޅުއްވާނެ ކަމުގެ ޔަގީން ކަން ދެެެއްވާ ކަމަށް ރައީސް ވިދާޅުވިއެވެ. އަދި މި ހަމާލާގެ ތަހުގީގު ވީހާވެސް އަވަހަކަށް ނިންމުމަށް އެމަނިކުފާނު ގޮވާލެއްވިއެވެ.\nމިރޭ ނަޝީދުގެ ގެކޮޅު ސަރަހައްދުގައި ހިނގި މި ހާދިސާގައި ވަނީ6މީހަކަށް އަނިޔާވެފައެވެ. އެ ގޮތުން އެމްއެންޑީއެފްގެ ތިން މީހަކު ހިމެނެއެވެ. އެކަކަށް އައިޖީއެމްއެޗްގައި ފަރުވާ ދީފައިވާ އިރު އަނެއް ދެމީހުންނަށް ވަނީ އޭޑީކޭ ހޮސްޕިޓަލުގައި ފަރުވާ ދީފައެވެ. މިހާރު މި އެންމެން ވެސް ވަނީ ދޫކޮށްލާފައެވެ.\nއަލީ ވަހީދުގެ ޝަރީއަތް މިމަހުގެ 21 އަށް ތާވަލުކޮށްފި\nމީގެ އިތުރުން ދިވެހި ފިރިހެނަކާއި ބިދޭސީ އަކަށް ވެސް މި ހާދިސާގައި އަނިޔާވެ ވަނީ އޭޑީކޭއަށް ފަރުވާ ދިނުމަށް ގެންގޮސްފައެވެ.\nއަދިވެސް ރައީސް ނަޝީދަށް އަންނަނީ އޭޑީކޭ ހޮސްޕިޓަލުގައި ފަރުވާ ދެމުންނެވެ.


Komme raeesaku jalah, sharutheh tha?\nކުރީގެ ދެ ރައީސުން ކަމަށްވާ މުހައްމަދު ނަޝީދު އަދި މައުމޫން އަބްދުލް ގައްޔޫމް--\nކޮންމެ ރައީސަކު ޖަލަށް، ޝަރުތެއް ތަ؟\n02 އޯގަސްޓް 2021 - 07:54:51\nރައީސުލްޖުމްހޫރިއްޔާގެ މަގާމަކީ ސަރުކާރުގެ އެންމެ އިސް މަގާމެވެ. ގައުމުގެ މޫނުބަލާ ލޯގަނޑެވެ. ސްކޫލްތަކުގައި ކިޔަވާ ކުދިންނަށް ހުރި އެންމެ އިސް ނަމޫނާ އެވެ. ބަލިމީހުންނަށް އޯގާތެރިވެ އަޅާލަން އޮތް ކުލުނުގެ ހިތެވެ. ރައްޔިތުންނަށް ނުވެ ހުރި ކަންކަން ފޫބައްދައިދިނުމުގެ ސިޔާސަތުތައް އެންމެ ފުރިހަމައަށް ކަނޑައަޅައިދޭން ހުންނަ އެންމެ އިސް ފަރާތެވެ. މަސްތުގެ ވަބާގައި ޖެހޭ ކުދިންނަށް ރަނގަޅުވާނެ ފުރުސަތު ދޭން ހުރި މަގު ދައްކާ މީހާއެވެ.\n"ވައްކަން ނުކުރާށޭ" ބުނަން އެންމެ ބާރަށް އަޑުނެރެން ހުރި ފަރާތެވެ. ގައުމުގެ އެންމެ އިސް ލީޑަރެވެ. ހުރިހާގޮތަކުން ފުރިހަމަ ނަމޫނާ އަކަށް ވާން ޖެހޭ މީހާއެވެ.\nރާއްޖޭގައި ފެންނަމުންދާ މަންޒަރުތަކަށް ބަލާއިރު އެކަން އެގޮތަށް އެބަ ހިނގާ ހެއްޔެވެ؟ ފަހުގެ ތާރީހުތަކަށް ބަލަމާ ހެއްޔެވެ؟ ރައީސް ވެލާނާގޭ އިބްރާހީމް ނާސިރުގެ ހިސާބުން ފަށަމާ ހެއްޔެވެ. ވެރިކަން ކުރެއްވިއިރު އެވަރުގެ މީހަކު ގައުމުގައި ނެތެވެ. ސަނާގެ އަންބާތަކައި ތައުރީފުގެ ލަވަތައް ދިޔައީ އޮހެމުންނެވެ.\nގައުމީ ބަތަލެއް ކަމާއި ގައުމަށްޓަކައި ޖިހާދުވަމުންދިޔަ ލީޑަރެއް ކަމުގެ ވާހަކަ ދިވެހި ޖައްވުތެރޭ ދިޔައީ ގުގުމަމުންނެވެ. އޭރު އެރައީސް ކުރެއްވި އެއްވެސް ގޯސް ކަމެއް މިގައުމުގެ މީހަކަށް ނުފެނެއެވެ. އެކަމަކު އެވެރިކަމުގައިވެސް އެތައް ބަޔަކަށް އަނިޔާ އާއި ލާއިންސާނީ ގެއްލުންތައް ޖަލުތަކުގައި ދިޔައީ ދެމުންނެވެ.\nއެކަމަކު ވެރިކަން ވެއްޓުމާއެކު ގޮވަންފެށީ ލޯހުޅުވާލަން ނުކެރޭ ފަދަ އެއްޗެއްސެވެ. ބާޒާރުމަތީ ބަހުރުވަ މާތްވެގެންގޮސް ގަނޑުވަރުތަކަށް ވަދެ، އެބަހުރުވައިން ތައްގަނޑު ޖެހި ފޮތިތައް މަގުތަކަށް ނެރެވުނެވެ. އިންސާނަކަށް ހަރުފައެއްގެ ސިފަ ގެނެސް ފައިސާ ފޮތިތަކެއް ކަމުންދާ މަންޒަރު ކުރަހައި އެމަންޒަރު ކުރެހި މީހާގެ ނަމަށްދަންދެން ޝާއިއު ކުރެވުނެވެ.\nލަވަތައް ހުރީ އެންމެ ބާޒާރުމަތީ ބަހުރުވައިން، ތިލަ އިބާރާތުންނެވެ. ހުތުރު ވެގެން ނުގޮވާ އެއްޗެއް ނެތެވެ. އެއީ ސަރުކާރުގެ އާރާއި ބާރުގައި ހިންގުނު ލާއިންސާނީ ފުރައްސާރަތަކެވެ. އޭރު ނަސީބަކުން ނަގައިގަތް ރައީސް ހުރީ ސިންގަޕޫރުގައެވެ. ދައުލަތުގެ މުދަލާ ތަކެއްޗަށް ހެދުނު އެއްޗެއް ހެދުމަށް ފަހު އެވެ.\nއޭރުވެސް އަދި އޭގެ ކުރިންވެސް ކަން ހިނގަމުން އައީ އެމަގުންނެވެ. އެކަމަކު އޭރަކު މިހާރު މިގައުމުގައި މިހުންނަހެން މިނިވަން މުއައްސަސާތަކެއް ނެތެވެ. އިންސާނީ ހައްގުތަކާ ބެހޭ ކޮމިޝަނެއް ނެތެވެ. ނުވަތަ ދެންވެސް ދެން ހުރި ކޮމިޝަން ތަކެއް ނެތެވެ.\nއެއީ ރައީސް މައުމޫނު އަބްދުލް ގައްޔޫމުގެ ރައީސް ކަމުގެ ފެށުން އައި ގޮތެވެ. 1978ގައި ރައީސް މައުމޫނުގެ ވެރިކަމުގެ ފެށުން ވެސް އައިސްފައިވަނީ ހައިޖާނުގަނޑެއްގެތެރެއިން ކަން އެނގެއެވެ. އެއީ ރައީސް މައުމޫނު ހުވާ ކުރެއްވި ރޭ ފިސްތޯލައެއް ޖީބަށް ލައްވާފައި އޮތްކަމަށް ޚުދު ރައީސް ވިދާޅުވެފައިވާތީ އެވެ.\nބަޔަކު ހަމަލާތަކެއް ދީފާނެ ކަމަށް ބައްލަވާ އަމިއްލަ ނަފްސުގެ ދިފާއުގައެވެ. ގާނޫނީ ގޮތުން އެއީ ކޮން ކަހަލަ ކަމެއް ކަން އެނގިވަޑައި ނުގަންނަވާ ކަމަށް ދޭހަވާ ފަދަ ގޮތަކަށް އެވާހަކަ ވަނީ ވިދާޅުވެފައެވެ.\nރައީސް މައުމޫނުގެ ވެރިކަމަކީ ދިގު ތާރީހެކެވެ. ބައެއް މީހުން ރަން ތިރީސް އަހަރުގެ ނަމުގައި ސިފަ ކުރާ އިރު އަނެއް ބަޔަކަށް އެއީ އަނިޔާވެރި ތިރީސް އަހަރެވެ. ބައެއް މީހުނަށް އެއީ ތަރައްގީގެ ބާނީ އަށް ވާއިރު އަނެއް ބަޔަކަށް އެއީ ޑިކްޓޭޓަރެކެވެ. ގައުމުގައި ވެރިކަން ކުރެއްވި މުއްދަތަށް ބަލާއިރު އެއީ ދުނިޔޭގައިވެސް އިނގިލިން ގުނާލެވޭ މަދު ރައީސުންގެ ތެރެއިން އެކެކެވެ. އެކަމަށްޓަކައި ފަތްކޮޅެއް ދެންޏާ ދޭންވީ އެވެ. ވެރިކަން ވެއްޓުމުގެ އެންމެ ބޮޑު ސަބަބެއް ކަމުގައި ވި އެއްސަބަބަކީ ވެސް އެއީ ކަމަށް ގިނަ ބަޔަކު ދެކެއެވެ.\nރައީސް މައުމޫނަކީ ވެސް ވެރިކަން ހިފެހެއްޓުމަށްޓަކައި ކުރެއްވެން ހުރި ކޮންމެ ކަމެއް ކުރައްވަމުން ގެންދެވި ރައީސެކެވެ.\nމީގެ ގާތްގަނޑަކަށް 32 އަހަރު ކުރިން، 1989 ވަނަ އަހރު އޮތް ރައްޔިތުންގެ މަޖިލީހުގެ އިންތިހާބުގައި އޭރުގެ ޒުވާން ޓީމެއް މަޖިލީހަށް ވަނެވެ. އެކި ސަރަހައްދުތަކުން ގޮނޑި ކާމިޔާބު ކޮށްގެންނެވެ.\nރާއްޖޭގައި ހުރި މައްސަލަތަކާ ބެހޭ ގޮތުން ވާހަކަ ދައްކަން ފެށިއެވެ. އޭގެ ފަހަތުން "ހުކުރު" ނޫހާއި "ސަންގުނޫސް" ނުކުންނަން ފެށިއެވެ. ރައީސް މައުމޫނަށް ކެތް ކޮށް ލެވުނީ އެންމެ ދެތިން މަހަށެވެ.\nބައެއް މީހުން ޖަލަށްލައި އަނެއް ބަޔަކު އަރުވާލައި އަނެއް ބަޔަކަށް ވިޔަފާރި އާއި އެހެނިހެން ގޮތް ގޮތުން ޕްރެޝަރު ކޮށް އެ މީހުންގެ އިސްލާހީ ހަރަކާތް ހިންދާލި އެވެ. އެމީހުންގެ ތެރެއިން ރައީސް މައުމޫނާ އެއްކޮޅަށް އެރިމީހުނަށް ރިސޯޓާއި އެހެނިހެން މަންފާތަކެވެ. އިދިކޮޅު ނޫސްތައް ވުޖޫދުން ނައްތާލިއެވެ.\nއެއަށްފަހު ޖަލުތަކުގައި ކުރާ އަނިޔާވެރިކަމުގެ ވާހަކައިގެ އަޑު ގަދަވެ، ޖަލުގެ ކަންކަން ކޮންޓްރޯލުން ނެއްޓި، އެއްބަޔަކު ރާއްޖޭން ބޭރަށް ގޮސް އުފެއްދީ އެމްޑީޕީއެވެ. މަޖިލީސް މެންބަރުންގެ ވެސް ހިމެނޭ ގޮތަށް 42 މެންބަރުންނާ އެކުއެވެ.\nޖަލުގައި އެންމެ ގަދައަށް ބޭނުންކުރާ ލަފުޒު ކަމަށްވާ " ސައިޒައް ކެނޑުން" ބޭނުންކޮށް ވައްޓައިލަން މަސައްކަތް ފެށީ މައުމޫނުގެ ވެރިކަމެވެ. ރައީސް މައުމޫނުގެ ވެރިކަން ވައްޓާލީ ގޮވުނުހާ ހުތުރު އެއްޗެއް ގޮވަމުންނެވެ. ސައިޒަށް ކަނޑާލިއެވެ.\nނަތީޖާ ފެނުނީ ކިހިނެއް ހެއްޔެވެ؟ ރައީސް މުހައްމަދު ނަޝީދުގެ ވެރިކަން 2008ގައި ފެށި، ވެރިކަމަކީ މާ ސީރިއަސް އެއްޗެއް ކަމަކަށް ރައީސް ނަޝީދުގެ ވެރިކަމުގައި ނުބައްލަވައެވެ. އަދި ހަމައެހެންމެ ރައީސް މައުމޫނު ޖަލަށް ލުމުގެ ވިސްނުމެއް ވެސް ނުގެންގުޅުއްވައެވެ.\nއިދިކޮޅުން އަބަދުވެސް ފާޑުކިޔަމުންދިޔަ ރައީސް ނަޝީދުގެ ދީނީ ސިޔާސަތާއި، ޒާތީ ގޮތުން ދީނާ މެދު ގެންގުޅުއްވާ އުސޫލުތަކުގެ ސަބަބުން އިދިކޮޅަށް ނުކުތީ ސީދާ އެމްޑީޕީ ކޯލިޝަން ތެރެއިންނެވެ.\nކޯލިޝަން ބައިބައިވެ، ވެރިކަމުގެ މުއްދަތު ހަމަނުވަނީސް ވައްޓާލި ވެރިކަމާއެކު ރައީސް ނަޝީދަށް އަނިޔާތަކާއެކު ކަށަވަރު ވެގެން ދިޔައީ ޖަލުގެ ތޭރިތަކުގެ ބިއްދޮށެވެ. މިއީ ރައީސް މައުމޫނުގެ ވެރިކަމުގައި، އިންތިޚާބު ތަކުގައި މަކަރު ހަދާފައިވާތީ ގެނައި ޑިމޮކްރެޓިކް ފުރަތަމަ ވެރިކަމުގެ ވާހަކަ އެވެ.\nޖެހިގެން އައި 2013 ވަނަ އަހރުގެ އިންތިޚާބު ކާމިޔާބު ކުރެއްވީ ރައީސް އަބްދުﷲ ޔާމީން އަބްދުލް ގައްޔޫމެވެ. ރައީސް ޔާމީނުގެ ވެރިކަމުގައި ބޭރުން ލޯނު ނެގުމާއި ރާއްޖެ ތަރއްގީ ކުރުމުގެ ޕްރޮޖެކްޓްތައް ހިންގުނެވެ.\nމިނިވަންކަމާއެކު ބަސް ބުނުމުގެ ފުރުސަތު ހަނިވެގެން ދިޔައެވެ. ވަޒީފާތަކުގައި ހަމަޖެހިގެން ދެމިތިބުމުގައި ބިރުވެރިކަން އޮތެވެ. ވެރިކަމުގެ ފަހުކޮޅުގައި ސުޕްރީމް ކޯޓުގެ ފުރާޅުން ޓިނު ނެގިއެވެ. ރައީސް ޔާމީނުގެ ކޯލިޝަން ބައިބައިވެ، އެވަރެއްގައި ގޮސް ވެރިކަން ހިފަހައްޓައި އަނެއްކާވެސް އިންތިޚާބަކަށް ދިވެހީންނަށް ފުރުސަތު ލިބުނެވެ.\nއަނެއްކާވެސް އެހެން ރާގެއް، ރައީސް ޔާމީނުގެ ކޯލިޝަނުން ބޭރުވި މީހުންނާއެކު އެމްޑީޕީ އިސްވެ އޮތް ސަރުކާރެއް 2018ގައި އިންތިޚާބުވެ، މިއޮތީ ދިވެހީންގެ ކަންކަން ނިންމަން ހަވާލުވެއެވެ.\nރައީސް އިބްރާހީމް މުހައްމަދު ސޯލިހުގެ ވެރިކަމެވެ. ހަމަ އެހެން ވެެރިކަންތަކެކޭވެސް އެއްފަދައިން މިވެރިކަމުގެވެސް އެންމެ އިސް ކަމަކަށްވީ ނަގައިގަތް ރައީސް ޖަލަށްލުމެވެ. އެކަން ކޮށްފިއެވެ. ރައީސް ޔާމީނަށް ވެސް ވަނީ ޖަލުގެ ގޮޅިން ޖާގަ ކަށަވަރު ވެފައެވެ.\nރައްޖޭގައި ހިނގި އެހެން ވެރިކަން ތަކެކޭ އެއްފަދައިން މިވެރިކަމުގައިވެސް ވައްކަމާއި ފަސާދައިގެ ކަންކަން ހިނގާފައިވްކަމުގެ އަޑު ކެނޑިނޭޅި ރަށުތެރޭގައި ޑަދަވަމުންދާ ކަމެ އެވެ.\nއުފެދޭ ސުވާލަކީ މިވެރިކަން ނިމުމަށް ފަހު ދެންއަންނަ ސަރުކާރަކުން ރައީސް ސޯލިހު އަށް ޖަލުގެ ގޮޅި ކަށަވަރު ކޮށް ނުދޭނެ ހެއްޔެވެ؟ ކަށަވަރު ކޮށްދީފިނަމަ އެއީ ޒަމާނީ ޑިމޮކްރަސީން ދިވެހީންނަށް ލިބޭނެ އާދައެކެވެ. ފެންވަރު ދެރަ އާދައެކެވެ.\nނަމަވެސް އެއީ ރާއްޖެ ބޭނުންވާނެ އާދައެއް ނޫނެވެ. އެމީހަކު ކުރި ކުށަކަށް ވެރިކަމުގައި ހުންނައިރު އެމީހަކަށް އަދަބު ލިބެން ޖެހޭނެ ކަމީ ބުއްދިން ވިސްނާއިރު ގަބޫލު ކުރެވޭ ގޮތެވެ. އަދި އެއީ ދެން އަންނަ ޖީލަށްވެސް ފައިދާ ކުރާނެ ގޮތެވެ. ވެރިކަމަށް އަންނަ ކޮންމެ މީހަކީ ޖަލަށް ދިއުމުގެ ޝަރުތު ހަމަވާ މީހަކަށް ނެހެދުމަށް މަސައްކަތް ކުރަން ނުޖެހޭ ހެއްޔެވެ؟\nރައީސް ނަޝީދުރައީސް ޔާމީންރައީސް އޮފީސްނައިބު ރައީސްރައީސް ވަހީދުރައީސް ޞާލިޙްރައީސް މައުމޫނުވެރިކަމުގެ ނިޒާމުވެރިކަން\nރައީސް ސޯލިހު ރުވާންޑާއަށް ފުރާވަޑައިގެންފި\nވެރިކަމުގެ ދެވަނަ ދައުރެއް ދޭކަށް ނުފެނޭ: މުއިއްޒު\n"މި މަސް ނިމުމުގެ ކުރިން 3000 ގޯތި ދޫކުރާނަން"\n''ސްކައުޓް ހަރަކާތް މިހާރަށްވުރެ ފުޅާ ކުރަންޖެހޭ''


SunOnline: BREAKING NEWS: Riyasee Bahus gai baiverivumuge shauguverikan Ibu anburai gendhavaifi\nރިޔާސީ ބަހުސްގައި ބައިވެރިވުމުގެ ޝައުގުވެރިކަން އިބޫ އަނބުރާ ގެންދަވައިފި\nނަޖާހު މަސްއޫދު 23 Aug 2018, 11:59\n20 އޮގަސްޓް 2018: ކޯލިޝަން ކެންޑިޓޭޑް އިބްރާހިމް މުހައްމަދު ސޯލިހް ނޫސްވެރިންނަށް މައުލޫމާތު ދިނުން -- ސަން ފޮޓޯ/ ފަޔާޒު މޫސާ\nދިވެހި ރާއްޖޭގެ ގައުމީ ޔުނިވާސިޓީ އިން އިންތިޒާމުކޮށްގެން ބާއްވާ ރިޔާސީ ބަހުސްގައި ބައިވެރިވުމުގެ ޝައުގުވެރިކަން، އިދިކޮޅު ރިޔާސީ ކެންޑިޑޭޓު އިބްރާހިމް މުހައްމަދު ސޯލިހު އަނބުރައި ގެންދަވައިފި އެވެ.\nމިކަން ހާމަކުރެއްވީ ދާދި ދެންމެ އަކު ނޫސްވެރިންނާ ބައްދަލުކުރައްވައި، އިދިކޮޅު ކެންޑިޑޭޓުގެ ތަރުޖަމާނު މާރިޔާ އަހްމަދު ދީދީ އެވެ.\nރިޔާސީ ބަހުސްގެ ދައުވަތު ރައީސް ޔާމީން ގަބޫލުފުޅު ކުރައްވާފައި ވަނިކޮށް، އިބޫ ވެސް ދައުވަތު ގަބޫލު ކުރެއްވި ކަމަށް އެމްއެންޔޫ އިން މީގެ ކުރިން ވަނީ ބުނެފަ އެވެ.\nމިއަދު މާރިޔާ ވިދާޅުވީ އިބޫ ބަހުސްގެ ދައުވަތު އެއްވެސް އިރެއްގައި ގަބޫލުފުޅު ނުކުރައްވާ ކަމަށާއި ނަމަވެސް ބަހުސްގައި ބައިވެރިވުމުގެ ޝައުގުވެރިކަން އޭނާ ގެންގުޅުއްވި ކަމަށެވެ. އަދި މިހާރު އެ ޝައުގުވެރިކަން ވެސް އަނބުރާ ގެންދަވާފައިވާ ކަމަށް މާރިޔާ ވިދާޅުވި އެވެ.\nސަބަބެއް ކަމުގައި މާރިޔާ ވިދާޅުވީ ރައީސް ޔާމީންގެ ފަރާތުން އެމްއެންޔޫގެ ބަހުސް ފިޔަވައި އެއްވެސް އެހެން ބަހުސެއްގައި ބައިވެރި ނުވުމަށް ނިންމާފައި ވުމެވެ.\n"ވަކި ތަނަކަށް އާނބަސް ވިދާޅުވެފައި ދެން ހުންނަ ތަންތަނަށް ނޫނެކޭ ވިދާޅުވާ ކަމަށް ވަންޏާ، އަޅުގަނޑުމެންނަކަށް ނުފެނޭ އެއީ މިނިވަން ބަހުސެއްހެން އެކަން ހިނގައިދާނެ ހެން. ނުވަތަ ޑިބޭޓް ވެސް އޭގެ ޒާތުގައި އޮންނަން ޖެހޭ ގޮތަށް ގޮސްދާނެ ކަމަށް. އެހެން ކަމާ އެކީގައި މި ދަންނަވަނީ އަޅުގަނޑުމެންނަށް ޝައުގުވެރިކަމެއް ނެތޭ އެމްއެންޔޫގައި އެ އޮންނަ ޑިބޭޓުގައި ބައިވެރިވާން،" މާރިޔާ ވިދާޅުވި އެވެ.\nއެމްއެންޔޫގެ ބަހުސްގައި ބައިވެރިވުމުގެ ޝައުގުވެރިކަން އިބޫ އަނބުރާ ގެންދަވާފައިވީ ނަމަވެސް، ރާއްޖެ ޓީވީ އިން ބާއްވާ ރިޔާސީ ބަހުސްގައި ބައިވެރިވުމުގެ ދައުވަތު ގަބޫލުކުރައްވާފައިވާ ކަމަށް މާރިޔާ ވިދާޅުވި އެވެ.\nއަދި އެ ބަހުސްގައި ބައިވެރިވާން ޝައުގުވެރިކަން ފާޅުކުރީ އެއީ ހެޔޮނިޔަތެއްގައި ކުރަން އުޅުނު ކަމެއް ކަމަށް ދެކިވަޑައިގެން ކަމަށް ވެސް މާރިޔާ ވިދާޅުވި އެވެ. އަދި ދުރާލާ ތައްޔާރުވުމަށް ބޭނުންވާ އިރު މިހާތަނަށް ބަހުސް ބާއްވާ ގަޑިއެއް ވިދާޅުނުވާ ކަމަށް މާރިޔާ ވިދާޅުވި އެވެ.\n"އެމްއެންޔޫ ރިޔާސީ ބަހުސް 2018"ގައި ރިޔާސީ ކެންޑިޑޭޓުންގެ މެނިފެސްޓޯއަށް ހާއްސަ ބަހުސްއަކާއި ރަނިންގް މޭޓުންނަށް ހާއްސަ ބަހުސެއެއް ވެސް ބާއްވަން ވަނީ ރާވައިފަ އެވެ. އިބޫ ބަހުސްގައި ބައިވެރިވުމުގެ ޝައުގުވެރިކަން އަނބުރާ ގެންދަަވާފައިވާ އިރު ރަނިން މޭޓުންގެ ބަހުސް ކުރިއަށް ދާނެ ކަމާ މެދު ވަނީ ސުވާލު އުފެދިފަ އެވެ.


Addu Ge Magu Thakugai Tar Alhan Beynunvaa Saamaanu Genesfi | Hathaavees\nއައްޑޫ ސިޓީގައި ތާރު އެޅުމަށް ބޭނުންވާ ސާމާނު ގެނެސްފައި --\nއައްޑޫ ސިޓީގެ މަގުތަކުގައި ތާރު އެޅުމަށް ބޭނުންވާ ތަކެތި ގެނެސްފިއެވެ.\nއައްޑޫ ސިޓީގައި 18 މަގެއް ޒަމާނީ ފެންވަރަކަށް ތާރު އަޅައިގެން ތަރައްގީ ކުރެވިގެން ދާނެއެވެ. އެ މަސައްކަތް ކުރުމަށް ބޭނުންވާ ތަކެތި އިއްޔެ އައްޑޫ ސިޓީ އަށް ވަނީ ގެންގޮސްފައެވެ.\nމި މަސައްކަތް ކުރުމަށް ހަވާލު ކޮށްފައި ވަނީ ޖީކޭ ޑިވެލޮޕްމަންޓްސް ޕްރައިވެޓް ލިމިޓެޑާއެވެ. މި މަޝްރޫއުގެ ދަށުން އައްޑޫ ސިޓީ މަރަދޫ، މަރަދޫފޭދޫ އަދި ފޭދޫގެ ބޮޑުމަގުގެ އިތުރުން ފޭދޫ ރަށްދެބައި މަގު ރީ-ސާފޭސް ކުރުމަށްވެސް ހަމަޖެހިފައިވެއެވެ. މި މަޝްރޫޢު ޖީކޭ ޑިވެލޮޕްމަންޓްސް ޕްރައިވެޓް ލިމިޓެޑާ ހަވާލުކޮށް އެއްބަސްވުމުގައި ސޮއިކޮށްފައި ވަނީ މިދިޔަ އަހަރުގެ ޑިސެމްބަރު މަހުގެ 23 ވަނަ ދުވަހުއެވެ.\nއައްޑޫ ސިޓީ ކައުންސިލުން މައުލޫމާތުދޭ ގޮތުގައި އެ މަޝްރޫއު އަށް 134 މިލިއަން ރުފިޔާ ހަރަދުވާއިރު އެ މަޝްރޫއުގެ ސަބަބުން އައްޑޫގެ މަގުތަކުގެ ހާލަތު ގޯސްވުމުގެ ސަބަބުން ކުރިމަތިވަމުން ދިޔަ ގޮންޖެހުންތަކަށް ހައްލެއް ލިބިގެންދާނެއެވެ.\nމީގެ އިތުރުން އައްޑޫގެ މަގު ހެދުމުގެ ދެވަނަ މަޝްރޫޢެއްވެސް އެކު އެކީގައި ފެށުމަށް ތައްޔާރުވަމުންދާ ކަމަށް ކައުންސިލުން ބުނެއެވެ.\nއެގޮތުން 12 ޑިސެންބަރު 2019 ގައި އައްޑޫގެ 25 ކިލޯމީޓަރުގެ މަގު ހެދުމާއި 228 ހެކްޓަރުގެ ބިން ހިއްކުމުގެ މަސައްކަތުގެ ޑިޒައިން އަދި ކޮންސްޓްރަކްޝަން ކޮންސަލްޓެންސީ، އެލް އެންޑް ޓީ އިންފްރާސްޓްރަކްޗަރ އިންޖިނިއަރިންގ ލިމިޓެޑާއި، އެލް އީއޭ އެސޯސިއޭޓްސް ސައުތު އޭޝިއާ ޕްރައިވެޓް ލިމިޓެޑާ ވަނީ ހަވާލުކޮށްފައިވާއިރު، މި މަޝްރޫޢުގެ އަމަލީ މަސައްކަތް ފެށުމަށް ތައްޔާރުވަމުންދާ ކަމަށް މިނިސްޓްރީ އޮފް ނޭޝަނަލް ޕްލޭނިންގ ހައުސިންގ އެންޑް އިންފްރާސްޓްރަކްޗަރ މައުލޫމާތު ދީފައިވާ ކަމަށްވެސް ކައުންސިލުން ބުނެއެވެ.\nމި މަޝްރޫޢުގެ ތެރޭގައި ހިތަދޫ އަވަށުން 90 ހެކްޓަރުގެ ބިމަކާއި މަރަދޫ އަދި މަރަދޫފޭދޫ އިން 75 ހެކްޓަރު އަދި ހުޅުދޫ އާއި މީދޫން 38 ހެކްޓަރުގެ އިތުރުން 25 ހެކްޓަރުގެ ބިން ރިސޯޓް ތަރައްޤީ ކުރުމަށް ހިއްކުމަށް ހަމަޖެހިފައިވެއެވެ.\nPrevious އެމްޑީޕީއަށް މެމްބަރުން އިތުރެއް ނުވޭ، ޕީޕީއެމާއި ޖޭޕީގެ މެމްބާޝިޕް މައްޗަށް\nNext ރާއްޖޭގައި ސިޔާސީ ޕާޓީތަކުގައި ނޫޅޭ 129,722 މީހުން!


MDN ah fiyavalhu alhan govaali council thakuge adhadhu 110 ah\nއެމްޑީއެން އިން ނެރުނު ރިޕޯޓްގައި އިސްލާމްދީނާ މާތް ރަސޫލާއަށް ވަރަށް ބޮޑަށް ފުރައްސާރަ ކޮށްފައިވާތީ އެ ރިޕޯޓް ކުށްވެރިކޮށް، އެމްޑީއެންއާ މެދު ފިޔަވަޅު އެޅުމަށް ގޮވާލި ކައުންސިލްތަކުގެ އަދަދު 110 ކަށް އަރައިފި އެވެ.\nކައުންސިލްތަކުން ނެރުނު ބަޔާންތަކުގައި ވަނީ އެމްޑީއެންގެ ރިޕޯޓް ވަރަށް ބޮޑަށް ކުށްވެރިކޮށްފަ އެވެ. އަދި އެ މައްސަލައާއި ގުޅިގެން އެ ޖަމިއްޔާއަށް ހަރުކަށި ފިޔަވަޅު އެޅުމަށާ ޖަމިއްޔާ އުވާލުމަށް ވެސް ކައުންސިލްތަކުން ވަނީ ގޮވާލާފަ އެވެ.\nހދ. ކުރިނބި ކައުންސިލްގެ އިދާރާ\nހދ. ނޭކުރެންދޫ ކައުންސިލްގެ އިދާރާ\nމ. މުލަކު ކައުންސިލްގެ އިދާރާ\nށ. ފުނަދޫ ކައުންސިލްގެ އިދާރާ\nށ. ކަނޑިތީމް ކައުންސިލްގެ އިދާރާ\nއއ. ބޮޑުފުޅަދޫ ކައުންސިލްގެ އިދާރާ\nތ. ބުރުނީ ކައުންސިލްގެ އިދާރާ\nއދ. ދަނގެތީ ކައުންސިލްގެ އިދާރާ\nއދ. މާމިގިލި ކައުންސިލްގެ އިދާރާ\nތ. ގުރައިދޫ ކައުންސިލްގެ އިދާރާ\nތ. ވިލިފުށީ ކައުންސިލްގެ އިދާރާ\nށ. ބިލެއްފަހި ކައުންސިލްގެ އިދާރާ\nނ. ފޮއްދޫ ކައުންސިލްގެ އިދާރާ\nހއ. އުތީމް ކައުންސިލްގެ އިދާރާ\nއދ. ހަންޏާމީދޫ ކައުންސިލްގެ އިދާރާ\nކ. ގާފަރު ކައުންސިލްގެ އިދާރާ\nހއ. ބާރަށް ކައުންސިލްގެ އިދާރާ\nނ. ކެނދިކުޅުދޫ ކައުންސިލްގެ އިދާރާ\nފ. ނިލަންދޫ ކައުންސިލްގެ އިދާރާ\nކ. ތުލުސްދޫ ކައުންސިލްގެ އިދާރާ\nގއ. ކަނޑުހުޅުދޫ ކައުންސިލްގެ އިދާރާ\nށ. ނަރުދޫ ކައުންސިލްގެ އިދާރާ\nގއ. ކޮލަމާފުށި ކައުންސިލްގެ އިދާރާ\nތ. މަޑިފުށި ކައުންސިލްގެ އިދާރާ\nލ. ފޮނަދޫ ކައުންސިލްގެ އިދާރާ\nގދ. ގައްދޫ ކައުންސިލްގެ އިދާރާ\nގއ. ނިލަންދޫ ކައުންސިލްގެ އިދާރާ\nނ. ހެނބަދޫ ކައުންސިލްގެ އިދާރާ\nޅ. ނައިފަރު ކައުންސިލްގެ އިދާރާ\nބ. މާޅޮސް ކައުންސިލްގެ އިދާރާ\nޅ. އޮޅުވެލިފުށި ކައުންސިލްގެ އިދާރާ\nހދ. ވައިކަރަދޫ ކައުންސިލްގެ އިދާރާ\nގއ. ވިލިގިލީ ކައުންސިލްގެ އިދާރާ\nކ. ދިއްފުށި ކައުންސިލްގެ އިދާރާ\nފ. ބިލެއްދޫ ކައުންސިލްގެ އިދާރާ\nށ. މަރޮށި ކައުންސިލްގެ އިދާރާ\nދ. ބަނޑިދޫ ކައުންސިލްގެ އިދާރާ\nލ. އިސްދޫ ކައުންސިލްގެ އިދާރާ\nށ. މިލަދޫ ކައުންސިލްގެ އިދާރާ\nދ. ކުޑަހުވަދޫ ކައުންސިލްގެ އިދާރާ\nހއ. ތަކަންދޫ ކައުންސިލްގެ އިދާރާ\nހދ. ނޮލިވަރަމްފަރު ކައުންސިލްގެ އިދާރާ\nހއ. ތުރާކުނު ކައުންސިލްގެ އިދާރާ\nހއ. މާރަންދޫ ކައުންސިލްގެ އިދާރާ\nހއ. ދިއްދޫ ކައުންސިލްގެ އިދާރާ\nށ. ފީވަކު ކައުންސިލްގެ އިދާރާ\nދ. ހުޅުދެލި ކައުންސިލްގެ އިދާރާ\nނ. ވެލިދޫ ކައުންސިލްގެ އިދާރާ\nފ. މަގޫދޫ ކައުންސިލްގެ އިދާރާ\nފ. ފީއަލި ކައުންސިލްގެ އިދާރާ\nހދ. މަކުނުދޫ ކައުންސިލްގެ އިދާރާ\nހދ. ކުމުންދޫ ކައުންސިލްގެ އިދާރާ\nބ. ފުޅަދޫ ކައުންސިލްގެ އިދާރާ\nއދ. ފެންފުށީ ކައުންސިލްގެ އިދާރާ\nނ. ޅޮހީ ކައުންސިލްގެ އިދާރާ\nވ. ފެލިދޫ ކައުންސިލްގެ އިދާރާ\nނ. މާޅެންދޫ ކައުންސިލްގެ އިދާރާ\nހއ. ފިއްލަދޫ ކައުންސިލްގެ އިދާރާ\nމީގެ އިތުރުން އައްޑޫ ސިޓީ މީދޫ ކައުންސިލަރާއި، ސ. ހުޅުދޫ ކައުންސިލަރު ވެސް ވަނީ އެމްޑީއެންގެ ރިޕޯޓް ކުށްވެރިކޮށް ބަޔާނެއް ނެރެފަ އެވެ. އަދި ރ. ހުޅުދުއްފާރުގައި ކައުންސިލުން އިންތިޒާމު ކޮށްގެން އެ ރަށުގައި ބޮޑު މުޒާހަރާއެއް ބާއްވާފައިވާއިރު ހއ. މުރައިދޫ ކައުންސިލުން ވަނީ އެމްޑީއެންއާ މެދު ފިޔަވަޅު އެޅުމަށް ގޮވާލާ ރައީސަށް ސިޓީއެއް ފޮނުވާފަ އެވެ.\nއެލްޖީއޭ މޯޑިވިއަން ޑިމޮކްރަސީ ނެޓްވޯކް ދީނަށް ފުރައްސާރަ ކުރުން\nއެމްޑީއެންއަށް ފިޔަވަޅު އަޅަން 30 ކައުންސިލަކުން ގޮވާލައިފި\nރިޕޯޓްގެ މައްސަލާގައި އުތެމައަށް ނަސޭހަތް ދީފި


Kureege Defence minister tholhath ves dhookollaifi | Mihaaru\nކުރީގެ ޑިފެންސް މިނިސްޓަރު ތޮލްހަތު ވެސް ދޫކޮށްލައިފި\n08 ނޮވެމްބަރ 2018 - 14:27 29 comments\nކުރީގެ ޑިފެންސް މިނިސްޓަރު ތޮލްހަތު އިބްރާހިމް ކަލޭފާނުގެ މައްޗަށް އިއްވާފައިވާ ޖަލު ހުކުމް ތަންފީޒު ކުރުން ފަސްކޮށް، ސުޕްރީމް ކޯޓުން މިއަދު އޭނާ މިނިވަންކޮށްފި އެވެ.\nތޮލްހަތު 10 އަހަރަށް ޖަލަށްލާން ކްރިމިނަލް ކޯޓުން ހުކުމްކުރީ ކްރިމިނަލް ކޯޓުގެ އިސްގާޒީ އަބްދުﷲ މުހައްމަދު ގާނޫނާ ޚިލާފަށް ބަންދުކުރި މައްސަލާގައި ދައުލަތުން އުފުލި ޓެރަރިޒަމްގެ ދައުވާ ސާބިތުވުމުންނެވެ. އެ ހުކުމަށް ހައި ކޯޓުން އޮތީ ކުރިން ތާއީދުކޮށްފަ އެވެ.\nތޮލްހަތުގެ ޖަލު ހުކުމް ތަންފީޒު ކުރުން ފަސްކުރަން ސުޕްރީމް ކޯޓުން އަމުރުކުރީ ހައި ކޯޓުގެ ނިންމުން އިސްތިއުނާފްކުރަން ހުށަހެޅި މައްސަލަ ބަލައިނުގަތުމަށް ސުޕްރީމް ކޯޓުން ކުރިން ނިންމާފައިވާ ނިންމުން ރިވިއު ކުރަން ތޮލްހަތުގެ ފަރާތުން ހުށަހަޅާފައިވާތީ އެ މައްސަލަ ނިމެންދެންނެވެ.\nސުޕްރީމް ކޯޓުގެ އަމުރުގައިވަނީ ތޮލްހަތުގެ ޖަލު ހުކުމް ތަންފީޒު ކުރުން ފަސް ކުރުމަށާއި އެ ހުކުމާ ގުޅިގެން އެއްވެސް ފިޔަވަޅެއް ނާޅަން އަމުރުކުރާ ކަމަށެވެ.\nތޮލްހަތުގެ ޖަލު ހުކުމް ތަންފީޒު ކުރުން ފަސްކޮށް، އޭނާ މިނިވަން ކުރިއިރު، 2016 އިން ފެށިގެން ތޮލްހަތު ހުންނަވަނީ ގޭ ބަންދުގަ އެވެ.\nއަބްދުﷲ މުހައްމަދު ހައްޔަރުކުރި މައްސަލާގައި ދައުލަތުން ދައުވާކުރި ބޭފުޅުންގެ ތެރެއިން ކުށް ސާބިތުވެ، ޖަލު ހުކުމް އައީ ތޮލްހަތާއި އޭރުގެ ރައީސް މުހައްމަދު ނަޝީދުގެ މައްޗަށް އެކަންޏެވެ. ނަޝީދުގެ މައްޗަށް އިއްވާފައިވާ 13 އަހަރުގެ ޖަލު ހުކުމް ވެސް ފަސްކުރަން ސުޕްރީމް ކޯޓުން ކުރިން އޮތީ އަމުރުކޮށްފަ އެވެ.\nތޮލްހަތާއި ނަޝީދުގެ އިތުރުން އަދާލަތު ޕާޓީގެ ރައީސް ޝައިހް އިމްރާން އަބްދުﷲ އާއި ކުރީގެ ޑިފެންސް މިނިސްޓަރު މުހައްމަދު ނާޒިމާއި ރައްޔިތުންގެ މަޖިލީހުުގެ ކުރީގެ ނައިބު ރައީސް އަހުމަދު ނާޒިމަށް އިއްވާފައިވާ ޖަލު ހުކުމް ވެސް ފަަސްކުރަން ސުޕްރީމް ކޯޓުން ކުރިިން ވަނީ އަމުރު ނެރެފަ އެވެ.\nއިތުރު ލިޔުންތައް ތޮލްހަތު އިބްރާހިމް ކަލޭފާނު ސުޕްރީމް ކޯޓް އަބްދުﷲ ގާޒީ ހައްޔަރުކުރުން ކުށްކުރުން ގާޒީ އަބްދުﷲ މުހައްމަދު